				|

		52013PC0641

			Proposta għal REGOLAMENT TAL-PARLAMENT EWROPEW U TAL-KUNSILL dwar l-indiċi użati bħala parametri referenzjarji fi strumenti finanzjarji u kuntratti finanzjarji /* COM/2013/0641 final - 2013/0314 (COD) */

			   	MEMORANDUM TA’ SPJEGAZZJONI
1.           KUNTEST TAL-PROPOSTA
1.1.        Kuntest ġenerali, raġunijiet
għal u għanijiet tal-proposta
Indiċi huwa kejl, tipikament ta’ prezz jew
kwantità, stabbilit minn żmien għal żmien minn sett rappreżentattiv ta’ dejta
sottostanti. Meta indiċi jintuża bħala prezz ta’ referenza għal strument
finanzjarju jew kuntratt isir parametru referenzjarju. Attwalment jiġu prodotti
varjetà wiesgħa ta’ parametri referenzjarji bl-użu ta’ metodoloġiji differenti
minn fornituri differenti, li jvarjaw minn entitajiet pubbliċi sa fornituri
indipendenti dedikati għall-parametri referenzjarji.
Ir-riżoluzzjonijiet li waslu għalihom diversi
awtoritajiet kompetenti ma’ għadd ta’ banek dwar il-manipulazzjoni l-parametri
referenzjarji tar-rati tal-imgħax LIBOR u EURIBOR enfasizzaw l-importanza
tal-parametri referenzjarji u d-dgħufijiet tagħhom. Allegazzjonijiet reċenti
ta’ tentattiv ta’ manipulazzjoni fil-valutazzjonijiet tal-prezzijiet
tal-kommoditajiet fornuti minn aġenziji ta’ rappurtar tal-prezzijiet tal-kommoditajiet
(PRAs) ukoll jinsabu taħt investigazzjoni mill-awtoritajiet kompetenti u
l-IOSCO wettqet analiżi tal-valutazzjonijiet tal-prezz taż-żejt mill-PRAs.
L-integrità tal-parametri referenzjarji hija ta' importanza kruċjali
għall-ipprezzar ta’ bosta strumenti finanzjarji, bħal swaps tar-rati tal-imgħax
u kuntratti kummerċjali u mhux kummerċjali, bħal ipoteki. Jekk parametru
referenzjarju jiġi mmanipulat dan jikkawża telf sinifikanti għal xi investituri
li jkollhom strumenti finanzjarji li l-valur tagħhom jiġi ddeterminat
b’referenza mal-parametru referenzjarju. Meta jintbagħtu sinjali qarrieqa dwar
l-istat tas-suq sottostanti tista’ tinħoloq distorsjoni tal-ekonomija reali.
B'mod aktar ġenerali, tħassib dwar ir-riskju ta’ manipulazzjoni ta’ parametru
referenzjarju jhedded il-fiduċja fis-suq. Il-parametri referenzjarji huma
suxxettibbli għall-manipulazzjoni meta jkunu jeżistu kunflitti ta’ interess u
diskrezzjoni fil-proċess tal-parametru referenzjarju u dawn ma jkunux soġġetti
għal governanza u kontrolli adegwati.
L-ewwel parti tar-reazzjoni tal-Kummissjoni
għall-allegazzjoni tal-manipulazzjoni tal-LIBOR u l-EURIBOR kienet li temenda
l-proposti eżistenti għal Regolament dwar l-abbuż tas-suq (MAR) u d-Direttiva
tas-sanzjonijiet kriminali kontra l-abbuż tas-suq (CSMAD) biex tikkjarifika li
kwalunkwe manipulazzjoni tal-parametri referenzjarji hija b’mod ċar u bla ebda
ekwivoku illegali u soġġetti għal sanzjonijiet amministrattivi jew kriminali.
Madankollu, il-bdil tar-reġim tas-sanzjonar
waħdu mhux se jtejjeb il-mod li bih jiġu prodotti u użati l-parametri
referenzjarji; is-sanzjonar ma jneħħix r-riskji ta’ manipulazzjoni li
jirriżultaw minn governanza inadegwata tal-proċess tal-parametri referenzjarji
fejn jeżistu kunflitti ta’ interess u diskrezzjoni. It-tieni nett, sabiex jiġu
protetti l-investituri u l-konsumaturi, huwa meħtieġ li l-parametri
referenzjarji jkunu robusti, kredibbli u tajbin għall-iskop użati għalih.
Fid-dawl ta’ dawn il-kunsiderazzjonijiet, din il-proposta għal Regolament
għandha erba’ għanijiet ewlenin li jimmiraw li jtejbu l-qafas li skontu jiġu
fornuti, tingħatalhom kontribuzzjoni u jintużaw il-parametri referenzjarji:
–
li ttejjeb il-governanza u l-kontrolli fuq
il-proċess tal-parametri referenzjarji u b’mod partikolari tiżgura li
l-amministraturi jevitaw il-kunflitti ta’ interess, jew tal-anqas
jimmaniġġawhom b’mod adegwat;
–
li jtejbu l-kwalità tad-dejta mdaħħla u
l-metodoloġiji użati mill-amministraturi tal-parametri referenzjarji u b’mod
partikolari tiżgura li tintuża dejta suffiċjenti u preċiża fid-determinazzjoni
tal-parametri referenzjarji;
–
li tiżgura li l-kontributuri tal-parametri
referenzjarji jkunu soġġetti għal kontrolli adegwati, b’mod partikolari biex
jiġu evitati kunflitti ta’ interess u li l-kontribuzzjonijiet tagħhom
għall-parametri referenzjarji jkunu soġġetti għal kontrolli adegwati. Fejn
meħtieġ l-awtorità kompetenti rilevanti għandu jkollha s-setgħa li tobbliga
lill-kontributuri jkomplu jikkontribwixxu għall-parametri referenzjarji; u
–
li tiżgura protezzjoni adegwata għall-konsumaturi u
l-investituri li jużaw il-parametri referenzjarji billi żżid it-trasparenza,
tiżgura drittijiet adegwati ta’ rimedju u tiżgura li fejn meħtieġ tiġi
vvalutata l-adegwatezza.
1.2.        Dispożizzjonijiet eżistenti
fil-qasam tal-proposta
Il-liġi tal-Unjoni attwalment tindirizza ċerti
aspetti tal-użu tal-parametri referenzjarji:
–
Il-proposti għal Regolament dwar l-Abbuż tas-Suq
(MAR)[1]
fl-Artikoli 2(3)(d) u 8(1)(d) u għal Direttiva dwar Sanzjonijiet Kriminali
kontra l-Abbuż tas-Suq (CSMAD)[2]
(il-MAR kienet is-soġġett ta' ftehim politiku bejn il-Parlament Ewropew u
l-Kunsill f'Ġunju 2013) jikkjarifikaw li kwalunkwe manipulazzjoni
tal-parametri referenzjarji hija b’mod ċar u bla ebda ekwivoku illegali u
soġġetta għal sanzjonijiet amministrattivi jew kriminali.
–
Ir-Regolament dwar l-Integrità u t-Trasparenza
tas-Suq tal-Enerġija (REMIT)[3]
jipprovdi li l-manipulazzjoni tal-parametri referenzjarji li jintużaw għal
bejgħ fil-livell ta' operaturi ta' prodotti tal-enerġija hija illegali.
–
Id-Direttiva dwar is-Swieq fl-Istrumenti
Finanzjarji[4]
teħtieġ li kwalunkwe strument finanzjarju ammess għall-kummerċ f’suq regolat
ikun jista' jiġi nnegozjat b’mod ġust, ordnat u effiċjenti. Ir-Regolament ta’
Implimentazzjoni[5]
ta’ dik id-Direttiva jispeċifika wkoll li l-prezz jew kejl ieħor tal-valur
tas-sottostanti jrid ikun kredibbli u disponibbli pubblikament.
–
L-Artikolu 30 tal-proposta tal-Kummissjoni
Ewropea għal Regolament dwar is-Suq tal-Istrumenti Finanzjarji (MiFIR)[6] (li attwalment qed tiġi
nnegozjata mill-Parlament Ewropew u l-Kunsill) fiha dispożizzjoni li tirrikjedi
liċenzja mhux esklużiva tal-parametri referenzjarji għall-ikklerjar u finijiet
kummerċjali.
–
Id-Direttiva dwar il-Prospett u r-Regolament ta’
Implimentazzjoni[7]
jiddisponu li fejn prospett jinkludi referenza għal indiċi, l-emittent għandu
jistipula t-tip ta’ sottostanti u d-dettalji ta’ minn fejn tista' tinkiseb
informazzjoni dwar is-sottostanti, indikazzjoni ta’ minn fejn tista' tinkiseb
informazzjoni dwar il-passat u l-prestazzjoni ulterjuri tas-sottostanti u
l-volatilità tiegħu, u isem l-indiċi. Jekk l-indiċi inkwistjoni jkun kompost
mill-emittent, l-emittent jeħtieġlu wkoll jinkludi deskrizzjoni tal-indiċi.
Jekk l-indiċi ma jkunx kompost mill-emittent, l-emittent jeħtieġlu jikkjarifika
minn fejn tista’ tinkiseb informazzjoni dwar l-indiċi, u jekk is-sottostanti
jkun rata ta’ imgħax l-emittent jeħtieġlu jipprovdi deskrizzjoni tar-rata
tal-imgħax.
–
Id-Direttiva dwar l-Impriżi għall-Investiment
Kollettiv fit-Titoli Trasferibbli[8]
tiddisponi li l-fondi UCITS jista’ jkollhom biss sehem massimu ta' strumenti
maħruġa mill-istess korp fil-portafoll tagħhom. L-Istati Membri jistgħu jgħollu
l-limiti li japplikaw għal kemm mill-portafoll totali tagħha UCITS tista' żżomm
sa massimu ta’ 20 % għal investiment f’ishma jew titoli ta’ dejn maħruġa
mill-istess korp meta jkun jikkonċerna indiċi li l-UCITS tkun trid tirreplika,
sakemm il-kompożizzjoni tal-indiċi tkun diversifikata biżżejjed, l-indiċi
jirrappreżenta parametru referenzjarju adegwat għas-suq li jirreferi għalih u
jiġi ppubblikat b’mod xieraq.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET
TAL-IMPATT
2.1.        Konsultazzjonijiet
Konsultazzjoni pubblika ta' tliet xhur tnediet
fit-3 ta’ Settembru u ngħalqet
fid-29 ta’ Novembru 2012. Waslu 84 kontribuzzjoni mingħand
kontributuri, fornituri tal-parametri referenzjarji u utenti inklużi boroż,
banek, investituri, gruppi tal-konsumaturi, korpi kummerċjali u korpi pubbliċi.
Il-partijiet interessati rikonoxxew id-dgħufijiet fil-produzzjoni u l-użu
tal-parametri referenzjarji, u jappoġġaw b’mod wiesa’ azzjoni fil-livell
tal-UE. Ir-rispondenti enfasizzaw ukoll il-ħtieġa ta' koordinazzjoni
internazzjonali, u kalibrazzjoni bir-reqqa tal-kamp ta' applikazzjoni ta’
kwalunkwe inizjattiva.
L-AETS u l-ABE investigaw flimkien
in-nuqqasijiet fil-forniment tal-EURIBOR minn EBF-EURIBOR u
fil-11 ta’ Jannar 2013 nedew konsultazzjoni dwar il-prinċipji
tal-Proċessi tal-Istipular tal-parametri referenzjarji fl-UE[9]. F’ittra bid-data
tas-7 ta’ Marzu 2013, l-ABE, l-AETS u l-AEAPX taw parir dwar
il-kontenut ta’ din il-leġiżlazzjoni proposta fid-dawl ta’ din il-ħidma.
Fit-13 ta’ Frar 2013 is-servizzi tal-Kummissjoni pparteċipaw
f'seduta miftuħa tal-AETS u l-ABE[10]
dwar dawn il-Prinċipji tal-Proċessi tal-Istipular tal-Parametri Referenzjarji.
Is-servizzi tal-Kummissjoni pparteċipaw ukoll f'seduta pubblika dwar kif tiġi
indirizzata l-kultura tal-manipulazzjoni tas-suq — azzjoni globali wara
l-LIBOR/EURIBOR li organizzata mill-Parlament Ewropew
fid-29 ta’ Settembru 2012.
2.2.        Valutazzjoni tal-Impatt
B’konformità mal-politika tagħha ta’
“Regolamentazzjoni Aħjar”, il-Kummissjoni wettqet valutazzjoni tal-impatt
tal-alternattivi politiċi. L-alternattivi politiċi inkludew alternattivi biex
jiġu limitati l-inċentivi għal manipulazzjoni, tiġi mminimizzata d-diskrezzjoni
u jiġi żgurat li l-parametri referenzjarji jkunu bbażati fuq dejta suffiċjenti,
kredibbli u rappreżentattiva, tiġi żgurata governanza interna u li l-kontrollli
jindirizzaw ir-riskji, jiżguraw superviżjoni effettiva tal-parametri referenzjarji
u jsaħħu t-trasparenza u l-protezzjoni tal-investituri. Kull alternattiva ta’
politika ġiet ivvalutata fl-isfond tal-kriterji li ġejjin: l-impatt fuq
il-partijiet interessati, l-effikaċja u l-effiċjenza.
Id-drittijiet fundamentali li ġejjin tal-Karta
tad-Drittijiet Fundamentali huma ta’ rilevanza partikolari: ir-rispett
għall-ħajja privata u tal-familja, il-protezzjoni tad-dejta personali,
il-libertà tal-espressjoni u tal-informazzjoni.
Huma permessi limitazzjonijiet għal dawn
id-drittijiet u l-libertajiet skont l-Artikolu 52 tal-Karta. L-għanijiet
kif definiti hawn fuq huma konsistenti mal-obbligi tal-UE li tirrispetta
d-drittijiet fundamentali. Madankollu, kwalunkwe limitazzjoni fuq l-eżerċizzju
ta’ dawn id-drittijiet u l-libertajiet trid tkun prevista mil-liġi u tkun
tirrispetta l-essenza ta’ dawn id-drittijiet u l-libertajiet. Suġġett
għall-prinċipju ta' proporzjonalità, jistgħu jsiru limitazzjonijiet biss fejn
ikun meħtieġ u jekk dawn ġenwinament jilħqu l-għanijiet ta' interess ġenerali
rikonoxxuti mill-Unjoni jew il-ħtieġa li jiġu protetti d-drittijiet u
l-libertajiet tal-oħrajn. Fil-każ ta’ parametri referenzjarji, l-objettiv ta’
interess ġenerali li jiġġustifika ċerti limitazzjonijiet tad-drittijiet
fundamentali huwa l-għan li tiġi żgurata l-integrità tas-suq. Il-ħtieġa li jiġi
protett id-dritt għall-proprjetà (l-Artikolu 17 tal-Karta) jiġġustifika
wkoll ċerti limitazzjonijiet tad-drittijiet fundamentali, billi l-investituri
huma intitolati li l-valur tal-proprjetà tagħhom (pereż. self, derivattivi)
ikun protett minn telf ikkawżat minn distorsjonijiet tas-suq.
Id-dritt għal-libertà tal-espressjoni u
għall-informazzjoni jirrikjedi li l-libertà tal-midja tkun rispettata. Dan
ir-Regolament għandu jiġi interpretat u applikat b’rispett għal dan id-dritt
fundamentali. Għalhekk meta persuna sempliċiment tippubblika jew tirreferi għal
xi parametru referenzjarju bħala parti mill-attivitajiet ġurnalistiċi tagħha
iżda ma jkollhiex kontroll fuq il-forniment ta’ dak il-parametru referenzjarju,
dik il-persuna ma għandhiex tkun suġġetta għar-rekwiżiti imposti fuq
l-amministraturi minn dan ir-Regolament. Dan għalhekk iħalli lill-ġurnalisti
ħielsa meta jwettqu attivitajiet ġurnalistiċi ta' rappurtaġġ dwar is-swieq
finanzjarji u tal-kommoditajiet. Għalhekk id-definizzjoni tal-amministratur ta’
parametru referenzjarju ġiet definita b'mod strett biex jiġi żgurat li tinkludi
l-forniment ta’ parametru referenzjarju iżda ma tinkludix fil-kamp ta’
applikazzjoni tagħha l-attivitajiet ġurnalistiċi.
3.           L-ELEMENTI ĠURIDIĊI
TAL-PROPOSTA
3,1.        Bażi ġuridika
Il-proposta hija bbażata fuq
l-Artikolu 114 tat-Trattat dwar il-Funzjonament tal-Unjoni Ewropea
("TFUE").
3.2.        Sussidjarjetà u
proporzjonalità
Il-proposta tal-Kummissjoni biex jiġu
rregolati l-parametri referenzjarji hija konformi mal-prinċipju tas-sussidjarja
stipulat fl-Artikoli 5(3) tat-Trattat dwar l-Unjoni Ewropea (TUE), li
jitlob li l-Unjoni tieħu azzjoni biss jekk u sakemm l-għanijiet tal-azzjoni
proposta ma jkunux jistgħu jinkisbu biżżejjed mill-Istati Membri u għalhekk
ikunu jistgħu, minħabba l-iskala jew l-effetti tal-azzjoni proposta, jinkisbu
aħjar mill-Unjoni.
Filwaqt li ħafna parametri referenzjarji huma
nazzjonali, l-industrija tal-parametri referenzjarji hija waħda internazzjonali
kemm fil-produzzjoni kif ukoll fl-użu. Filwaqt li azzjoni fil-livell nazzjonali
fir-rigward l-indiċijiet nazzjonali tista' tgħin biex jiġi żgurat li kwalunkwe
intervent jiġi mfassal b’mod adegwat għall-problemi fil-livell nazzjonali, dan
jista’ jwassal għal geġwiġija ta’ regoli diverġenti, jista’ joħloq
kundizzjonijiet mhux ekwi fis-suq uniku u jwassal għal approċċ inkonsistenti u
mhux koordinat. Parametri referenzjarji jintużaw biex jiġu pprezzati varjetà
wiesgħa ta’ tranżazzjonijiet transfruntieri, b’mod partikolari fis-suq tal-finanzjament
interbankarju u d-derivattivi. Geġwiġija ta’ regoli nazzjonali jtellfu
l-opportunità li jiġu prodotti parametri referenzjarji transfruntieri u
għaldaqstant jimpedixxu dawn it-tranżazzjonijiet transfruntieri. Din
il-problema ġiet rikonoxxuta mill-G20 u l-FSB li qabbdu lill-IOSCO tipproduċi
sett globali ta’ prinċipji li japplikaw għall-parametri referenzjarji
finanzjarji. Inizjattiva tal-UE tgħin biex jissaħħaħ is-suq uniku billi toħloq
qafas komuni għal parametri referenzjarji kredibbli u użati korrettament fi
Stati Membri differenti.
Filwaqt li fil-biċċa l-kbira tal-Istati Membri
attwalment ma hemmx regolamentazzjoni fuq livell nazzjonali dwar il-produzzjoni
tal-parametri referenzjarji, żewġ Stati Membri diġà adottaw leġiżlazzjoni
nazzjonali dwar il-parametri referenzjarji tar-rata tal-imgħax fil-muniti
nazzjonali tagħhom. Barra minn hekk, reċentement l-IOSCO qablet dwar prinċipji
għall-parametri referenzjarji li għandhom jiġu implimentati mill-membri tagħha.
Madankollu dawn il-prinċipji jipprovdu flessibbiltà dwar l-iskop u l-mezzi
tal-implimentazzjoni tagħhom u b'rabta ma’ ċerti termini. Fin-nuqqas ta’ qafas
armonizzat Ewropew għall-parametri referenzjarji, xi Stati Membri x'aktarx li
jadottaw leġiżlazzjoni fuq livell nazzjonali li tkun diverġenti. Pereżempju,
fil-preżent, l-ambitu tal-leġiżlazzjoni ta’ Stat Membru wieħed jidher wiesa'
daqs tal-IOSCO, filwaqt li l-leġiżlazzjoni ta' Stat Membru ieħor li introduċa
regoli dwar il-parametri referenzjarji tkopri biss il-parametri referenzjarji
tar-rati tal-imgħax. Dawn l-approċċi diverġenti jirriżultaw fil-frammentazzjoni
tas-suq intern, billi l-amministraturi u l-utenti tal-parametri referenzjarji
jkunu suġġetti għal regoli differenti fi Stati Membri differenti. Fin-nuqqas
ta’ qafas leġiżlattiv tal-Unjoni, azzjonijiet nazzjonali individwali jkunu
wkoll ineffettivi, billi ma hemmx obbligu jew inċentiv għall-Istati Membri biex
jikkooperaw ma’ xulxin u n-nuqqas ta’ din il-kooperazzjoni tħalli spazju għal
arbitraġġ regolatorju.
Ċerti aspetti tal-protezzjoni tal-investituri
f’dan il-qasam huma ġeneralment koperti mill-MiFID. B’mod partikolari, hemm
r-rekwiżit skont il-MiFID li d-ditti jwettqu valutazzjoni tal-adegwatezza. Dan
it-test jiddetermina jekk il-klijent għandux l-esperjenza u l-għarfien
neċessarji biex jifhem ir-riskji involuti f’rabta mal-prodott jew is-servizz
ta’ investiment offrut jew mitlub. Għalhekk, jipprovdi livell suffiċjenti ta’
protezzjoni lill-investituri.
Fir-rigward tal-protezzjoni tal-konsumatur,
id-Direttiva dwar il-Kreditu tal-Konsumatur tinkludi regoli dwar
id-divulgazzjoni ta' informazzjoni adegwata, kif ukoll id-Direttiva dwar
il-Kreditu Ipotekarju li dalwaqt se tiġi adottata li tinkludi r-rekwiżit li
jiġu rakkomandati ftehimiet ta’ kreditu xierqa. Madankollu, dawk ir-regoli
tal-protezzjoni tal-konsumaturi tal-UE ma jindirizzawx il-kwistjoni partikolari
tal-adegwatezza tal-parametri referenzjarji fil-kuntratti finanzjarji. Barra
minn hekk, saħħa mhux ugwali ta' negozjar u l-użu ta' termini standard ifissru
li l-konsumaturi jista' jkollhom għażla limitata dwar il-parametru
referenzjarju użat. Il-konsumaturi ma għandhomx l-għarfien jew l-esperjenza
meħtieġa biex ikunu jistgħu jivvalutaw b’mod xieraq l-adegwatezza ta' parametru
referenzjarju. Għalhekk din il-proposta għandha ttikkomplementa l-leġiżlazzjoni
eżistenti tal-UE f’dan il-qasam billi tiżgura li r-responsabbiltà
għall-valutazzjoni tal-adegwatezza ta’ parametru referenzjarju għal kuntratti
fil-livell ta' konsumatur tkun fuq il-mutwanti jew il-kredituri. Dan se jiżgura
wkoll regoli tal-protezzjoni tal-konsumatur tal-UE armonizzati dwar l-użu
tal-parametri referenzjarji biex jiġu rreferenzjati kuntratti finanzjarji.
Qafas regolatorju komuni għall-konsumaturi u l-kredituri f’dak li għandu
x’jaqsam ma’ kuntratti finanzjarji huwa wkoll meħtieġ biex jippermetti l-użu
ta’parametri referenzjarji transfruntieri minflok approċċ nazzjonali
frammentat. B'riżultat tal-ilmenti u l-litigazzjoni tal-konsumaturi b'rabta
mal-użu ta' parametri referenzjarji mhux adegwati f'diversi Stati Membri, huwa
probabbli li jiġu adottati miżuri diverġenti dwar il-protezzjoni tal-konsumatur
fil-livell nazzjonali. Dan jista’ jirriżulta fil-frammentazzjoni tas-suq
intern.
Ir-Regolament propost huma wkoll proporzjonat,
kif mitlub mill-Artikolu 5(4) TUE. Jimmira biss lejn dawk l-indiċi li
jintużaw biex jiġu referenzjati strumenti finanzjarji jew kuntratti finanzjarji
bħal ipoteki, minħabba li dawn huma l-parametri referenzjarji li jista’
jkollhom impatt ekonomiku dirett u ta' ċertu tip jekk jiġu mmanipulati. Barra
minn hekk, ir-Regolament propost jinkludi dispożizzjonijiet biex ir-rekwiżiti
tiegħu jkunu mfassla għal setturi differenti u t-tipi differenti ta’ parametri
referenzjarji bħal tal-kommoditajiet, ir-rati tal-imgħax interbankarji u
parametri referenzjarji li jużaw dejta tal-kambju. Qed jiġi żgurat approċċ
proporzjonat billi l-maġġoranza vasta tal-obbligi qed jiġu imposti fuq
l-amministratur tal-parametru referenzjarju. Ħafna amministraturi ta’ parametri
referenzjarji diġà jikkonformaw ma’ mill-inqas uħud minn dawn ir-rekwiżiti u
dan jimplika li l-piż amministrattiv ma għandux jiżdied b'mod sproporzjonat.
Barra minn hekk, proċessi ta' governanza interna u kontroll huma meħtieġa biss
minn kontributuri taħt superviżjoni, li jfisser li l-impatt fuq kontributuri,
mhux taħt superviżjoni, ta' parametru referenzjarju, pereżempju negozjat mhux
reġistrat, mhux se jkunu sostanzjali. Fl-aħħar nett, fil-partijiet importanti
kollha tiegħu, dan ir-Regolament huwa allinjati mal-Prinċipji IOSCO miftehma
internazzjonalment għall-parametri referenzjarji finanzjarji pubblikati
fis-17 ta' Lulju 2013 u li fir-rigward tagħhom il-partijiet
interessati ġew ikkonsultati estensivament. Din se jillimita l-kostijiet
tal-adattament.
F’dan l-isfond, azzjoni tal-UE hija xierqa
f’termini tal-prinċipji tas-sussidjaretà u l-proporzjonalità.
3.3.        L-għażla ta’ strument
Regolament huwa meqjus bħala l-aktar strument
ġuridiku xieraq biex jiġu introdotti regoli uniformi marbuta mal-forniment
tal-parametri referenzjarji, il-kontribuzzjoni tad-dejta tal-input għal dawk
il-parametri referenzjarji, u l-użu tal-parametri referenzjarji fl-Unjoni.
Id-dispożizzjonijiet ta’ din il-proposta qed jistabbilixxu ċerti rekwiżiti
għall-amministraturi, il-kontributuri u l-utenti tal-parametri referenzjarji.
In-natura transfruntiera ta’ ħafna parametri referenzjarji toħloq ħtieġa għal
armonizzazzjoni massima ta’ dawn ir-rekwiżiti. Ladarba r-regolamentazzjoni
tal-parametri referenzjarji tinvolvi miżuri li jispeċifikaw rekwiżiti preċiżi
li għandhom x’jaqsmu mad-dejta u l-metodoloġiji, anki diverġenzi żgħar
fl-approċċ segwit jistgħu jwasslu għal tfixkil sinifikanti fil-forniment
transfruntier tal-parametri referenzjarji. L-użu ta’ Regolament, li huwa
applikabbli direttament mingħajr il-ħtieġa ta’ leġiżlazzjoni nazzjonali, se
jirrestrinġi l-possibilità li jittieħdu miżuri diverġenti mill-awtoritajiet
kompetenti fil-livell nazzjonali, u se jiżgura approċċ konsistenti u ċertezza
ġuridika akbar madwar l-UE kollha.
3.4.        Spjegazzjoni dettaljata
tal-proposta
3.4.1.     Kamp ta' Applikazzjoni (l-Artikolu 2)
Ir-Regolament propost japplika għal parametri
referenzjarji pubblikati kollha li jintużaw biex jiġi rreferenzjat strument
finanzjarju negozjat jew ammess f’ċentru regolat, jew f'kuntratt finanzjarju
(bħall-ipoteki) jew parametri referenzjarji li jkejlu l-prestazzjoni ta' fond
ta' investiment.
Fin-nuqqas ta’ governanza u kontrolli adegwati
u fejn hemm diskrezzjoni fil-proċess ta' parametru referenzjarju li huwa
suġġett għal kunflitt ta’ interess, hemm ir-riskju ta’ manipulazzjoni. Għalhekk
l-indiċijiet li jinvolvu diskrezzjoni għandhom ikunu soġġetti għal miżuri
regolatorji. Filwaqt li l-grad ta’ diskrezzjoni jvarja, l-indiċijiet kollha
jinvolvu xi diskrezzjoni. Għalhekk, l-ambitu għandu jinkludi l-parametri
referenzjarji kollha, irrispettivament mill-metodu tal-kalkolu jew min-natura
tal-kontribuzzjonijiet.
L-ambitu għandu jinkludi l-indiċijiet kollha,
inklużi l-indiċi pubblikati, billi kwalunkwe dubju dwar il-preċiżjoni u
l-kredibbiltà ta’ dawn l-indiċi x'aktarx li jikkawża aktar ħsara fuq popolazzjoni
usa’ milli jikkawżaw indiċijiet li mhumiex pubbliċi.
Meta l-parametri referenzjarji jintużaw bħala
prezz ta’ referenza għal strument finanzjarju jew kuntratt, kwalunkwe
manipulazzjoni tikkawża telf ekonomiku. Fil-każ meta l-kontributur juża wkoll l-istrument
finanzjarju li jirreferenzja mal-parametru referenzjarju, jeżisti kunflitt ta’
interess inerenti u hemm inċentiv għal manipulazzjoni. Barra minn hekk, meta
jintużaw parametri referenzjarji biex titkejjel il-prestazzjoni ta’ strumenti
finanzjarji, dawn jistgħu jkunu suġġetti għal kunflitti ta’ interess u
manipulazzjoni tagħhom twassal biex ma jsirux l-aħjar għażliet ta’ investiment
mill-investituri. Għalhekk, huwa importanti li jiġu indirizzati l-parametri
referenzjarji kollha li jipprezzaw strument finanzjarju jew kuntratt
tal-konsumatur jew ikejlu l-prestazzjoni ta’ fondi ta' investiment.
Għalparametri referenzjarji użati ħafna, anki
manipulazzjoni minuri jista’ jkollha impatt sinifikanti iżda l-vulnerabbiltà u
l-importanza ta’ parametru referenzjarju tvarja maż-żmien. Ir-restrizzjoni
tal-ambitu b’referenza għal indiċi importanti jew vulnerabbli ma tindirizzax
ir-riskji li kwalunkwe parametru referenzjarju jista' joħloq fil-ġejjieni.
Minħabba dawn il-kunsiderazzjonijiet kollha u
sabiex tiġi żgurata applikazzjoni tar-Regolament ċara u komprensiva, il-kamp
ta' applikazzjoni lanqas mhuwa dipendenti fuq in-natura tad-dejta tal-input,
jiġifieri jekk id-dejta ta’ input hijiex ekonomika (pereż. prezz tal-ishma) jew
numru jew valur mhux ekonomiku (pereż. parametru tat-temp). Dan minħabba li
element kritiku fid-determinazzjoni tal-kamp ta’ applikazzjoni huwa kif
il-valur tal-output jiddetermina l-valur ta’ strument finanzjarju, kuntratt
finanzjarju jew ikejjel il-prestazzjoni ta’ fond ta’ investiment. F’dan il-kuntest,
ladarba valur jintuża biex jirreferenzja kuntratt jew strument finanzjarju,
in-natura mhux ekonomika preċedenti tiegħu ssir irrelevanti.
Fir-rigward tal-amministraturi tal-parametri
referenzjarji, l-amministraturi kollha huma potenzjalment suġġetti
għall-kunflitti ta’ interess, jeżerċitaw diskrezzjoni u jista’ jkollhom
governanza u sistemi ta’ kontroll inadegwati fis-seħħ. Għalhekk, dawn jeħtieġ
li jkunu soġġetti għal regolamentazzjoni xierqa. Barra minn hekk, billi huma
jikkontrollaw il-proċess tal-parametru referenzjarju, qed jiġi impost rekwiżit
ta' awtorizzazzjoni fuq l-amministraturi kollha tal-parametri referenzjarji
billi s-superviżjoni hija l-aktar mod effettiv biex tkun żgurata l-integrità
tal-parametri referenzjarji.
Dwar il-kontributuri tal-parametri
referenzjarji, dawn huma wkoll potenzjalment suġġetti għal kunflitti ta’
interess, jeżerċitaw diskrezzjoni u għalhekk jisgħu jkunu sors ta’
manipulazzjoni. Il-kontribuzzjoni għal parametru referenzjarju hija attività
volontarja. Jekk kwalunkwe inizjattiva teħtieġ lill-kontributuri jinbidlu b’mod
sinifikanti l-mudelli kummerċjali tagħhom, huma jistgħu ma jibqgħux
jikkontribwixxu għall-parametru referenzjarju konċernata. Madankollu, fil-każ
tal-entitajiet li diġà huma soġġetti għal regolamentazzjoni u superviżjoni,
(l-hekk imsejħa kontributuri taħt superviżjoni), ir-rekwiżit ta' governanza u
sistemi ta’ kontroll tajbin mhux mistenni jwassal għal spejjeż sostanzjali jew
għal piż amministrattiv sproporzjonat. Huwa għalhekk xieraq li l-kontributuri
taħt superviżjoni kollha jiġu inklużi fil-kamp ta' applikazzjoni ta’ dan
ir-Regolament.
Għall-kontributuri li mhumiex soġġetti għal
regolamentazzjoni u superviżjoni (kontributuri li mhumiex taħt superviżjoni),
awtorizzazzjoni jew li b'xi mod ieħor isiru soġġetti għal regoli jista' jimponi
spejjeż u piż amministrattiv sinifikanti. Ir-regolaturi wkoll ma jkunux
effettivi fis-superviżjoni ta' ditti li ma jkollhomx l-għarfien espert dwarhom.
L-impożizzjoni ta' superviżjoni fuq entitajiet u persuni li attwalment mhumiex
taħt superviżjoni timponi spejjeż sinifikanti u tipprovdi benefiċċji minimi.
Madankollu, ċerti partijiet ta’ dan ir-Regolament, bħal pereżempju l-ħtieġa li
tiġi pprovduta dejta tal-input preċiża u kredibbli huma indirettament rilevanti
għall-kontributuri kollha billi dawn jibqgħu suġġetti għar-Regolament dwar
l-Abbuż tas-Suq u skont dan ir-Regolament se jkunu marbutin kontrattwalment li
jikkonformaw mar-rekwiżit tal-kodiċi ta’ kondotta tal-amministratur.
Il-proposta teżenta mill-kamp ta' applikazzjoni
tagħha lill-banek ċentrali li huma membri tas-Sistema Ewropea tal-Banek
Ċentrali.
Fl-aħħar nett, f’xi każijiet persuna tista’
tipproduċi indiċi iżda ma tkunx konxja li dan l-indiċi huwa parametru
referenzjarju minħabba li, pereżempju, ikun qed jintuża bħala referenza għal
strument finanzjarju mingħajr ma l-produttur ikun jaf. Ir-Regolament għalhekk
jipprevedi mekkaniżmu biex il-produtturi jiġu nnotifikati li l-indiċi tagħhom
ikun sar, jew jista' jsir, parametru referenzjarju u jagħtihom is-setgħa jirrifjutaw
li l-indiċi jintuża bħala parametru referenzjarju. Jekk il-produttur jagħti
l-kunsens tiegħu, huwa jsir soġġett għar-Regolament propost fir-rigward ta’ dak
il-parametru referenzjarju. Jekk jirrifjuta, l-indiċi ma jkunx jista' jintuża
bħala parametru referenzjarju u r-rekwiżiti tal-amministratur f’dan
ir-Regolament ma japplikawx.
3.4.2.     Governanza u Kontroll
tal-Amministraturi (l-Artikoli 5-6)
Il-proposta tiżgura li jiġu evitati
l-kunflitti ta’ interess u tiżgura li l-governanza u l-kontrolli jkunu effettivi.
Dawn huma indirizzati permezz ta' rekwiżiti dwar il-governanza u l-kontrolli,
b'rekwiżiti aktar dettaljati inklużi fl-anness.
3.4.3.     Dejta tal-Input u Metodoloġija
(l-Artikolu 7)
Il-proposta tistabbilixxi tliet rekwiżiti, li
d-dettalji tagħhom jinsabu fl-Anness, fir-rigward tad-dejta tal-input u
l-metodoloġija użati biex jiġi prodott parametru referenzjarju ħalli titnaqqas
id-diskrezzjoni u ttejjeb l-integrità u l-kredibbiltà:
–
id-dejta tal-input għandha tkun suffiċjenti u
preċiża ħalli tkun tirrappreżenta s-suq reali jew ir-realtà ekonomika li
l-parametru referenzjarju huwa maħsub biex ikejjel;
–
id-dejta tal-input għandha tinkiseb minn panil
kredibbli u rappreżentattiv jew minn kampjun ta’ kontributuri; u
–
l-amministratur għandhom jużaw metodoloġija robusta
u kredibbli għad-determinazzjoni l-parametru referenzjarju.
3.4.4.     Rekwiżiti tal-Kontributuri
(l-Artikoli 9 u 11)
L-amministratur huwa meħtieġ iħejji kodiċi ta’
kondotta għall-kontributuri li tispeċifika b’mod ċar l-obbligi u
r-responsabbiltajiet tal-kontributuri meta dawn jipprovdu dejta tal-input
għad-determinazzjoni tal-parametru referenzjarju. Meta l-kontributuri diġà
jkunu entitajiet regolati huma meħtieġa wkoll jevitaw il-kunflitti ta’ interess
u jimplimentaw kontrolli adegwati.
3.4.5.     Rekwiżiti Settorjali
(l-Artikoli 10 u 12-14)
Sabiex tiġi żgurata l-proporzjonalità u li
l-proposta tkun imfassla adegwatament għal tipi u setturi ta’ parametri
referenzjarji differenti, l-Annessi II u III jinkludu dispożizzjonijiet
iktar dettaljati dwar il-parametri referenzjarji tal-kommoditajiet u tar-rati
tal-imgħax. Huma imposti rekwiżiti addizzjonali fuq parametri referenzjarji ta'
importanza kritika, inkluża s-setgħa lill-awtorità kompetenti rilevanti li
tobbliga kontribuzzjonijiet. Il-parametri referenzjarji li d-dejta tal-input
tagħhom tkun ipprovduta minn ċentri regolati huma wkoll eżentati minn ċerti
obbligi biex tiġi evitata r-regolamentazzjoni doppja.
3.4.6.     Trasparenza u Protezzjoni
tal-Konsumatur (l-Artikoli 15-18)
Il-protezzjoni tal-investitur qed tiġi msaħħa
permezz ta' dispożizzjonijiet tat-trasparenza. L-amministraturi huma meħtieġa
jipprovdu dikjarazzjoni li tistabbilixxi xi jkejjel il-parametru referenzjarju,
il-vulnerabbiltajiet tiegħu, flimkien mal-pubblikazzjoni tad-dejta sottostanti
ħalli l-utenti jkunu jistgħu jagħżlu l-parametru referenzjarju l-aktar xieraq u
adattat. Din id-dikjarazzjoni tipprovdi wkoll l-avviż li l-utenti għandhom
jaħsbulu b'mod adegwat f'każ li l-amministratur ma jibqax jipprovdi l-parametru
referenzjarju. Fl-aħħar nett, hija imposta valutazzjoni tal-adegwatezza fuq
il-banek meta jittrattaw mal-konsumaturi tagħhom f’kuntratti finanzjarji bħal
selfiet iggarantiti b'ipoteki.
3.4.7.     Superviżjoni u Proċedura ta’
Awtorizzazzjoni għall-Amministraturi (l-Artikoli 22-37)
L-attività tal-forniment ta’ parametri
referenzjarji se tkun soġġetta għal awtorizzazzjoni minn qabel u superviżjoni
kontinwa. Il-proposta tistabbilixxi l-kundizzjonijiet u l-proċedura
għall-amministraturi ta’ parametri referenzjarji li jinsabu fl-Unjoni biex jiksbu
awtorizzazzjoni mingħand l-awtorità kompetenti rilevanti. Il-proposta toħloq
mekkaniżmu biex tiżgura l-infurzar effettiv tar-Regolament. Tagħti s-setgħat
meħtieġa lill-awtoritajiet kompetenti biex jiżguraw li l-amministraturi
jikkonformaw mar-Regolament.
Għal parametri referenzjarji ta' importanza
kritika għandhom jiġu fformati kulleġġi ta' superviżuri biex jitjieb l-iskambju
tal-informazzjoni u jiġu żgurati awtorizzazzjoni u superviżjoni uniformi.
4.           IMPLIKAZZJONI BAĠITARJA
Il-proposta għandha implikazzjonijiet
għall-baġit Komunitarju.
L-implikazzjonijiet speċifiċi tal-proposta
għall-baġit huma relatati mal-kompitu allokat lill-AETS kif speċifikat
fid-dikjarazzjonijiet finanzjarji leġiżlattivi mehmuża ma’ din il-proposta.
Il-kompiti l-ġodda se jitwettqu bir-riżorsi umani disponibbli fl-allokazzjoni
tal-baġit annwali, fid-dawl tal-limiti baġitarji li huma applikabbli
għall-korpi kollha tal-UE u f'konformità mal-ipprogrammar finanzjarju
għall-aġenziji.
Partikolarment, ir-riżorsi meħtieġa
mill-aġenzija għall-kompiti l-ġodda se jkunu konsistenti u kompatibbli
mal-ipprogrammar tar-riżorsi umani u finanzjarji għall-AETS, stabbilit permezz
tal-Komunikazzjoni reċenti lill-Parlament Ewropew u lill-Kunsill - Programmar
tar-riżorsi umani u finanzjarji għall-aġenziji deċentralizzati 2014-2020"
(COM(2013) 519).
Implikazzjonijiet baġitjarji speċifiċi
għall-Kummissjoni huma wkoll valutati fid-dikjarazzjoni finanzjarja li
takkumpanja din proposal. Fil-qosor, l-implikazzjonijiet baġitarji ewlenin
tal-proposta huma:
a) persunal tad-DĠ MARKT: membru tal-persunal
AD (full-time) wieħed għall-abbozzar tal-atti delegati, kif ukoll
għall-evalwazzjoni, il-monitoraġġ tal-implimentazzjoni u r-rieżami potenzjali
tal-inizjattiva. L-ispejjeż totali stmati huma EUR 0,141 miljun fis-sena.
b) AETS:
(i) Spejjeż għall-persunal: żewġ aġenti
temporanji biex jipparteċipaw u jimmedjaw fil-kulleġġi tas-superviżuri
għall-parametri referenzjarji ta' importanza kritika, jagħtu pariri tekniċi
lill-Kummissjoni dwar l-implimentazzjoni ta’ dan ir-Regolament, jikkoordinaw
l-iżvilupp ta’ arranġamenti ta’ kooperazzjoni ma’ pajjiżi terzi, jabbozzaw
linji gwida għall-promozzjoni tal-konverġenza u l-konsistenza bejn is-setturi
tar-reġimi tal-penali u jżommu reġistri ta’ notifiki dwar l-użu tal-parametri
referenzjarji u lista ta’ amministraturi reġistrati tal-parametri
referenzjarji.
L-ispiża annwali totali ta’ dawn iż-żewġ (2)
aġenti temporanji tkun ta’ EUR 0,326 miljun, li minnhom il-Kummissjoni
tikkontribwixxi 40 % (EUR 0,130 miljun) u l-Istati Membri 60 %
(EUR 0,196 miljun) fis-sena.
(ii) Spejjeż operattivi u infrastrutturali:
nefqa inizjali ta’ EUR 0,25 miljun hija stmata għall-AETS, li
minnha l-Kummissjoni tikkontribwixxi 40 % (EUR 0,1 miljun) u l-Istati
Membri 60 % (EUR 0,15 miljun) fl-2015. Din in-nefqa tirrigwarda
prinċipalment is-sistemi tal-IT għall-AETS biex jiġu ssodisfati r-rekwiżiti
ta’:
- Iż-żamma ta' lista ta’ amministraturi
reġistrati skont dan ir-Regolament u d-ditti minn pajjiżi terzi li jfornu
parametri referenzjarji fl-Unjoni.
- Li tirċievi notifiki tal-użu ta’ parametru
referenzjarju fi strument finanzjarju jew kuntratt finanzjarju fl-Unjoni, u
żżomm reġistru u tiżgura li l-amministraturi jkunu konxji minn dan l-użu.
L-AETS se tkun meħtieġa wkoll tipproduċi
rapport dwar l-applikazzjoni ta’ dan ir-Regolament
sal-1 ta’ Jannar 2018, bi spiża totali ta’ EUR 0,3 miljun
li minnhom il-Kummissjoni tikkontribwixxi 40 % (EUR 0,12 miljun) u
l-Istati Membri 60 % (EUR 0,18 miljun) fl-2017.
2013/0314 (COD)
Proposta għal
REGOLAMENT TAL-PARLAMENT EWROPEW U TAL-KUNSILL
dwar l-indiċi użati bħala parametri
referenzjarji fi strumenti finanzjarji u kuntratti finanzjarji
(Test b’rilevanza għaż-ŻEE)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b’mod partikolari l-Artikolu 114
tiegħu,
Wara li kkunsidraw il-proposta
mill-Kummissjoni Erwopea,
Wara li l-abbozz tal-att leġiżlattiv intbagħat
lill-Parlamenti nazzjonali,
Wara li kkunsidraw l-opinjoni tal-Kumitat
Ekonomiku u Soċjali Ewropew[11],
Wara li kkunsidraw l-opinjoni tal-Bank
Ċentrali Ewropew,
Waqt li jaġixxu skont il-proċedura
leġiżlattiva ordinarja,
Billi:
(1)       L-ipprezzar ta’ bosta
strumenti u kuntratti finanzjarji jiddependi fuq il-preċiżjoni u l-integrità
tal-parametri referenzjarji. Każijiet ta’ manipulazzjoni ta’ parametri
referenzjarji tar-rati tal-imgħax bħal-LIBOR u l-EURIBOR, kif ukoll
allegazzjonijiet li parametri referenzjarji tal-enerġija, iż-żejt u l-kambju
ġew immanipulati, urew li l-parametri referenzjarji li l-proċessi tal-istipular
tagħhom jikkondividu ċerti karatteristiċi, bħal li jkunu soġġetti għal
kunflitti ta’ interess, l-użu ta’ diskrezzjoni u governanza dgħajfa jistgħu
jkunu vulnerabbli għall-manipulazzjoni. Nuqqasijiet fi, jew dubji dwar
il-preċiżjoni u l-integrità tal-indiċi użati bħala parametri referenzjarji
jistgħu jheddu l-fiduċja fis-suq, jikkawżaw telf għall-konsumaturi u
l-investituri u joħolqu distorsjoni tal-ekonomija reali. Huwa għalhekk meħtieġ
li jiġu żgurati l-preċiżjoni, ir-robustezza u l-integrità tal-parametri
referenzjarji u l-proċess tal-istipular tal-parametri referenzjarji.
(2)       Id-Direttiva 2004/39/KE
tal-Parlament Ewropew u tal-Kunsill tal-21 ta’ April 2004 dwar
is-swieq fl-istrumenti finanzjarji[12]
fiha ċerti rekwiżiti fir-rigward tal-kredibbiltà tal-parametri referenzjarji
użati għall-ipprezzar ta' strument finanzjarju elenkat. Id-Direttiva 2003/71/KE
tal-Parlament Ewropew u tal-Kunsill tal-4 ta’ Novembru 2003 dwar
il-prospett li għandu jiġi ppubblikat meta titoli jiġu offruti lill-pubbliku
jew jiġu ammessi għall-kummerċ[13]
fiha ċerti rekwiżiti dwar il-parametri referenzjarji użati mill-emittenti.
Id-Direttiva 2009/65/KE tal-Parlament Ewropew u tal-Kunsill
tat-13 ta’ Lulju 2009 dwar il-koordinazzjoni ta’ liġijiet,
regolamenti u dispożizzjonijiet amministrattivi fir-rigward tal-impriżi ta’
investiment kollettiv f’titoli trasferibbli (UCITS)[14] fiha ċerti rekwiżiti dwar
l-użu tal-parametri referenzjarji mill-fondi ta' investiment UCITS.
Ir-Regolament (UE) Nru 1227/2011 tal-Parlament Ewropew u tal-Kunsill tal-25 ta’ Ottubru 2011
dwar l-integrità u t-trasparenza tas-swieq tal-enerġija bl-ingrossa[15] fih ċerti dispożizzjonijiet li
jipprojbixxu l-manipulazzjoni tal-parametri referenzjarji li jintużaw għal
prodotti tal-enerġija fil-livell ta' operatur. Madankollu dawn l-atti
leġiżlattivi jkopru biss ċerti aspetti ta’ ċerti parametri referenzjarji u ma
jindirizzawx il-vulnerabbiltajiet kollha fil-proċess tal-produzzjoni
tal-parametri referenzjarji kollha.
(3)       Il-parametri referenzjarji
huma ta' importanza vitali għall-ipprezzar tat-tranżazzjonijiet transfruntieri
u għalhekk jiffaċilitaw il-funzjonament effettiv tas-suq intern f’varjetà
wiesgħa ta’ strumenti u servizzi finanzjarji. Ħafna parametri referenzjarji li
jintużaw bħala rati ta' referenza f’kuntratti finanzjarji, parikolarment
ipoteki, jiġu prodotti fi Stat Membru wieħed iżda użati minn istituzzjonijiet
ta’ kreditu u konsumaturi fi Stati Membri oħra. Barra minn hekk, dawn
l-istituzzjonijiet ta’ kreditu ta' spiss jiħħeġġaw ir-riskji tagħhom jew jiksbu
l-fondi biex jagħtu dawn il-kuntratti finanzjarji fis-suq interbankarju
transfruntier. Żewġ Stati Membri biss adottaw leġiżlazzjoni nazzjonali dwar
il-parametri referenzjarji, iżda l-oqfsa ġuridiċi rispettivi tagħhom dwar
il-parametri referenzjarji diġà qed juru diverġenzi dwar aspetti bħall-kamp ta'
applikazzjoni. Barra minn hekk, l-Organizzazzjoni Internazzjonali
tal-Kummissjonijiet tat-Titoli (IOSCO) reċentement qablet dwar prinċipji
għall-parametri referenzjarji u, billi dawn il-prinċipji jipprovdu ċerta flessibbiltà
fil-kamp ta' applikazzjoni preċiż tagħhom u l-mezzi tal-implimentazzjoni
tagħhom u f’relazzjoni ma’ ċerti termini, l-Istati Membri x’aktarx li jadottaw
leġiżlazzjoni fuq livell nazzjonali li timplimenta dawn il-prinċipji b’mod
diverġenti.
(4)       Dawn l-approċċi diverġenti
jirriżultaw fil-frammentazzjoni tas-suq intern billi l-amministraturi u
l-utenti tal-parametri referenzjarji jkunu suġġetti għal regoli differenti fi
Stati Membri differenti u l-parametri referenzjarji prodotti fi Stat Membru
jkunu jistgħu jinżammu milli jintużaw fi Stati Membri oħra. Fin-nuqqas ta’
qafas armonizzat biex tiġi żgurata l-preċiżjoni u l-integrità tal-parametri
referenzjarji użati fl-istrumenti finanzjarji u l-kuntratti finanzjarji
fl-Unjoni, huwa probabbli li d-differenzi fil-leġiżlazzjoni tal-Istati Membri
se joħolqu ostakoli għall-funzjonament mingħajr intoppi tas-suq intern
għall-forniment tal-parametri referenzjarji.
(5)       Ir-regoli tal-protezzjoni
tal-konsumaturi tal-UE ma jkoprux il-kwistjoni partikolari tal-adegwatezza tal-parametri
referenzjarji fil-kuntratti finanzjarji. B'riżultat tal-ilmenti u
l-litigazzjoni tal-konsumaturi b'rabta mal-użu ta' parametri referenzjarji mhux
adegwati f'diversi Stati Membri, huwa probabbli li jiġu adottati miżuri
diverġenti fil-livell nazzjonali, minħabba t-tħassib leġittimu dwar
il-protezzjoni tal-konsumatur, u dan jista’ jirriżulta fil-frammentazzjoni
tas-suq intern minħabba l-kundizzjonijiet diverġenti tal-kompetizzjoni marbuta
ma' livelli differenti ta' protezzjoni tal-konsumatur.
(6)       Għalhekk biex jiġi żgurat
il-funzjonament tajjeb tas-suq intern u jittejbu l-kundizzjonijiet
tal-funzjonament tiegħu, b’mod partikolari f’dak li għandu x’jaqsam mas-swieq
finanzjarji, u biex jiġi żgurat livell għoli ta’ protezzjoni għall-konsumatur u
għall-investituri, huwa għalhekk xieraq li jiġi stipulat qafas regolatorju
għall-parametri referenzjarji fil-livell tal-Unjoni.
(7)       Huwa xieraq u meħtieġ li dawk
ir-regoli jieħdu l-forma leġiżlattiva ta’ Regolament sabiex jiġi żgurat li
dispożizzjonijiet li jimponu direttament obbligi fuq il-persuni involuti
fil-produzzjoni, il-kontribuzzjoni u l-użu ta’ parametri referenzjarji jiġu
applikati b’mod uniformi fl-Unjoni kollha. Billi qafas ġuridiku għall-forniment
tal-parametri referenzjarji bilfors jinvolvi miżuri li jispeċifikaw rekwiżiti
preċiżi dwar l-aspetti differenti inerenti fil-forniment tal-parametri
referenzjarji, anki diverġenzi żgħar fl-approċċ lejn wieħed minn dawn l-aspetti
jistgħu jwasslu għal tfixkil sinifikanti fil-forniment transfruntier tal-parametri
referenzjarji. Għalhekk l-użu ta’ Regolament, li huwa applikabbli direttament
mingħajr il-ħtieġa ta’ leġiżlazzjoni nazzjonali, inaqqas il-possibilità li
jittieħdu miżuri diverġenti fil-livell nazzjonali, u jiżgura approċċ
konsistenti, ċertezza ġuridika akbar u jimpedixxi li jinħoloq tfixkil
sinifikanti fil-forniment transfruntier tal-parametri referenzjarji.
(8)       Il-kamp ta’ applikazzjoni ta’
dan ir-Regolament għandu jkun wiesa’ kemm meħtieġ biex jinħoloq qafas
regolatorju preventiv. Il-produzzjoni ta’parametri referenzjarji tinvolvi
diskrezzjoni fid-determinizzjoni tagħhom u hija soġġetta, b'mod inerenti għal
ċerti tipi ta’ kunflitti ta’ interess, li jimplikaw l-eżistenza ta’
opportunitajiet u inċentivi għall-manipulazzjoni ta' dawk il-parametri referenzjarji.
Dawn il-fatturi ta’ riskju huma komuni għall-parametri referenzjarji kollha, u
kollha kemm huma għandhom ikunu soġġetti għal rekwiżiti xierqa ta’ governanza u
ta’ kontroll. Minħabba li l-vulnerabbiltà u l-importanza ta' parametru
referenzjarju tvarja maż-żmien, ir-restrizzjoni tal-kamp ta' applikazzjoni
b’referenza għal indiċi li attwalment huma importanti jew vulnerabbli ma
tindirizzax ir-riskji li kwalunkwe parametru referenzjarju jista' joħloq
fil-ġejjieni. B’mod partikolari, il-parametri referenzjarji li attwalment
mhumiex użati ħafna jistgħu jibdew jintużaw tant fil-futur, b'mod li
fir-rigward tagħhom, anki manipulazzjoni żgħira jkun jista' jkollha impatt
sinifikanti.
(9)       Id-determinazzjoni kritika
tal-kamp ta' applikazzjoni ta’ dan ir-Regolament għandha tkun jekk il-valur
tal-output ta’parametru referenzjarju jiddeterminax il-valur ta’ strument
finanzjarju, kuntratt finanzjarju jew ikejjilx il-prestazzjoni ta’ fond ta’
investiment. Għalhekk il-kamp ta' applikazzjoni ma għandux jiddipendi fuq in-natura
tad-dejta tal-input. Għalhekk għandhom jiġu inklużi l-parametri referenzjarji
kalkulati minn dejta tal-input ekonomika, bħal prezzijiet tal-ishma kif ukoll
minn numru jew valuri mhux ekonomiċi bħal parametri tat-temp. Il-qafas għandu
jkopri dawk il-parametri referenzjarji soġġetti għal dawn ir-riskji, iżda
għandu wkoll jipprovdi għal rispons proporzjonat għar-riskji li joħolqu
parametri referenzjarji differenti. Dan ir-Regolament għandu għaldaqstant
ikopri l-parametri referenzjarji kollha li jintużaw għall-ipprezzar ta'
strumenti finanzjarji elenkati jew negozjati f'ċentri regolati.
(10)     Għadd kbir ta’ konsumaturi
huma partijiet f'kuntratti finanzjarji, b’mod partikolari ftehimiet ta’ kreditu
lill-konsumatur garantit b'ipoteki, li jagħmlu referenza għal parametri
referenzjarji li huma soġġetti għall-istess riskji. Dan ir-Regolament għandu
għaldaqstant ikopri l-indiċijiet jew ir-rati ta’ referenza msemmija
f’[id-Direttiva 2013/.../UE tal-Parlament Ewropew u tal-Kunsill dwar
il-ftehimiet ta’ kreditu għall-konsumaturi marbuta ma’ proprjetà immobbli
residenzjali u li temenda d-Direttiva 2008/48/KE.]
(11)     Ħafna indiċijiet
tal-investiment jinvolvu kunflitti ta’ interess sinifikanti u jintużaw biex
titkejjel il-prestazzjoni ta’ fond bħal fond UCITS. Xi wħud minn dawn
il-parametri referenzjarji jiġu ppubblikati u oħrajn jitqiegħdu
għad-dispożizzjoni tal-pubbliku, jew ta’ sezzjoni tal-pubbliku, b’xejn jew bi
ħlas ta’ tariffa u l-manipulazzjoni tagħhom tista' taffettwa ħażin
lill-investituri. Dan ir-Regolament għandu għaldaqstant ikopri l-indiċijiet jew
ir-rati ta’ referenza li jintużaw biex titkejjel il-prestazzjoni ta’ fond ta'
investiment.
(12)     L-amministraturi tal-parametri
referenzjarji kollha huma potenzjalment suġġetti għall-kunflitti ta’ interess,
jeżerċitaw diskrezzjoni u jista’ jkollhom governanza u sistemi ta’ kontroll
inadegwati fis-seħħ. Barra minn hekk, billi l-amministraturi jikkontrollaw
il-proċess tal-parametru referenzjarju, ir-rekwiżit li l-amministraturi jiġu
awtorizzati u ssirilhom superviżjoni huwa l-aktar mod effettiv biex tiġi
żgurata l-integrità tal-parametri referenzjarji.
(13)     Il-kontributuri huma suġġetti
għal kunflitti ta’ interess potenzjali, jeżerċitaw diskrezzjoni u għalhekk
jisgħtu jkunu sors ta’ manipulazzjoni. Il-kontribuzzjoni għal parametru
referenzjarju hija attività volontarja. Jekk kwalunkwe inizjattiva teħtieġ
lill-kontributuri jinbdlu b’mod sinifikanti l-mudelli kummerċjali tagħhom, huma
jistgħu ma jibqgħux jikkontribwixxu. Madankollu, fil-każ tal-entitajiet li diġà
huma soġġetti għal regolamentazzjoni u superviżjoni, ir-rekwiżit ta' governanza
u sistemi ta’ kontroll tajbin mhux mistenni jwassal għal spejjeż sostanzjali
jew għal piż amministrattiv sproporzjonat. Għalhekk dan ir-Regolament jimponi
ċertu obbligu fuq il-kontributuri taħt superviżjoni.
(14)     Amministratur huwa l-persuna
fiżika jew ġuridika li jkollha kontroll fuq il-forniment ta’ parametru
referenzjarju, b’mod partikolari li tamministra l-parametru referenzjarju,
tiġbor u tanalizza d-dejta tal-input, tiddetermina l-parametru referenzjarju u
f’xi każijiet tippubblika l-parametru referenzjarju. Madankollu, meta persuna
sempliċiment tippubblika jew tirreferi għal xi parametru referenzjarju bħala
parti mill-attivitajiet ġurnalistiċi tagħha iżda ma jkollhiex kontroll fuq il-forniment
ta’ dak il-parametru referenzjarju, dik il-persuna ma għandhiex tkun suġġetta
għar-rekwiżiti imposti fuq l-amministraturi minn dan ir-Regolament.
(15)     Indiċi jiġi kkalkulat bl-użu
ta’ formula jew xi metodoloġija oħra fuq il-bażi ta’ valuri sottostanti.
Teżisti diskrezzjoni fil-kostruzzjoni ta’ din il-formula, fit-twettiq
tal-kalkolu jew fid-determinazzjoni tad-dejta tal-input. Din id-diskrezzjoni
toħloq riskju ta’ manipulazzjoni u għalhekk il-parametri referenzjarji kollha
li jikkondividu din il-karatteristika għandhom ikunu koperti minn dan
ir-Regolament. Madankollu meta jintuża prezz jew valur wieħed bħala referenza
għal strument finanzjarju, pereżempju meta l-prezz ta' titolu wieħed ikun
il-prezz ta’ referenza għal opzjoni, ma jkun hemm l-ebda kalkolu, dejta
tal-input jew diskrezzjoni. Għalhekk il-prezzijiet ta' referenza bi prezz uniku
jew valur uniku ma għandhomx jitqiesu bħala parametri referenzjarji
għall-finijiet ta’ dan ir-Regolament. Il-prezzijiet ta’ referenza jew
prezzijiet tas-saldu prodotti minn Kontropartijiet Ċentrali (CCPs) ma għandhomx
jitqiesu bħala parametri referenzjarji għax jintużaw biex jiġu ddeterminati
saldu, marġni u mmaniġġar tar-riskju u għalhekk ma jiddeterminawx l-ammont
pagabbli skont strument finanzjarju jew il-valur ta’ strument finanzjarju.
(16)     Parametri referenzjarji li
huma fornuti minn banek ċentrali fl-Unjoni huma suġġetti għall-kontroll
mill-awtoritajiet pubbliċi u jissodisfaw prinċipji, standards u proċeduri li
jiżguraw il-preċiżjoni, l-integrità u l-indipendenza tal-parametri
referenzjarji tagħhom kif previst minn dan ir-Regolament. Għalhekk mhuwiex
neċessarju li dawn il-parametri referenzjarji jkunu suġġetti għal dan
ir-Regolament. Madankollu banek ċentrali ta’ pajjiżi terzi wkoll jistgħu jfornu
parametri referenzjarji li jintużaw fl-Unjoni. Huwa neċessarju li jiġi
stabbilit li dawk il-banek ċentrali ta’ pajjiżi terzi li jipproduċu parametri
referenzjarji huma soġġetti għal standards simili għal dawk stabbiliti minn dan
ir-Regolament biss, jiġu eżentati mill-obbligi skont dan ir-Regolament.
(17)     Il-vulnerabbiltajiet
fil-proċess tal-forniment ta' parametru referenzjarju li mhumiex suġġetti għal
governanza adegwata joħlqu l-possibbiltà ta' manipulazzjoni ta' parametru
referenzjarju. Meta l-parametri referenzjarji jkunu disponibbli għall-pubbliku,
jista' jkun li ma titqiesx id-dimensjoni sħiħa ta' dawn ir-riskji u għalhekk
jista' jkun li ma jiġux implimentati kontrolli u governanza suffiċjenti. Sabiex
tkun żgurata l-integrità tal-parametri referenzjarji, l-amministraturi
tal-parametri referenzjarji għandhom ikunu meħtieġa jimplimentaw arranġamenti
ta’ governanza adegwati biex jikkontrollaw dawn il-kunflitti ta’ interess u
biex jissalvagwardjaw il-fiduċja fl-integrità tal-parametri referenzjarji. Anki
meta jkunu mmaniġġati b’mod effikaċi, il-biċċa l-kbira tal-amministraturi jkunu
soġġetti għal xi kunflitt ta’ interess u jista’ jkun li jkollhom jiġġudikaw u
jieħdu deċiżjonijiet li jaffettwaw grupp diversifikat ta’ partijiet
interessati. Huwa għalhekk meħtieġ li l-amminsitraturi jkollhom funzjoni
indipendenti li tissorvelja l-implimentazzjoni u l-effettività tal-arranġamenti
ta’ governanza li jipprovdu sorveljanza effettiva.
(18)     Il-manipulazzjoni jew
in-nuqqas tal-kredibbiltà tal-parametri referenzjarji tista’ tikkawża ħsara
lill-investituri u lill-konsumaturi. Għalhekk dan ir-Regolament jistabbilixxi
qafas għaż-żamma tar-reġistri mill-amministraturi u l-kontributuri kif ukoll
jipprovdi trasparenza dwar l-għan tal-parametru referenzjarju u d-dejta
tal-input li tiffaċilita b'mod iktar effikaċi u ġust ir-riżoluzzjoni ta’
kwalunkwe pretensjoni potenzjali skont il-liġi nazzjonali jew tal-Unjoni.
(19)     L-awditjar u l-infurzar
effettiv ta’ dan ir-Regolament jeħtieġu analiżi u evidenza ex post u
għalhekk huwa meħtieġ li l-amministraturi tal-parametri referenzjarji jżommu
rekords adegwati b'rabta mal-kalkolu tal-parametru referenzjarju għal perjodu
suffiċjenti ta’ żmien. Ir-realtà li parametru referenzjarju jipprova jkejjel u
l-ambjent li titkejjel fih x’aktarx li jinbidlu matul iż-żmien. Għalhekk huwa
meħtieġ li l-proċess u l-metodoloġija tal-forniment tal-parametri referenzjarji
jiġu awditjati jew analizzati fuq bażi perjodika biex jiġu identifikati
n-nuqqasijiet u t-titjib possibbli. Ħafna partijiet interessati jistgħu jiġu affettwati
minħabba nuqqasijiet fil-forniment ta' parametru referenzjarju u jistgħu jgħinu
biex dawn in-nuqqasijiet jiġu jidentifikati. Għalhekk huwa meħtieġ li tiġi
stabbilita proċedura tal-ilmenti indipendenti biex jiġi żgurat li dawn
il-partijiet interessati jkunu jistgħu jinnotifikaw lill-amministratur
tal-parametru referenzjarju bl-ilmenti u li l-amministratur tal-parametru
referenzjarju jevalwa oġġettivament il-meriti ta’ kull ilmenti.
(20)     Il-forniment ta’ parametri
referenzjarji ta’ spiss jinvolvi l-esternalizzazzjoni ta’ funzjonijiet
importanti bħall-kalkolu tal-parametru referenzjarju, il-ġbir tad-dejta
tal-input u t-tqassim tal-parametru referenzjarju. Sabiex tiġi żgurata
l-effikaċja tal-arranġamenti tal-governanza, huwa meħtieġ li jkun żgurat li kull
tali esternalizzazzjoni ma tneħħi l-ebda obbligu u responsabbiltà minn fuq
l-amministratur tal-parametru referenzjarju, u ssir b’tali mod li ma
tinterferixxi la mal-ħila tal-amministraturi li jindirizzaw dawn l-obbligi jew
ir-responsabbiltajiet, u lanqas mal-ħila tal-awtorità kompetenti li tagħmel
superviżjoni tagħhom.
(21)     L-amministratur tal-parametru
referenzjarju huwa r-riċevituri ċentrali tad-dejta tal-input u jista' jevalwa
l-integrità u l-preċiżjoni ta’ din id-dejta tal-input fuq bażi konsistenti.
Huwa għalhekk meħtieġ li l-amministratur tal-parametru referenzjarju jkollu
kontrolli xierqa biex jivvaluta l-preċiżjoni tad-dejta tal-input u jinnotifika
lill-awtorità kompetenti rilevanti dwar dejta suspettuża.
(22)     L-impjegati tal-amministratur
jistgħu jidentifikaw ksur possibbli ta’ dan ir-Regolament jew vulnerabbiltajiet
potenzjali li jistgħu jwasslu għal manipulazzjoni jew tentattiv ta'
manipulazzjoni. Dan ir-Regolament għandu għalhekk jiżgura li jkun hemm fis-seħħ
arranġamenti adegwati biex l-impjegati jkunu jistgħu jiġbdu l-attenzjoni b’mod
kunfidenzjali tal-amministraturi dwar ksur possibbli ta’ dan ir-Regolament.
(23)     Kwalunkwe diskrezzjoni li
tista’ tiġi eżerċitata fil-forniment tad-dejta tal-input toħloq opportunità li
jiġi jimmanipulat il-parametru referenzjarju. Meta d-dejta tal-input tkun dejta
bbażata fuq it-tranżazzjonijiet, hemm inqas diskrezzjoni u għalhekk
l-opportunità li d-dejta tiġi mmanipulata tonqos. Għalhekk, bħala regola
ġenerali u meta possibbli, l-amministraturi tal-parametri referenzjarji
għandhom jużaw dejta tal-input ta' tranżazzjonijiet reali iżda jistgħu jużaw
dejta oħra f'dawk il-każijiet meta d-dejta tat-tranżazzjonijiet ma tkunx
suffiċjenti biex tiżgura l-integrità u l-preċiżjoni tal-parametri
referenzjarji.
(24)     Il-preċiżjoni u l-kredibbiltà
ta’ parametru referenzjarju fil-kejl tar-realtà ekonomika li huwa maħsub li
jsegwi jiddependi fuq il-metodoloġija u d-dejta tal-input użati. Huwa għalhekk
neċessarju li tiġi adottata metodoloġija li tiżgura l-kredibbiltà u l-preċiżjoni
tal-parametru referenzjarju.
(25)     Jista’ jkun meħtieġ li
tinbidel il-metodoloġija biex tiġi żgurata l-preċiżjoni kontinwa tal-parametru
referenzjarju, iżda kwalunkwe bidla fil-metodoloġija jkollha impatt fuq
il-partijiet interessati u l-utenti tal-parametru referenzjarju. Huwa għalhekk
meħtieġ li jiġu speċifikati l-proċeduri li għandhom jiġu segwiti meta tinbidel
il-metodoloġija ta' parametru referenzjarju, inkluża l-ħtieġa għal
konsultazzjoni, sabiex l-utenti u l-partijiet interessati jkunu jistgħu jieħdu
l-azzjonijiet neċessarji fid-dawl ta’ dawn il-bidliet jew jinnotifikaw
lill-amministratur jekk ikollhom tħassib dwar dawn il-bidliet.
(26)     L-integrità u l-preċiżjoni
tal-parametri referenzjarji jiddependu fuq l-integrità u l-preċiżjoni tad-dejta
tal-input provduta mill-kontributuri. Huwa essenzjali li l-obbligi
tal-kontributuri fir-rigward ta’ din id-dejta tal-input ikunu speċifikati b’mod
ċar, ikunu kredibbli u jkunu konsistenti mal-kontrolli u l-metodoloġija
tal-amministratur tal-parametru referenzjarju. Huwa għalhekk meħtieġ li
l-amministratur tal-parametru referenzjarju jipproduċi kodiċi ta’ kondotta li
jispeċifika dawn ir-rekwiżiti u li l-kontributuri jkunu marbuta b’dan il-kodiċi
tal-kondotta.
(27)     Ħafna parametri referenzjarji
jiġu ddeterminati minn dejta tal-input li tiġi pprovduta minn ċentri regolati,
skambji tal-enerġija u rkantijiet tal-kwoti tal-emissjonijiet. Dawn iċ-ċentri
huma soġġetti għal regolamentazzjoni u superviżjoni li jiżguraw l-integrità
tad-dejta tal-input, jipprovdu għar-rekwiżiti tal-governanza u l-proċeduri
għan-notifika tal-ksur. Għalhekk dawn il-parametri referenzjarji huma meħlusa
minn ċerti obbligi sabiex tiġi evitata regolamentazzjoni doppja u minħabba li
s-superviżjoni tiżgura l-integrità tad-dejta tal-input użata.
(28)     Il-kontributuri jistgħu jkunu
soġġetti għal kunflitt ta’ interess u jistgħu jeżerċitaw diskrezzjoni
fid-determinazzjoni tad-dejta tal-input. Għalhekk huwa meħtieġ li kontributuri
jkunu soġġetti għal arranġamenti ta’ governanza sabiex ikun żgurat li dawn il-kunflitti
jkunu mmaniġġati u li d-dejta tal-input tkun preċiża, tikkonforma mar-rekwiżiti
tal-amministratur u tista’ tiġi vvalidata.
(29)     Tipi differenti ta’ parametri
referenzjarji u setturi differenti ta' parametri referenzjarji għandhom
karatteristiċi, vulnerabbiltajiet u r-riskji differenti. Id-dispożizzjonijiet
ta’ dan ir-Regolament għandhom ikunu speċifikati aktar fil-fond għal setturi u
tipi partikolari ta' parametri referenzjarji. Il-parametri referenzjarji
tar-rati tal-imgħax interbankarji huma parametri referenzjarji li jaqdu rwol
importanti fit-trażmissjoni tal-politika monetarja u għalhekk huwa meħtieġ li
jiġi speċifikat kif dawn id-dispożizzjonijiet japplikaw għal dawn il-parametri
referenzjarji f’dan ir-Regolament. Il-parametri referenzjarji tal-kommoditajiet
jintużaw ħafna u għandhom karatteristiċi speċifiċi għas-settur u għalhekk
jeħtieġ li f’dan ir-Regolament jiġi speċifikat kif dawn id-dispożizzjonijiet
japplikaw għal dawn il-parametri referenzjarji.
(30)     Il-falliment ta’ ċerti
parametri referenzjarji ta' importanza kritika jista’ jkollu impatt sinifikanti
fuq l-istabbiltà finanzjarja, l-ordni fis-suq jew tal-investituri u huwa
għalhekk meħtieġ li jiġu applikati rekwiżiti addizzjonali biex jiżguraw
l-integrità u r-robustezza ta’ dawn il-parametri referenzjarji ta' importanza
kritika. Meta parametru referenzjarju jirreferenzja valur sinifikanti ta'
strumenti finanzjarji jkollu tali impatt. Huwa għalhekk meħtieġ li
l-Kummissjoni tiddetermina dawk il-parametri referenzjarji li jirreferenzjaw
strumenti finanzjarji 'l fuq minn ċertu limitu massimu u li għandhom jitqiesu
bħala parametri referenzjarji ta' importanza kritika.
(31)     Il-kontributuri li ma jibqgħux
jikkontribwixxu jistgħu jheddu l-kredibbiltà tal-parametri referenzjarji ta'
importanza kritika. Sabiex tiġi indirizzata din il-vulnerabbiltà, huwa meħtieġ
li tkun inkluża setgħa għall-awtorità kompetenti rilevanti li titlob
kontribuzzjonijiet obbligatorji għall-parametri referenzjarji ta' importanza
kritika.
(32)     Sabiex l-utenti tal-parametri
referenzjarji jkunu jistgħu jagħmlu għażliet adegwati dwar il-parametri
referenzjarji u jifhmu r-riskji tagħhom, huma għandhom bżonn ikunu jafu
x'ikejjel il-parametru referenzjarju u x'inhuma l-vulnerabblitajiet tiegħu.
Għalhekk l-amministratur tal-parametru referenzjarju għandu jippubblika rapport
li jispeċifika dawn l-elementi kif ukoll jippubblika d-dejta tal-input użata
biex jiġi ddeterminat il-parametru referenzjarju.
(33)     Konsumaturi jistgħu jidħlu
f’kuntratti finanzjarji, partikolarment ipoteki u kuntratti ta' kreditu li huma
riferenzjati ma' parametru referenzjarju, iżda saħħa inugwali ta' negozjar u
l-użu ta' termini standard ifissru li huma ftit li xejn ikollhom għażla dwar
il-parametru referenzjarju użat. Għalhekk huwa meħtieġ li jiġi żgurat li r-responsabbiltà
għall-valutazzjoni tal-idoneità ta’ tali parametru referenzjarju
għall-konsumatur taqa’ fuq il-mutwanti jew il-kredituri, li huma entitajiet
taħt superviżjoni, minħabba li dawn għandhom kapaċità ikbar jagħżlu l-parametru
referenzjarju. Madankollu, f'dan ir-Regolament ma għandhiex tkun meħtieġa
l-valutazzjoni tal-adegwatezza għal strumenti finanzjarji li jirreferenzjaw ma'
parametru referenzjarju, billi dan diġà huwa previst fid-Direttiva [MiFID].
(34)     Dan ir-Regolament għandu jqis
il-Prinċipji tal-parametri referenzjarji maħruġa mill-Organizzazzjoni
Internazzjonali tal-Kummissjonijiet tat-Titoli (IOSCO) (minn hawn ’il quddiem
imsejħa “il-prinċipji IOSCO”) fis-17 ta’ Lulju 2013 li jservu
bħala standard globali għar-rekwiżiti regolatorji tal-parametri referenzjarji.
Huwa meħtieġ għall-protezzjoni tal-investituri li ssir valutazzjoni li
s-superviżuri u r-regolamentazzjoni f’kwalunkwe pajjiż terz huma ekwivalenti
għas-superviżjoni u r-regolamentazzjoni tal-parametri referenzjarji fl-Unjoni
qabel kwalunkwe parametru referenzjarju fornut mill-pajjiż terz ikun jista’
jintuża fl-Unjoni.
(35)     L-amministratur għandu jiġi
awotrizzat u superviżat mill-awtorità kompetenti tal-Istat Membru fejn ikun
jinsab dak l-amministratur.
(36)     F’xi ċirkostanzi persuna
tista’ tforni indiċi iżda ma tkunx konxja li dan l-indiċi qed jintuża bħala
referenza għal strument finanzjarju. Dan huwa partikolarment il-każ meta
l-utenti u amministratur tal-parametru referenzjarju jkunu jinsabu fi Stati
Membri differenti. Għaldaqstant huwa neċessarju li l-awtoritajiet kompetenti,
kull meta jsiru konxji mill-użu ta’ parametru referenzjarju fi strument
finanzjarju jinnotifikaw awtorità ċentrali ta' koordinazzjoni bħall-AETS, li
mbagħad għandha tinnotifika lill-amministratur.
(37)     Sett ta’ għodod u setgħat u
riżorsi effettivi għall-awtoritajiet kompetenti ta’ kull Stat Membru
jiggarantixxi l-effettività tas-superviżjoni. Dan ir-Regolament għalhekk b’mod
partikolari jipprevedi sett minimu ta’ setgħat superviżorji u investigattivi li
għandhom jingħataw lill-awtoritajiet kompetenti tal-Istati Membri f'konformità
mal-liġi nazzjonali. Meta jeżerċitaw is-setgħat tagħhom skont dan ir-Regolament
l-awtoritajiet kompetenti u l-AETS għandhom jaġixxu b’mod oġġettiv u imparzjali
u jibqgħu awtonomi fit-teħid tad-deċiżjoni tagħhom.
(38)     Għall-finijiet ta' skoperta
ta’ ksur ta’ dan ir-Regolament, huwa meħtieġ li l-awtoritajiet kompetenti
jkollhom aċċess, skont il-liġi nazzjonali, għal siti ta’ persuni fiżiċi u
ġuridiċi sabiex jikkonfiskaw dokumenti. L-aċċess għal dawn is-siti huwa meħtieġ
meta jkun hemm suspett raġonevoli li jeżistu dokumenti u dejta oħra relatata
mas-suġġett ta’ spezzjoni jew investigazzjoni u jistgħu jkunu relevanti biex
jippruvaw ksur ta’ dan ir-Regolament. Barra minn hekk, l-aċċess għal tali bini
huwa meħtieġ meta: il-persuna li għaliha tkun diġà saret talba għal
informazzjoni tonqos milli tikkonforma magħha; jew meta hemm raġunijiet
ġustifikabbli biex wieħed jemmen li, kieku kellha ssir talba, ma tiġix
milqugħa, jew id-dokumenti jew l-informazzjoni li t-talba għal informazzjoni
tkun marbuta magħhom jitneħħew, jiġu mmanipulati jew jinqerdu. Jekk tkun
meħtieġa awtorizzazzjoni minn qabel minn awtorità ġudizzjarja tal-Istat Membru
konċernat, f’konformità mal-liġi nazzjonali, tali setgħa ta' aċċess għal siti
għandha tintuża wara li tkun kisbet awtorizzazzjoni ġudizzjarja minn qabel.
(39)     Reġistrazzjonijiet eżistenti
ta’ konverżazzjonijiet telefoniċi u reġistri tat-traffiku tad-dejta mingħand
entitajiet taħt superviżjoni jistgħu jikkostitwixxu evidenza kruċjali, u
kultant anki l-unika evidenza biex tiġi identifikata u provata l-eżistenza ta’
ksur ta’ dan ir-Regolament, b’mod partikolari l-konformità mar-rekwiżiti
tal-governanza u l-kontroll. Tali reġistri u r-reġistrazzjonijiet jistgħu
jgħinu biex tiġi vverifikata l-identità tal-persuna responsabbli
għas-sottomissjoni, dawk responsabbli għall-approvazzjoni tagħha, u jekk hemmx
separazzjoni fiżika tal-impjegati. Għalhekk, l-awtoritajiet kompetenti għandhom
ikunu jistgħu jitolbu r-reġistrazzjonijiet eżistenti ta' konverżazzjonijiet
telefoniċi, komunikazzjonijiet elettroniċi u reġistri tat-traffiku tad-dejta li
jkollha entità taħt superviżjoni, fejn ikun hemm suspett raġonevoli li dawn
ir-reġistri jew reġistrazzjonijiet b’rabta mas-suġġett tal-ispezzjoni jew
l-investigazzjoni jistgħu jkunu relevanti biex jevidenzjaw ksur ta’ dan
ir-Regolament.
(40)     Xi dispożizzjonijiet ta’ dan
ir-Regolament japplikaw għal persuni fiżiċi jew ġuridiċi f’pajjiżi terzi li
jistgħu jużaw parametri referenzjarji jew ikunu kontributuri għal parametri
referenzjarji jew jistgħu ikunu involuti b’xi mod ieħor fil-proċess ta'
parametru referenzjarju. L-awtoritajiet kompetenti għandhom għalhekk jidħlu
f'arranġamenti ma’ awtoritajiet superviżorji f’pajjiżi terzi. L-AETS għandha
tikkoordina l-iżvilupp ta’ dawn l-arranġamenti ta’ kooperazzjoni u l-iskambju
ta’ informazzjoni rċevuta minn pajjiżi terzi bejn l-awtoritajiet kompetenti.
(41)     Dan ir-Regolament jirrispetta
d-drittijiet fundamentali u josserva l-prinċipji rikonoxxuti fit-Trattat dwar il-Funzjonament
tal-Unjoni Ewropea (TFUE) u fil-Karta tad-Drittijiet Fundamentali tal-Unjoni
Ewropea, b’mod partikolari d-dritt tar-rispett tal-ħajja privata u tal-familja,
il-protezzjoni tad-dejta personali, id-dritt tal-libertà tal-espressjoni u
tal-informazzjoni, il-libertà li wieħed ikollu negozju, id-dritt għal
proprjetà, id-dritt għal protezzjoni tal-konsumatur, id-dritt għal rimedju
effettiv, id-dritt għal difiża. Għalhekk dan ir-Regolament għandu jiġi
interpretat u applikat b’rispett għal dawk id-drittijiet u l-prinċipji.
(42)     Id-drittijiet tad-difiża
tal-persuni konċernati jiġu rrispettati bis-sħiħ. B’mod partikolari, persuni
soġġetti għal proċedimenti jingħataw aċċess għas-sejbiet li fuqhom
l-awtoritajiet kompetenti jkunu bbażaw id-deċiżjoni u jingħataw id-dritt li
jinstemgħu.
(43)     Trasparenza fir-rigward
tal-parametri referenzjarji hija neċessarja għal raġunijiet ta’ stabbiltà
tas-suq finanzjarju u protezzjoni tal-investituri. Kwalunkwe skambju jew
trażmissjoni ta’ informazzjoni minn awtoritajiet kompetenti għandha ssir skont
ir-regoli tat-trasferiment tad-dejta personali stipulati fid-Direttiva 95/46/KE
tal-Parlament Ewropew u tal-Kunsill tal-24 ta’ Ottubru 1995 dwar
il-protezzjoni ta’ individwi fir-rigward tal-ipproċessar ta’ dejta personali u
dwar il-moviment liberu ta’ dik id-dejta[16].
Kwalunkwe skambju jew trasmissjoni ta’ informazzjoni mill-AETS għandha ssir
skont ir-regoli tat-trasferiment tad-dejta personali stipulati fir-Regolament
(KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000
dwar il-protezzjoni ta' individwu fir-rigward tal-ipproċessar ta' dejta
personali mill-istituzzjonijiet u l-korpi tal-Komunità u dwar il-moviment
liberu ta' dak id-dejta[17].
(44)     Filwaqt li jitqiesu
l-prinċipji stipulati fil-komunikazzjoni tal-Kummissjoni dwar it-tisħiħ
tar-reġimi ta’ sanzjoni fis-settur tas-servizzi finanzjarji u atti legali
tal-Unjoni adottati bħala segwitu għal dik il-Komunikazzjoni, l-Istati Membri
għandhom jistabbilixxu regoli dwar penali u miżuri amministrattivi applikabbli
għal ksur tad-dispożizzjonijiet ta’ dan ir-Regolament u jiżguraw li jiġu
implimentati. Dawk il-penali u l-miżuri amministrattivi għandhom ikunu
effikaċi, proporzjonati u dissważivi.
(45)     Għalhekk, għandu jkun previst
sett ta’ miżuri, sanzjonijiet u multi amministrattivi sabiex jiġi żgurat
approċċ komuni fl-Istati Membri u sabiex jiġi mtejjeb l-effett deterrenti
tagħhom. Is-sanzjonijiet applikati f’każijiet speċifiċi għandhom jiġu
determinati filwaqt li jitqiesu fejn xieraq fatturi bħall-ħlas lura ta’ kwalunkwe
benefiċċju finanzjarju identifikat, il-gravità u t-tul taż-żmien tal-ksur,
kwalunkwe fattur li jaggrava jew jimmitiga, il-ħtieġa li l-multi jkollhom
effett deterrenti u, fejn xieraq, jinkludu tnaqqis għall-kooperazzjoni
mal-awtorità kompetenti. B’mod partikolari, l-ammont attwali ta’ multi
amministrattivi li għandhom jiġu imposti f’każ speċifiku jista’ jilħaq
il-livell massimu previst f’dan ir-Regolament, jew l-ogħla livell previst
fil-liġi nazzjonali, għal ksur serju ħafna, filwaqt li multi li jkunu
sinifikattivament inqas mil-livell massimu jistgħu jiġu applikati għal ksur
minuri jew fil-każ ta’ soluzzjoni. Għandha tkun disponibbli għall-awtorità
kompetenti l-possibbiltà li timponi projbizzjoni temporanja fuq il-funzjonijiet
tal-maniġment tal-amministraturi jew il-kontributuri tal-parametri
referenzjarji. Dan ir-Regolament ma għandux jillimita l-Istati Membri
fil-kapaċità tagħhom li jipprevedu sanzjonijiet amministrattivi ta' livelli
ogħla.
(46)     Sabiex jiġi żgurat li
d-deċiżjonijiet li jieħdu l-awtoritajiet kompetenti jkollhom effett ta’
deterrent fuq il-pubbliku inġenerali, huma normalment għandhom jiġu
ppubblikati. Il-pubblikazzjoni ta’ deċiżjonijiet hija wkoll għodda importanti
għall-awtoritajiet kompetenti biex jinfurmaw lill-parteċipanti tas-suq liema
mġiba titqies li tikkostitwixxi ksur ta’ dan ir-Regolament u biex tiġi promossa
mġiba tajba usa’ fost il-parteċipanti tas-suq. Jekk tali pubblikazzjoni
tirriskja li tikkawża ħsara sproporzjonata lil persuni involuti, tipperikola
l-istabbiltà tas-swieq finanzjarji jew ta' investigazzjoni fis-seħħ, l-awtorità
kompetenti għandha tippubblika s-sanzjonijiet u l-miżuri fuq bażi anonima jew
iddewwem il-pubblikazzjoni. L-awtoritajiet kompetenti għandu jkollhom l-għażla
li ma jippubblikawx sanzjonijiet fejn pubblikazzjoni anonima jew imdewma
titqies insuffiċjenti biex tiżgura li ma tiġix ipperikolata l-istabbiltà
tas-swieq finanzjarji. Bl-istess mod, l-awtoritajiet kompetenti mhumiex
meħtieġa jippubblikaw miżuri meqjusa ta’ natura minuri meta l-pubblikazzjoni
tkun sproporzjonata.
(47)     Parametri referenzjarji ta'
importanza kritika jistgħu jinvolvu kontributuri, amministraturi u l-utenti
f’aktar minn Stat Membru wieħed. Għalhekk, il-waqfien tal-forniment ta' tali
parametru referenzjarju jew kwalunkwe avveniment li jista' jhedded b'mod
sinifikanti l-intgerità tiegħu jista' jkollu impatt f’aktar minn Stat Membru
wieħed, li jfisser li s-superviżjoni ta’ tali parametru referenzjarju
mill-awtorità kompetenti tal-Istat Membru li fih ikun jinsab biss, mhux se tkun
effiċjenti u effikaċi f’termini ta' indirizzar tar-riskji li joħloq parametru
referenzjarju ta' importanza kritika. Sabiex ikun żgurat l-iskambju effettiv
ta’ informazzjoni superviżorja bejn l-awtoritajiet kompetenti,
il-koordinazzjoni tal-attivitajiet tagħhom u l-miżuri superviżorji, għandhom
jiġu ffurmati kulleġġi tal-awtoritajiet kompetenti. L-attivitajiet tal-kulleġġi
għandhom jikkontribwixxu għall-applikazzjoni armonizzata tar-regoli f’dan
ir-Regolament u għall-konverġenza tal-prassi ta’ superviżjoni. Il-medjazzjoni
legalment vinkolanti tal-AETS hija element ewlieni biex jinkisbu
l-koordinazzjoni, il-konsistenza superviżorja u l-konverġenza tal-prassi
tas-superviżorji. Il-parametri referenzjarji jistgħu jirreferenzjaw strumenti
finanzjarji u kuntratti finanzjarji b'duratura twila. F’ċerti każijiet
il-forniment ta' dawn il-parametri referenzjarji jista' ma jkunx għadu permess
ladarba dan ir-Regolament jidħol fis-seħħ għaliex ikollhom karatteristiċi li ma
jistgħux jiġu aġġustati biex jikkonformaw mar-rekwiżiti ta’ dan ir-Regolament.
Madankollu, il-projbizzjoni li jitkompla l-forniment ta’ dawn il-parametri
referenzjarji tista’ tirriżulta wkoll fit-terminazzjoni jew it-tfixkil
tal-istrumenti finanzjarji jew il-kuntratti finanzjarji u għalhekk tagħmel
ħsara lill-investituri. Għalhekk huwa neċessarju li ssir dispożizzjoni li
tippermetti l-issoktar tal-forniment ta’ dawn il-parametri referenzjarji tul
perjodu tranżizzjonali.
(48)     Sabiex jiġu żgurati
kundizzjonijiet uniformi għall-implimentazzjoni ta’ dan ir-Regolament u jiġu
speċifikati aktar l-elementi tekniċi tal-proposta, għandha tiġi ddelegata
lill-Kummissjoni s-setgħa li tadotta atti f’konformità mal-Artikolu 290
TFUE fir-rigward tal-ispeċifikazzjoni tal-elementi tekniċi
tad-definizzjonijiet, ir-rekwiżiti tal-governanza u l-kontroll applikati
lill-amministraturi u lill-kontributuri taħt superviżjoni, ir-rekwiżiti dwar
id-dejta tal-input u l-metodoloġija, il-kodiċi ta’ kondotta, rekwiżiti
speċifiċi għal tipi u setturi differenti ta’ parametri referenzjarji kif ukoll
dwar l-informazzjoni li għandha tingħata fl-applikazzjonijiet
għall-awtorizzazzjoni tal-amministraturi.
(49)     Il-Kummissjoni għandha tadotta
l-abbozzi ta’ standards tekniċi regolatorji żviluppati mill-AETS li
jistabbilixxu l-kontenut minimu tal-arranġamenti ta’ kooperazzjoni
mal-awtoritajiet kompetenti ta’ pajjiżi terzi, permezz ta’ atti delegati skont
l-Artikolu 290 TFUE u skont l-Artikoli minn 10 sa 14 tar-Regolament (UE)
Nru 1095/2010.
(50)     Sabiex jiġu żgurati
kundizzjonijiet uniformi għall-implimentazzjoni ta’ dan ir-Regolament,
fir-rigward ta' ċerti aspetti tiegħu, il-Kummissjoni għandha tingħata setgħat
ta’ implimentazzjoni. Dawk l-aspetti jikkonċernaw l-aċċertazzjoni
tal-ekwivalenza tal-qafas ġuridiku li huma soġġetti għalih il-banek ċentrali u
l-fornituri ta’ parametri referenzjarji minn pajjiżi terzi, kif ukoll tal-fatt
li parametru referenzjarju għandu natura kritika. Dawn is-setgħat għandhom
ikunu eżerċitati skont ir-Regolament (UE) Nru 182/2011 tal-Parlament
Ewropew u tal-Kunsill tas-16 ta’ Frar 2011[18] li jistabbilixxi r-regoli u
l-prinċipji ġenerali dwar il-modalitajiet ta’ kontroll mill-Istati Membri
tal-eżerċizzju mill-Kummissjoni tas-setgħat ta’ implimentazzjoni.
(51)     Il-Kummissjoni għandha wkoll
tingħata s-setgħa tadotta l-istandards tekniċi ta' implimentazzjoni żviluppati
mill-AETS li jistabbilixxu l-proċeduri u l-forom tal-iskambju ta' informazzjoni
bejn l-awtoritajiet kompetenti u l-AETS permezz ta’ atti ta' implimentazzjoni
skont l-Artikolu 291 TFUE u skont l-Artikolu 15 tar-Regolament (UE)
Nru 1095/2010. Billi l-għanijiet ta’ dan ir-Regolament, jiġifieri li jiġi
stabbilit reġim konsistenti u effettiv biex jiġu indirizzati d-dgħufijiet li
jippreżentaw il-parametri referenzjarji, ma jistgħux jinkisbu suffiċjentement
mill-Istati Membri, billi l-impatt kumplessiv tal-problemi relatati
mal-parametri referenzjarji jista’ jkun ipperċepit b’mod sħiħ biss f’kuntest
tal-Unjoni u għalhekk jista’ jintlaħaq aħjar fil-livell tal-Unjoni, l-Unjoni
tista’ tadotta miżuri skont il-prinċipju tas-sussidjarjetà kif stabbilit
fl-Artikolu 5 tat-Trattat dwar l-Unjoni Ewropea. Skont il-prinċipju
tal-proporzjonalità, kif stipulat f’dak l-Artikolu, dan ir-Regolament ma jmurx
lil hinn minn dak li huwa meħtieġ sabiex jinkisbu dawk l-għanijiet,
ADOTTAW DAN IR-REGOLAMENT:
TITOLU 1:
SUĠĠETT, KAMP TA’ APPLIKAZZJONI U DEFINIZZJONIJIET
Artikolu 1
Suġġett
Dan ir-Regolament jintroduċi qafas komuni biex
tiġi żgurta l-preċiżjoni u l-integrità tal-indiċijiet użati bħala parametri
referenzjarji fi strumenti finanzjarji u kuntratti finanzjarji fl-Unjoni.
Ir-Regolament b’hekk jikkontribwixxi għal funzjonament xieraq tas-suq intern
filwaqt li jinkiseb livell għoli ta’ protezzjoni tal-konsumatur u l-investitur.
Artikolu 2
 Kamp ta' applikazzjoni
1.           Dan ir-Regolament japplika
għall-forniment ta’ parametri referenzjarji, il-kontribuzzjoni ta’ dejta
tal-input għal parametru referenzjarju u l-użu ta' parametru referenzjarju
fl-Unjoni.
2.           Dan ir-Regolament ma għandux
japplika għal:
(a)
Il-Membri tas-Sistema Ewropea ta’ Banek Ċentrali
(SEBĊ).
(b)
Banek ċentrali ta’ pajjiżi terzi li l-qafas
ġuridiku tagħhom huwa rikonoxxut mill-Kummissjoni li jipprovdi għal prinċipji,
standards u proċeduri ekwivalenti għar-rekwiżiti dwar il-preċiżjoni,
l-integrità u l-indipendenza tal-forniment ta’ parametri referenzjarji previsti
minn dan ir-Regolament.
3.           Il-Kummissjoni tistabbilixxi
lista ta’ banek ċentrali ta’ pajjiżi terzi msemmija fil-paragrafu 2(b).
Dawk l-atti ta’ implimentazzjoni jiġu adottati
skont il-proċedura ta’ eżami msemmija fl-Artikolu 38(2).
Artikolu 3
Definizzjonijiet
1.           Għall-finijiet ta’ dan
ir-Regolament, japplikaw id-definizzjonijiet li ġejjin:
(1)
“indiċi” tfisser kwalunkwe ċifra:
(a)
li tiġi ppubblikata jew titpoġġa għad-dispożizzjoni
tal-pubbliku;
(b)
li tiġi ddeterminata regolarment, totalment jew
parzjalment, bl-applikazzjoni ta’ formula jew kwalunkwe metodu ieħor ta’
kalkolu, jew permezz ta' valutazzjoni;
(c)
meta din id-determinazzjoni ssir fuq il-bażi
tal-valur ta’ assi sottostanti wieħed jew aktar, jew ta' prezzijiet, inklużi
stimi ta' prezzijiet, jew valuri oħra.
(2)
"parametru referenzjarju" tfisser
kwalunkwe indiċi li b’referenza għalih jiġi ddeterminat l-ammont pagabbli skont
strument finanzjarju jew kuntratt finanzjarju jew il-valur ta’ strument
finanzjarju jew indiċi li jintuża biex titkejjel il-prestazzjoni ta’ fond ta'
investiment;
(3)
“forniment ta’ parametru referenzjarju” tfisser:
(a)
l-amministrazzjoni tal-arranġamenti
għad-determinazzjoni ta' parametru referenzjarju; u
(b)
il-ġbir, l-analiżi jew l-ipproċessar tad-dejta
tal-input għall-iskop tad-determinazzjoni ta’ parametru referenzjarju; u
(c)
d-determinazzjoni ta' parametru referenzjarju
permezz tal-applikazzjoni ta’ formula jew metodu ieħor ta’ kalkolu jew
b’valutazzjoni tad-dejta tal-input ipprovduta għal dan l-għan.
(4)
“amministratur” tfisser persuna fiżika jew ġuridika
li jkollha kontroll fuq il-forniment ta’ parametru referenzjarju;
(5)
"utent ta’ parametru referenzjarju"
tfisser kwalunkwe persuna li toħroġ jew tippossjedi strument finanzjarju jew li
hija parti f'kuntratt finanzjarju li jirreferenzja ma' parametru referenzjarju;
(6)
“kontribuzzjoni ta' dejta tal-input” tfisser
il-forniment ta' kwalunkwe dejta lill-amministratur, jew lil persuna oħra
għall-finijiet li tgħaddi għand amministratur, li hija meħtieġa f’konnessjoni
mad-determinazzjoni ta’ dak il-parametru referenzjarju, u li hija fornuta għal
dak l-għan;
(7)
“kontributur” tfisser persuna fiżika jew ġuridika
li tikkontribwixxi dejta tal-input;
(8)
“kontributur taħt superviżjoni” tfisser entità taħt
superviżjoni li tikkontribwixxi dejta tal-input lill-amministratur li jinsab
fl-Unjoni;
(9)
“sottomententi” tfisser persuna fiżika impjegata
mill-kontributur għall-iskop li tikkontribwixxi dejta tal-input;
(10)
"dejta tal-input" tfisser id-dejta dwar
il-valur ta’ assi sottostanti wieħed jew aktar, jew il-prezzijiet, inklużi
stimi tal-prezzijiet jew valuri oħra użati mill-amministratur biex jiddetermina
l-parametru referenzjarju;
(11)
“dejta regolat” tfisser dejta tal-input li tiġi
kkontribwita direttament minn ċentru tan-negozjar kif definit
fil-punt (25) tal-paragrafu 1 tal-Artikolu 2 ta’ [il-MIFIR] jew
arranġament approvata ta’ pubblikazzjoni kif definit fil-punt (18)
tal-paragrafu 1 tal-Artikolu 2 ta’ [il-MIFIR] jew arranġament ta’
rapportar approvat definit fil-punt (20) tal-paragrafu 1
tal-Artikolu 2 ta’ [il-MIFIR] skont ir-rekwiżiti obbligatorji tad-dejta
ta' wara n-negozjar jew ta’ skambju elettriku kif imsemmi fil-punt (j)
tal-paragrafu 1 tal-Artikolu 37 tad-Direttiva 2009/72/KE[19] jew skambju ta’ gass naturali
kif imsemmi fil-punt (j) tal-paragrafu 1 tal-Artikolu 41
tad-Direttiva 2009/73/KE[20]
jew pjattaforma tal-irkant imsemmija fl-Artikolu 26 jew
fl-Artikolu 30 tar-Regolament (UE) Nru 1031/2010 tal-Parlament
Ewropew u tal-Kunsill;
(12)
“dejta tat-tranżazzjoni” tfisser il-prezzijiet,
ir-rati, l-indiċi jew il-valuri osservabbli li jirrappreżentaw tranżazzjonijiet
bejn kontropartijiet mhux affiljati f’suq attiv soġġett għal forzi kompetittivi
tal-provviżjoni u d-domanda;
(13)
“strument finanzjarju” tfisser kwalunkwe strument
elenkat fit-Taqsima C tal-Anness I tad-Direttiva 2004/39/KE li għalih
saret talba għal ammissjoni għan-negozjar f’ċentru tan-negozjar jew li jiġi
nnegozjat f’ċentru tan-negozjar;
(14)
“entità taħt superviżjoni” tfisser l-entitajiet li
ġejjin:
(a)
istituzzjonijiet tal-kreditu kif definit fil-punt
(1) tal-Artikolu 3 tad-Direttiva 2013/36/UE[21];
(b)
ditti tal-investiment kif definit fil-punt (1)
tal-paragrafu 1 tal-Artikolu 2 ta’ [il-MIFIR];
(c)
impriżi tal-assigurazzjoni kif definit fil-punt (1)
tal-Artikolu 13 tad-Direttiva 2009/138/KE[22];
(d)
impriżi tar-riassigurazzjoni kif definit fil-punt
(1) tal-Artikolu 13 tad-Direttiva 2009/138/KE;
(e)
impriżi tal-investiment kollettiv f’titoli
trasferibbli (UCITS) kif definit fl-Artikolu 1(2) tad-Direttiva 2009/65/UE[23];
(f)
maniġers ta' fundi ta’ investiment alternattiv
(AIFMs) kif definit fil-punt (b) tal-Artikolu 4(1) tad-Direttiva
2011/61/UE tal-Parlament Ewropew u tal-Kunsill[24];
(g)
kontropartijiet ċentrali kif definit
fil-punt 1 tal-Artikolu 2 tar-Regolament (UE) Nru 648/2012
tal-Parlament Ewropew u tal-Kunsill[25];
(h)
repożitorji tat-tranżazzjonijiet kif definit
fil-punt (2) tal-Artikolu 2 tar-Regolament (UE) Nru 648/2012;
(i)
amministratur;
(15)
“kuntratt finanzjarju” tfisser:
(a)
kwalunkwe ftehim ta’ kreditu kif definit
fil-punt (c) tal-Artikolu 3 tad-Direttiva 2008/48/KE tal-Parlament
Ewropew u tal-Kunsill[26];

(b)
kwalunkwe ftehim ta’ kreditu kif definit
fil-punt 3 tal-Artikolu 3 ta' [id-Direttiva [2013/...//]
tal-Parlament Ewropew u tal-Kunsill dwar il-ftehimiet ta' kreditu marbuta ma'
proprjetà residenzjali];
(16)
“fond ta’ investiment” tfisser AIFs kif definit
fil-punt (a) tal-paragrafu 1 tal-Artikolu 4 tad-Direttiva
2011/61/UE tal-Parlament Ewropew u tal-Kunsill, jew intrapriża ta' investiment
kollettiv li taqa' fil-kamp ta' applikazzjoni tad-Direttiva 2009/65/UE
tal-Parlament Ewropew u tal-Kunsill;
(17)
"korp maniġerjali" tfisser il-korp
governattiv, inklużi l-funzjonijiet superviżorji u maniġerjali, li jkollu
l-awtorità finali tat-teħid tad-deċiżjonijiet u li jkollu s-setgħa
jistabbilixxi l-istrateġija, l-objettivi u d-direzzjoni kumplessiva tal-entità.
(18)
"konsumatur" tfisser persuna fiżika li,
f'kuntratti finanzjarji koperti minn dan ir-Regolament, tkun qed taġixxi għal
finijiet li huma lil hinn mis-sengħa, in-negozju jew il-professjoni tagħha;
(19)
“parametru referenzjarju ta' rata tal-imgħax
interbankarja" tfisser parametru referenzjarju fejn l-assi sottostanti
għall-finijiet tal-punt (1)(c) ta' dan l-Artikolu hija r-rata li biha
l-banek jistgħu jsellfu jew jissellfu mingħand banek oħra;
(20)
“parametru referenzjarju ta' kommodità"
tfisser parametru referenzjarju fejn l-assi sottostanti għall-finijiet
tal-punt (1)(c) ta' dan l-Artikolu huwa kommodità skont it-tifsira
tal-punt (2) tal-Artikolu 2 tar-Regolament tal-Kummissjoni (KE)
Nru 1287/2006[27];
Kwoti tal-emissjonijiet kif definit fil-punt (11) tat-Taqsima C
tal-Anness I tal-[MiFID] ma għandhomx jitqiesu bħala kommoditajiet
għall-fini ta’ dan ir-Regolament;
(21)
“parametru referenzjarju ta' importanza
kritika" tfisser parametru referenzjarju, li l-maġġoranza tal-kontributuri
tiegħu huma entitajiet taħt superviżjoni u li jirreferenzja strumenti
finanzjarji li għandhom valur nozzjonali ta’ mill-inqas EUR 500 biljun;
(22)
"jinsab" f’rabta ma’ persuna ġuridika
tfisser l-Istat Membru jew il-pajjiż terz fejn jinsab l-uffiċċju reġistrat ta’
dik il-persuna jew indirizz uffiċjali ieħor, filwaqt li f’rabta ma’ persuna
fiżika, l-Istat Membru jew il-pajjiż terz fejn dik il-persuna hija residenti
għal finijiet ta' taxxa.
2.           Il-Kummissjoni tingħata
s-setgħa tadotta atti delegati, f’konformità mal-Artikolu 37 bil-għan li
tispeċifika aktar l-elementi tekniċi tad-definizzjonijiet stipulati fil-paragrafu 1,
b’mod partikolari li jispeċifikaw x'jikkostitwixxi tqiegħed għad-dispożizzjoni
tal-pubbliku għall-finijiet tad-definizzjoni ta’ indiċi, u biex jitqiesu
l-iżviluppi teknoloġiċi u tas-suq.
Meta applikabbli, il-Kummissjoni tqis
il-konverġenza internazzjonali tal-prassi superviżorja fir-rigward
tal-parametri referenzjarji.
Artikolu 4
Esklużjoni tal-amministraturi li ma jkunux konxji mill-użu
ta' parametru referenzjarju fornut minnhom u l-amministraturi li ma jagħtux
il-kunsens tagħhom
1.           Dan ir-Regolament ma għandux
japplika għal amministratur fir-rigward ta’ parametru referenzjarju fornut
minnu meta dak l-amministratur ma jkunx konxju u ma setax b’mod raġonevoli jkun
konxju li dak il-parametru referenzjarju qed jintuża għall-finijiet msemmija fil-punt (2)
tal-Artikolu 3(1).
2.           Dan ir-Regolament ma għandux
japplika għall-amministratur ta’ parametru referenzjarju msemmi
fl-Artikolu 25(3) fir-rigward ta’ dak il-parametru referenzjarju.
TITOLU II
 INTEGRITÀ U KREDIBBILTÀ TAL-PARAMETRU REFERENZJARJU
Kapitolu 1
Governanza u Kontroll tal-Amministraturi
Artikolu 5
Rekwiżiti ta' governanza
1.           Ir-rekwiżiti ta’ governanza
li ġejjin japplikaw għall-amministratur:
(a)
l-amministratur ikollu arranġamenti ta’ governanza
robusti, li jinkludu struttura organizzazzjonali ċara definita b’mod ċar,
trasparenti u rwoli u responsabbiltajiet konsistenti għall-persuni kollha
involuti fil-forniment ta’ parametru referenzjarju.
L-amministratur jieħu l-passi kollha meħtieġa biex
jiżgura li l-forniment ta’ parametru referenzjarju ma jkun affettwat mill-ebda
kunflitt ta’ interess eżistenti jew potenzjali u li fejn tkun meħtieġa
kwalunkwe diskrezzjoni jew ġudizzju fil-proċess tal-parametru referenzjarju,
dan jiġi eżerċitat b’mod indipendenti u onest ("Governanza u kunflitti ta'
interess");
(b)
l-amministratur jistabbilixxi funzjoni ta’
sorveljanza biex jipprovdi sorveljanza tal-aspetti kollha tal-forniment
tal-parametri referenzjarji tiegħu ("Sorveljanza");
(c)
l-amministratur ikollu qafas ta’ kontroll li
jiżgura li l-parametru referenzjarju jiġi fornut u ppublikat jew jitqiegħed
għad-dispożizzjoni skont dan ir-Regolament ("Kontrolli");
(d)
l-amministratur ikollu qafas ta' responsabbiltà li
jkopri ż-żamma tar-reġistri, l-awditjar u l-analiżi, u l-proċess tal-ilmenti,
li jipprovdi evidenza tal-konformità mar-rekwiżiti ta’ dan ir-Regolament
("Responsabbilizzazzjoni").
2.           Amministratur jikkonforma
mar-rekwiżiti ta’ governanza u kontroll stabbiliti fit-Taqsima A
tal-Anness 1.
3.           Il-Kummissjoni tingħata
s-setgħa tadotta atti delegati skont l-Artikolu 37 biex tispeċifika
r-rekwiżiti ta’ governanza u kontroll skont it-Taqsima A
tal-Anness 1. Il-Kummissjoni tqis dan li ġej:
(a)
l-iżviluppi fil-parametri referenzjarji u s-swieq
finanzjarji fid-dawl tal-konverġenza internazzjonali tal-prassi superviżorja
fir-rigward tar-rekwiżiti ta’ governanza tal-parametri referenzjarji;
(b)
karatteristiċi speċifiċi ta' tipi differenti ta'
parametri referenzjarji u amministraturi;
(c)
kunflitti ta’ interess eżistenti jew potenzjali
fil-forniment tal-parametri referenzjarji, il-vulnerabbiltà tal-parametri
referenzjarji għall-manipulazzjoni u l-importanza tal-parametri referenzjarji
għall-istabbiltà finanzjarja, is-swieq u l-investituri.
Artikolu 6
Esternalizzazzjoni
1.           L-amministarturi ma
jesternalizzawx funzjonijiet fil-forniment ta’ parametru referenzjarju b’tali
mod li materjalment jiġi mfixkel il-kontroll tal-amministratur fuq il-forniment
tal-parametru referenzjarju jew il-kapaċità tal-awtorità kompetenti relevanti
li tagħmel superviżjoni tal-parametru referenzjarju.
2.           Meta ssir esternalizzazzjoni,
l-amministratur jiżgura li jiġu ssodisfati r-rekwiżiti tal-esternalizzazzjoni
stipulati fit-Taqsima B tal-Anness 1.
3.           Meta l-amministratur
jesternalizza funzjonijiet jew kwalunkwe servizz u attività rilevanti
fil-forniment ta’ parametru referenzjarju lil kwalunkwe fornitur ta’ servizz,
huwa jibqa’ kompletament responsabbli għat-twettiq tal-obbligi tiegħu kollha
skont dan ir-Regolament.

Kapitolu 2
Dejta tal-input u metodoloġija u rappurtar tal-ksur
Artikolu 7
Dejta tal-input u metodoloġija
1.           Il-forniment ta’ parametru
referenzjarju jkun regolat bir-rekwiżiti li ġejjin fir-rigward tad-dejta
tal-input u l-metodoloġija:
(a)
Id-dejta tal-input tkun suffiċjenti biex
tirrappreżenta b'mod preċiż u kredibbli r-realtà tas-suq jew l-ekonomika li l-parametru
referenzjarju huwa maħsub biex ikejjel ("Dejta suffiċjenti u
preċiża").
Id-dejta tal-input tkun dejta
tat-tranżazzjonijiet. Jekk id-dejta tat-tranżazzjonijiet disponibbli ma tkunx
suffiċjenti biex tirrappreżenta b'mod preċiżi u kredibbli r-realtà tas-suq jew
l-ekonomika li l-parametru referenzjarju hu maħsub biex ikejjel, tista' tintuża
dejta tal-input li ma tkunx dejta tat-tranżazzjonijiet, sakemm tali dejta tkun
verifikabbli.
(b)
L-amministratur jikseb id-dejta tal-input minn
panil jew kampjun kredibbli u rappreżentattiv ta’ kontributuri sabiex jiżgura
li l-parametru referenzjarju li jirriżulta jkun kredibbli u rappreżentattiv
tas-suq jew ir-realtà ekonomika li l-parametru referenzjarju huwa maħsub biex
ikejjel ("Kontributuri rappreżentattivi").
(c)
Meta d-dejta tal-input ta’ parametru referenzjarju
ma tkunx dejta tat-tranżazzjonijiet u l-kontributur ikun parti f'aktar minn
50 % tal-valur tat-tranżazzjonijiet fis-suq li dak il-parametru
referenzjarju huwa intenzjonat ikejjel, l-amministratur jivverifika li d-dejta
tal-input tippreżenta suq suġġett għall-forzi kompetittivi tal-provvista u
d-domanda. Meta l-amministratur isib li d-dejta tal-input ma tirrappreżentax
suq soġġett għall-forzi kompetittivi tal-provvista u d-domanda, huwa jew jibdel
id-dejta tal-input, il-kontributuri jew il-metodoloġija biex jiżgura li d-dejta
tal-input tirrappreżenta suq li huwa soġġett għall-forzi kompetittivi
tal-provvista u d-domanda, jew ma jibqax iforni dak il-parametru referenzjarju
(“Impatt fuq is-suq”).
(d)
L-amministratur juża metodoloġija
għad-determinazzjoni tal-parametru referenzjarju li tkun robusta u kredibbli u
li għandha regoli ċari li jidentifikaw kif u meta tista' tiġi eżerċitata
d-diskrezzjoni fid-determinazzjoni ta’ dak il-parametru referenzjarju
("Metodoloġija robusta u kredibbli").
(e)
L-amministratur jiżviluppa, jopera u jamministra
d-dejta u l-metodoloġija tal-parametru referenzjarju b'mod trasparenti
("Trasparenza").
2.           Amministratur jikkonforma
mar-rekwiżiti dwar id-dejta tal-input u l-metodoloġija stabbiliti fit-Taqsima C
tal-Anness I.
3.           Il-Kummissjoni tingħata
s-setgħa tadotta atti delegati f’konformità mal-Artikolu 37 li
jikkonċernaw miżuri biex tispeċifika aktar il-kontrolli fir-rigward tad-dejta
tal-input, iċ-ċirkostanzi li fihom id-dejta tat-tranżazzjonijiet tista’ ma
tkunx biżżejjed u kif dan jista’ jintwera lis-superviżuri u r-rekwiżiti
għall-iżvilupp ta’ metodoloġiji. Il-Kummissjoni tqis dan li ġej:
(a)
l-iżviluppi fil-parametri referenzjarji u s-swieq
finanzjarji fid-dawl tal-konverġenza internazzjonali tal-prassi superviżorja
fir-rigward tal-parametri referenzjarji;
(b)
karatteristiċi speċifiċi ta' parametri
referenzjarji u tipi ta' parametri referenzjarji differenti; u
(c)
l-vulnerabbiltà tal-parametri referenzjarji li jiġu
mmanipulati fid-dawl tal-metodoloġiji u d-dejta tal-input użati;
Artikolu 8
Rappurtar ta' ksur
1.           L-amministratur jiżgura li
hemm sistemi adegwati u kontrolli effettivi li jiżguraw l-integrità tad-dejta
tal-input għall-fini tal-paragrafu 2.
2.           L-amministratur jimmonitorja
d-dejta tal-input u l-kontributuri sabiex jidentifka ksur tar-[Regolament dwar
l-Abbuż tas-Suq] u kwalunkwe kondotta li tista’ tinvolvi manipulazzjoni jew
tentattiv ta’ manipulazzjoni tal-parametri referenzjarji u jinnotifika
lill-awtorità kompetenti rilevanti skont l-Artikolu 11(2) tar-[Regolament
dwar l-Abbuż tas-Suq] u jipprovdi l-informazzjoni relevanti kollha fejn
jissuspetta li, fir-rigward ta’ parametru referenzjarju, kien hemm:
(a)
ksur materjali tar-[Regolament dwar l-Abbuż
tas-Suq];
(b)
kondotta li tista’ tinvolvi manipulazzjoni jew
tentattiv ta’ manipulazzjoni ta’ parametru referenzjarju; jew
(c)
kollużjoni bil-għan ta' manipulazzjoni jew ta'
tentattiv ta' manipulazzjoni ta' parametru referenzjarju.
3.           L-amministratur ikollu
proċeduri għall-maniġers, l-impjegati, u għal kwalunkwe persuna fiżika oħra li
s-servizzi tagħha jitqiegħdu għad-dispożizzjoni jew ikunu taħt il-kontroll
tiegħu biex jirrappurtaw ksur ta’ dan ir-Regolament b’mod intern permezz ta’
kanal speċifiku u awtonomu.
Kapitolu 3
Kodiċi ta' kondotta u rekwiżiti għall-kontributuri
Artikolu 9
Kodiċi ta' kondotta
1.           L-amministratur jadotta
kodiċi ta’ kondotta għal kull parametru referenzjarju li jispeċifika biċ-ċar
ir-responsabbiltajiet u l-obbligi tal-amministratur u l-kontributuri
fir-rigward tal-forniment ta' parametru referenzjarju li jinkludi deskrizzjoni
ċara tad-dejta tal-input li għandha tingħata, u tal-anqas tal-elementi
stipulati fit-Taqsima D tal-Anness I.
2.           Il-kodiċi ta’ kondotta jiġi
ffirmat mill-amministratur u mill-kontributuri u jkun legalment vinkolanti fuq
il-partijiet kollha għalih.
3.           Il-Kummissjoni tingħata
s-setgħa tadotta atti delegati f’konformità mal-Artikolu 37 li
jikkonċernaw miżuri biex tispeċifika aktar it-termini tal-kodiċi ta' kondotta
fit-Taqsima D tal-Anness I għal tipi differenti ta' parametri
referenzjarji u biex jitqiesu l-iżviluppi fil-parametri referenzjarji u s-swieq
finanzjarji.
Il-Kummissjoni tqis il-karatteristiċi differenti
tal-parametri referenzjarji u tal-kontributuri, notevolment f’termini ta’
differenzi fid-dejta tal-input u l-metodoloġiji, ir-riskji li d-dejta tal-input
tiġi mmanipulata u l-konverġenza internazzjonali tal-prassi superviżorja
fir-rigward tal-parametri referenzjarji.
Artikolu 10
Dejta regolata
1.           Meta d-dejta tal-input
ikkontribwita lil parametru referenzjarju tkun dejta regolata,
l-Artikoli 7(1)(b), 8(1), 8(2) u l-Artikolu 9 ma japplikawx.
2.           L-amministratur jidħol fi
ftehim mal-kontributur tad-dejta regolata li jidentifika b’mod ċar
għall-kontributur il-parametri referenzjarji li l-amministratur qiegħed jiddetermina
bid-dejta regolata u jiżgura l-konformità ma’ dan ir-Regolament.
Artikolu 11
 Governanza u kontrolli
1.           Ir-rekwiżiti ta’ governanza u
ta’ kontroll li ġejjin japplikaw għal kontributur taħt superviżjoni:
(a)
Il-kontributur taħt superviżjoni jiżgura li l-forniment
ta’ dejta tal-input ma jkun affettwat mill-ebda kunflitt ta’ interess eżistenti
u li fejn tkun meħtieġa kwalunkwe diskrezzjoni, din tiġi eżerċitata b’mod
indipendenti u onest fuq il-bażi tal-informazzjoni rilevanti skont il-kodiċi
ta’ kondotta ("Kunflitti ta' interess").
(b)
Il-kontributur taħt superviżjoni jkollu qafas ta’
kontroll li jiżgura l-integrità, il-preċiżjoni u l-kredibbiltà tad-dejta
tal-input u li d-dejta tal-input tiġi pprovduta f’konformità
mad-dispożizzjonijiet ta’ dan ir-Regolament u l-kodiċi ta’ kondotta
("Kontrolli adegwati").
2.           Kontributur taħt superviżjoni
jikkonforma mar-rekwiżiti dwar is-sistemi u l-kontrolli stabbiliti
fit-Taqsima E tal-Anness I.
3.           Il-kontributur taħt
superviżjoni jikkoopera bis-sħiħ mal-amministratur u l-awtorità kompetenti
rilevanti fl-awditjar u s-superviżjoni tal-forniment ta' parametru
referenzjarju u jpoġġi għad-dispożizzjoni l-informazzjoni u r-reġistri miżmuma
skont it-Taqsima E tal-Anness 1.
4.           Il-Kummissjoni tingħata
s-setgħa tadotta atti delegati f’konformità mal-Artikolu 37 fir-rigward
ta' miżuri li jkomplu jispeċifikaw aktar ir-rekwiżiti li jikkonċernaw
is-sistemi u l-kontrolli stabbiliti fit-Taqsima E tal-Anness I għal
tipi differenti ta’ parametri referenzjarji.
Il-Kummissjoni tqis il-karatteristiċi differenti
tal-parametri referenzjarji u l-kontributuri taħt superviżjoni, notevolment
f’termini ta’ differenzi fid-dejta tal-input provduta u l-metodoloġiji użati,
ir-riskji ta’ manipulazzjoni tad-dejta tal-input u n-natura tal-attivitajiet
imwettqa minn kontributuri taħt superviżjoni, u l-iżviluppi fil-parametri
referenzjarji u s-swieq finanzjarji fid-dawl tal-konverġenza internazzjonali
tal-prassi superviżorja fir-rigward tal-parametri referenzjarji.
TITOLU III
REKWIŻITI SETTORJALI U PARAMETRI REFERENZJARJI TA' IMPORTANZA KRITIKA
Kapitolu 1
Setturi tal-parametri referenzjarji
Artikolu 12
Karatteristiċi speċifiċi għal tipi differenti ta' parametri referenzjarji u
setturi
1.           Flimkien mar-rekwiżiti
tat-Titolu II, ir-rekwiżiti speċifiċi stabbiliti fl-Anness II
japplikaw għall-parametri referenzjarji tar-rati tal-imgħax interbankarji.
2.           Flimkien mar-rekwiżiti
tat-Titolu II, ir-rekwiżiti speċifiċi stabbiliti fl-Anness II
japplikaw għall-parametri referenzjarji tal-kommoditajiet.
3.           Il-Kummissjoni tingħata
s-setgħa tadotta atti delegati skont l-Artikolu 39 biex tispeċifika, jew
taġġusta, fid-dawl tal-iżviluppi fis-suq u teknoloġiċi u l-iżviluppi
internazzjonali, l-elementi li ġejjin tal-Annessi II u III:
(a)
Il-perjodu ta’ żmien li warajh id-dejta ta’ input tiġi
ppubblikata (l-Anness II, il-punt 6)
(b)
Il-proċessi għall-elezzjoni tal-kumitat ta’
sorveljanza u għan-nominazzjoni u r-responsabbiltajiet tiegħu
(l-Anness II, il-punti 8, 9 u 10)
(c)
Il-frekwenza tal-awditi (l-Anness II,
il-punt 12)
(d)
Il-proċessi li bihom id-dejta tal-input tiġi
pprovduta għandhom jiġu speċifikati fil-kodiċi ta’ kondotta (l-Anness II,
il-punt 13)
(e)
Is-sistemi u l-kontrolli ta’ kontributur
(l-Anness II, il-punt 16)
(f)
Ir-reġistri li għandhom jinżammu minn kontributur u
l-mezz li jridu jinżammu fih (l-Anness II, il-punt 17 u 18
(g)
Is-sejbiet li għandhom jiġu rrapportati
lill-maniġment mill-funzjoni tal-konformità tal-kontributur (l-Anness II,
il-punt 19)
(h)
Il-frekwenza tal-analiżijiet interni tad-dejta
tal-input u l-proċeduri (l-Anness II, il-punt 20)
(i)
Il-frekwenza tal-awditi esterni tal-kontributur
tad-dejta tal-input (l-Anness II, il-punt 21)
(j)
Il-kriterji u l-proċeduri għall-iżvilupp
tal-parametru referenzjarju (l-Anness III, il-punt 1a)
(k)
L-elementi li għandhom jiġu inklużi
fil-metodoloġija u d-deskrizzjoni tal-metodoloġija (l-Anness III,
il-punti 1 u 2)
(l)
Ir-rekwiżiti tal-amministratur fir-rigward
tal-kwalità u l-integrità tal-kalkolu tal-parametru referenzjarju u l-kontenut
tad-deskrizzjoni mehmuża ma’ kull kalkolu (l-Anness III. il-punti 5 u
6)
Kapitolu 2
Parametri referenzjarji ta' importanza kritika
Artikolu 13
Parametri referenzjarji ta' importanza kritika
1.           Il-Kummissjoni tadotta lista
ta’ parametri referenzjarji li jinsabu fl-Unjoni li huma parametri
referenzjarji ta' importanza kritika, skont id-definizzjoni stipulata
fl-Artikolu 3(21).
Dawk l-atti ta’ implimentazzjoni jiġu adottati
skont il-proċedura ta’ eżami msemmija fl-Artikolu 38(2).
2.           Fi żmien ħamest (5) ijiem ta'
xogħol mid-data tal-applikazzjoni tad-deċiżjoni li tinkludi parametru
referenzjarju ta' importanza kritika fil-lista msemmija fil-paragrafu 1
ta’ dan l-Artikolu, l-amministratur ta’ dak il-parametru referenzjarju ta'
importanza kritika jinnotifika l-kodiċi ta’ kondotta lill-awtorità kompetenti
rilevanti. L-awtorità kompetenti rilevanti tivverifika fi żmien 30 jum
jekk il-kontenut tal-kodiċi ta’ kondotta jikkonformax mar-rekwiżiti ta’ dan
ir-Regolament. Fil-każ li l-awtorità kompetenti relevanti ssib elementi li ma
jikkonformawx mar-rekwiżiti ta’ dan ir-Regolament, hija tinforma
lill-amministratur. L-amministratur jaġġusta l-kodiċi ta’ kondotta biex jiżgura
li jikkonforma mar-rekwiżiti ta’ dan ir-Regolament fi żmien 30 jum minn
din it-talba.
Artikolu 14
Kontribuzzjoni obbligatorja
1.           Meta l-kontributuri, b’valur
ta’ mill-anqas 20 % tal-kontributuri ta’ parametru referenzjarju ta'
importanza kritika jieqfu jikkontribwixxu, jew ikun hemm biżżejjed
indikazzjonijiet li mill-inqas 20 % tal-kontributuri x’aktarx li se jieqfu
jikkontribwixxu, fi kwalunkwe sena, l-awtorità kompetenti tal-amministratur
tal-parametru referenzjarju ta' importanza kritika jkollha s-setgħa li:
(a)
teżiġi mill-entitajiet taħt superviżjoni, magħżula
skont il-paragrafu 2, li jikkontribwixxu dejta tal-input
lill-amministratur skont l-metodoloġija, il-kodiċi tal-kondotta jew regoli
oħra;
(b)
tiddetermina l-għamla li fiha, u ż-żmien sa meta,
kull dejta tal-input għandha tiġi kontribwita;
(c)
tibdel il-kodiċi tal-kondotta, il-metodoloġija jew
regoli oħra ta’ parametru referenzjarju ta' importanza kritika.
2.           Fil-każ ta' parametru
referenzjarju ta' importanza kritika, l-entitajiet taħt superviżjoni li huma
meħtieġa jikkontribwixxu skont il-paragrafu 1 jiġu determinati
mill-awtorità kompetenti tal-amministratur fuq il-bażi tal-kriterji li ġejjin:
(a)
id-daqs reali u potenzjali tal-parteċipazzjoni
fis-suq tal-entità taħt superviżjoni li l-parametru referenzjarju jipprova
jkejjel;
(b)
l-għarfien espert u l-kapaċità li tipprovdi dejta
tal-input tal-kwalità meħtieġa tal-entità taħt superviżjoni.
3.           L-awtorità kompetenti ta’
kontributur taħt superviżjoni li kien meħtieġ jikkontribwixxi għal parametru
referenzjarju permezz ta’ miżuri meħuda skont il-punti (a) u (b)
tal-paragrafu 1 għandhom jassistu lill-awtorità kompetenti
tal-amministratur fl-infurzar tat-tali miżuri.
4.           L-awtorità kompetenti
tal-amministratur tanalizza kull miżura adottata skont il-paragrafu 1 sena
wara l-adozzjoni tagħha. Hija tirrevokaha jekk:
(a)
tikkonkludi li l-kontributuri x’aktarx ikomplu
jikkontribwixxu dejta tal-input għal mill-inqas sena jekk is-setgħa tiġi
revokata u dan jintwera b’mill-inqas:
(1)
impenn bil-miktub mill-kontributuri
lill-amministratur u lill-awtorità kompetenti li se jkomplu jikkontribwixxu
dejta tal-input lill-parametru referenzjarju ta' importanza kritika għal
mill-inqas sena jekk is-setgħa ta' kontribuzzjoni obbligatorja tiġi rrevokata;
(2)
rapport bil-miktub mill-amministratur lill-awtorità
kompetenti li jipprovdi evidenza għal valutazzjoni tiegħu li l-vijabbiltà
kontinwa tal-parametru referenzjarju ta' importanza kritika tista’ tiġi żgurata
ladarba l-parteċipazzjoni obbligatorja tiġi rrevokata.
(b)
tikkonkludi li huwa disponibbli parametru
referenzjarju ta' sostituzzjoni aċċettabbli u li l-utenti tal-parametru
referenzjarju jistgħu jaqilbu għal dan is-sostitut bl-inqas spejjeż li
jintweraw, b'mill-inqas, b'rapport bil-miktub mill-amministratur li jispjega l-mezzi
tat-tranżizzjoni għas-sostitut tal-parametru referenzjarju u l-kapaċità u
l-ispejjeż għall-utenti biex jittrasferixxu għan dan il-parametru
referenzjarju.
5.           L-amministratur jinnotifika
lill-awtorità kompetenti rilevanti f’każ li xi kontributur jikser ir-rekwiżiti
tal-paragrafu 1 ta’ dan l-Artikolu hekk malli jkun teknikament possibbli.
TITOLU IV
TRANSPARENZA U PROTEZZJONI TAL-KONSUMATUR
Artikolu 15
Dikjarazzjoni ta’ parametru referenzjarju
1.           Amministratur jippubblika
dikjarazzjoni ta’ parametru referenzjarju għal kull parametru referenzjarju li:

(a)
b’mod ċar u bla ambigwità tiddefenixxi s-suq jew
r-realtà ekonomika mkejla mill-parametru referenzjarju u f’liema ċirkostanzi
dan il-kejl jista’ jsir mhux kredibbli;
(b)
tiddeskrivi jew telenka l-għanijiet li għalihom
huwa xieraq li jintuża l-parametru referenzjarju u f’liema ċirkostanzi jista’
ma jibqax adattat għal dawn l-għanijiet;
(c)
tistipula l-ispeċifikazzjonijiet tekniċi li b’mod
ċar u mhux ambigwu jidentifikaw dawk l-elementi tal-kalkolu fejn tista’ tiġi eżerċitata
diskrezzjoni, il-kriterji applikabbli għall-eżerċizzju ta' din id-diskrezzjoni
u l-persuni li jistgħu jeżerċitaw id-diskrezzjoni, u kif din id-diskrezzjoni
tista' sussegwentement tiġi evalwata;
(d)
jipprovdi notifika tal-possibbiltà li fatturi,
inklużi fatturi esterni lil hinn mill-kontroll tal-amministratur, jistgħu
jirrikjedu bidliet fil-parametru referenzjarju, jew il-waqfien tiegħu; u
(e)
jagħti parir li kwalunkwe kuntratt finanzjarju jew
strument finanzjarju ieħor li huwa referenzajt mal-parametru referenzjarju
għandu jkun kapaċi jiflaħ, jew inkella jindirizza l-possibbiltà ta’ bidliet
fil-parametru referenzjarju, jew il-waqfien tiegħu.
2.           Sabiex tiġi żgurata
l-konformità mal-paragrafu 1, l-amministratur jikkonforma mar-rekwiżiti
dettaljati stipulati fit-Taqsima F tal-Anness 1.
Artikolu 16
Trasparenza tad-dejta tal-input
1.           L-amministratur jippubblika
d-dejta tal-input użata biex jiġi ddeterminat il-parametru referenzjarju hekk
kif il-parametru referenzjarju jiġi ppubblikat ħlief meta l-pubblikazzjoni jkollha
konsegwenzi negattivi serji fuq il-kontributuri jew taffettwa b’mod negattiv
l-kredibbiltà jew l-integrità tal-parametru referenzjarju. F’dawn il-każijiet
il-pubblikazzjoni tista’ tiġi ttardjata għal perjodu li jnaqqas b’mod
sinifikanti dawn il-konsegwenzi. Ma għandha tiġi ppubblikata l-ebda dejta
personali inkluża fid-dejta tal-input.
2.           Il-Kummissjoni tingħata
s-setgħa tadotta atti delegati f’konformità mal-Artikolu 37 li
jikkonċernaw miżuri biex tispeċifika aktar l-informazzjoni li għandha tiġi divulgata
skont il-paragrafu 1, il-mezz ta' dan il-pubblikazzjoni kif ukoll
iċ-ċirkostanzi meta l-pubblikazzjoni tista’ tiġi ttardjata u l-mezzi li bihom
tiġi trażmessa.
Artikolu 17
Waqfien ta' parametru referenzjarju
1.           L-amministratur jippubblika
proċedura dwar x’azzjonijiet għandu jieħu l-amministratur f’każ ta’ bidliet jew
waqfien ta’ parametru referenzjarju.
2.           Entitajiet taħt superviżjoni
li joħorġu jew ikunu sidien ta’ strumenti finanzjarji jew huma parti
f'kuntratti finanzjarji li jirreferenzjaw ma' parametru referenzjarju jħejju
pjanijiet robusti bil-miktub li jistipulaw l-azzjonijiet li jieħdu f’każ li
parametru referenzjarju jibdel materjalment jew li ma jibqax jiġi prodott.
L-entitajiet taħt superviżjoni jipprovdu lill-awtorità kompetenti rilevanti
b’dawn il-pjanijiet wara talba għal dan.
Artikolu 18
Valutazzjoni tal-adegwatezza
1.           Meta entità taħt superviżjoni
tkun beħsiebha tidħol f’kuntratt finanzjarju ma’ konsumatur, dik l-entità taħt
superviżjoni l-ewwel tikseb l-informazzjoni neċessarja dwar l-għarfien u
l-esperjenza tal-konsumatur fir-rigward tal-parametru referenzjarju,
is-sitwazzjoni finanzjarja tiegħu u l-għanijiet tiegħu fir-rigward ta’ dak
il-kuntratt finanzjarju, u d-dikjarazzjoni ppubblikata tal-parametru
referenzjarju skont l-Artikolu 15, u tivvaluta jekk r-riferenzjar
tal-kuntratt finanzjarju ma' dak il-parametru referenzjarju huwiex adattat għal
dak il-konsumatur.
2.           Meta l-entità taħt
superviżjoni tqis, fuq il-bażi tal-valutazzjoni skont il-paragrafu 1, li
l-parametru referenzjarju mhux adattat għall-konsumatur, l-entità taħt
superviżjoni tavża lill-konsumatur dwar ir-raġunijiet bil-miktub.
TITOLU V
UŻU TA' PARAMETRI REFERENZJARJI FORNUTI MINN AMMINISTRATURI AWTORIZZATI JEW
MINN AMMINISTRATURI MINN PAJJIŻI TERZI
Artikolu 19
Użu ta' parametri referenzjarji robusti
Entità taħt superviżjoni tista' tuża parametru
referenzjarju fl-Unjoni bħala referenza fi strument finanzjarju jew f'kuntratt
finanzjarju jew biex tkejjel il-prestazzjoni ta' fond ta' investiment jekk jiġi
fornut minn amministratur awtorizzat skont l-Artikolu 23 jew minn
amministratur li jinsab f’pajjiż terz li huwa reġistrat skont
l-Artikolu 21.
Artikolu 20
Ekwivalenza
1.           Parametri referenzjarji
fornuti minn amministratur stabbilit f’pajjiż terz jistgħu jintużaw minn l-entitaijiet
taħt superviżjoni fl-Unjoni sakemm jiġu ssodisfati l-kundizzjonijiet li ġejjin:
(a)
il-Kummissjoni tkun adottat deċiżjoni ta’
ekwivalenza skont il-paragrafu 2, li tagħraf il-qafas ġuridiku u l-prassi
superviżorja ta’ dak il-pajjiż terz bħala ekwivalenti għar-rekwiżiti ta’ dan
ir-Regolament;
(b)
l-amministratur ikun awtorizzat jew reġistrat f'dak
il-pajjiż terz u jkun soġġett għal superviżjoni fih;
(c)
l-amministratur ikun innotifika lill-AETS dwar
il-kunsens tiegħu li l-parametri referenzjarji attwali jew prospettivi tiegħu
jistgħu jintużaw mill-entitaijiet taħt superviżjoni fl-Unjoni, il-lista
tal-parametri referenzjarji li jistgħu jintużaw fl-Unjoni u l-awtorità
kompetenti responsabbli għas-superviżjoni tiegħu fil-pajjiż terz;
(d)
l-amministratur ikun irreġistrat kif dovut skont
l-Artikolu 21; u
(e)
l-arranġamenti ta’ kooperazzjoni msemmija
fil-paragrafu 3 ta’ dan l-Artikolu huma operattivi;
2.           Il-Kummissjoni tista’ tadotta
deċiżjoni li tgħid li l-qafas ġuridiku u l-prassi superviżorja ta’ pajjiż terz
jiżguraw li:
(a)
amministraturi awtorizzati jew reġistrati f’dak
il-pajjiż terz ikunu konformi ma' rekwiżiti vinkolanti li huma ekwivalenti
għar-rekwiżiti li jirriżultaw minn dan ir-Regolament, b’mod partikolari meta
jitqies jekk il-qafas ġuridiku u l-prassi superviżorja ta’ pajjiż terz
jiżgurawx il-komformità mal-prinċipji IOSCO dwar il-parametri referenzjarji
finanzjarji ppubblikati fis-17 ta’ Lulju 2013; u
(b)
rekwiżiti vinkolanti huma soġġetti għal
superviżjoni u infurzar effettivi fuq bażi kontinwa f’dak il-pajjiż terz.
Dawk l-atti ta’ implimentazzjoni jiġu adottati
skont il-proċedura ta’ eżami msemmija fl-Artikolu 38(2).
3.           L-AETS tistabbilixxi
arranġamenti ta' kooperazzjoni mal-awtoritajiet kompetenti tal-pajjiżi terzi li
l-qafas ġuridiku u l-prassi superviżorja tagħhom ġew rikkonoxxuti bħala
ekwivalenti skont il-paragrafu 2. Dawn l-arranġamenti jispeċifikaw
tal-inqas:
(a)
il-mekkaniżmi għall-iskambju tal-informazzjoni bejn
l-AETS u l-awtoritajiet kompetenti tal-pajjiżi terzi konċernati, fosthom
l-aċċess għall-informazzjoni kollha dwar l-amministratur awtorizzat f'dak
il-pajjiż terz li tintalab mill-AETS;
(b)
il-mekkaniżmu għal notifika fil-pront lill-AETS
meta awtorità kompetenti ta’ pajjiż terz tqis li amministratur awtorizzat f'dak
il-pajjiż terz u li tkun qiegħda twettaq superviżjoni tiegħu jkun qed jikser
il-kundizzjonijiet tal-awtorizzazzjoni tiegħu jew leġiżlazzjoni nazzjonali
oħra;
(c)
il-proċeduri dwar il-koordinazzjoni
tal-attivitajiet ta' superviżjoni fosthom ta' spezzjonijiet fil-post.
4.           L-AETS tiżviluppa abbozz ta’
standards tekniċi regolatorji biex tiddetermina l-kontenut minimu
tal-arranġamenti ta’ kooperazzjoni msemmija fil-paragrafu 3 biex tiżgura
li l-awtoritajiet kompetenti u l-AETS ikunu jistgħu jeżerċitaw is-setgħat
superviżorji kollha tagħhom skont dan ir-Regolament:
L-AETS tissottometti dak l-abbozz tal-istandards
tekniċi regolatorji lill-Kummissjoni sa [XXX].
Qiegħda tiġi ddelegata setgħa lill-Kummissjoni
sabiex tadotta l-istandards tekniċi regolatorji msemmija fl-ewwel subparagrafu
skont il-proċedura stabbilita fl-Artikoli minn 10 sa 14 tar-Regolament (UE)
Nru 1095/2010.
Artikolu 21
Reġistrazzjoni
1.           L-AETS tirreġistra
l-amministraturi li jkunu nnotifikawha dwar il-kunsens tagħhom imsemmi
fl-Artikolu 20(1)(c). Ir-reġistru jkun aċċessibbli pubblikament fuq is-sit
elettroniku tal-AETS u jkun fih informazzjoni dwar il-parametri referenzjarji
li l-amministraturi rilevanti huma permessi jipprovdu u l-awtorità kompetenti
responsabbli għas-superviżjoni tagħhom fil-pajjiż terz.
2.           L-AETS tirtira
r-reġistrazzjoni ta' amministratur imsemmija fil-paragrafu 1 mir-reġistru
msemmi fil-paragrafu 1 meta:
(a)
L-AETS ikollha raġunijiet fondati abbażi ta’
evidenza dokumentata, biex tqis li, l-amministratur qed jaġixxi b’manjiera li
hija ċarament ta’ preġudizzju għall-interessi tal-utenti tal-parametri
referenzjarji tiegħu jew għall-funzjonament ordnat tas-swieq; jew
(b)
l-AETS ikollha raġunijiet fondati abbażi ta’
evidenza dokumentata, biex tqis li, l-amministratur ikun kiser b'mod serju
l-leġiżlazzjoni nazzjonali jew dispożizzjonijiet oħra applikabbli għalih
fil-pajjiż terz u li fuq il-bażi tagħhom il-Kummissjoni tkun adottat
id-deċiżjoni skont l-Artikolu 20(2).
3.           L-AETS tieħu deċiżjoni skont
il-paragrafu 2 biss jekk ikunu ssodisfati l-kundizzjonijiet li ġejjin:
(a)
L-AETS tkun irreferiet il-kwistjoni lill-awtorità
kompetenti tal-pajjiż terz u dik l-awtorità kompetenti ma tkunx ħadet il-miżuri
xierqa meħtieġa biex tipproteġi lill-investituri u l-funzjonament tajjeb
tas-swieq fl-Unjoni jew tkun naqset milli turi li l-amministratur konċernata kkonforma
mar-rekwiżiti applikabbli għalih fil-pajjiż terz;
(b)
L-AETS tkun infurmat lill-awtorità kompetenti
tal-pajjiż terz bl-intenzjoni tagħha li tirtira r-reġistrazzjoni
tal-amministratur, tal-anqas 30 jum qabel l-irtirar.
4.           L-AETS tinforma
lill-awtoritajiet kompetenti l-oħra dwar kwalunkwe miżura adottata skont
il-paragrafu 2 mingħajr dewmien u tippubblika d-deċiżjoni tagħha fis-sit
elettroniku tagħha.
TITOLU VI
AWTORIZZAZZJONI U SUPERVIŻJONI TAL-AMMINISTRATURI
Kapitolu 1
Awtorizzazzjoni
Artikolu 22
Rekwiżiti għal awtorizzazzjoni
1.           Amministratur japplika
għall-awtorizzazzjoni biex iforni parametri referenzjarji jekk iforni
indiċijiet li jintużaw jew li huma maħsuba biex jintużaw biex jirrefernezjaw
strumenti finanzjarji jew kuntratti finanzjarji jew biex ikejlu l-prestazzjoni
ta’ fond ta' investiment.
2.           L-amministratur awtorizzat
jikkonforma f’kull waqt mal-kundizzjonijiet għall-awtorizzazzjoni u jinnotifika
lill-awtorità kompetenti bi kwalunkwe bidla materjali fil-kundizzjonijiet
tal-awtorizzazzjoni inizjali.
Artikolu 23
Applikazzjoni għal awtorizzazzjoni
1.           L-amministratur jissottometti
applikazzjoni għall-awtorizzazzjoni lill-awtorità kompetenti tal-Istat Membru
fejn ikun jinsab l-amministratur.
2.           L-applikazzjoni
għall-awtorizzazzjoni skont il-paragrafu 1 issir:
(a)
fi żmien 30 jum tax-xogħol minn kwalunkwe
ftehim li tagħmel entità taħt superviżjoni biex tuża indiċi fornut minn dak
l-amministratur bħala parametru referenzjarju għal strument finanzjarju jew
kuntratt finanzjarju jew biex titkejjel il-prestazzjoni ta’ fond ta'
investiment;
(b)
fi żmien 30 jum tax-xogħol minn meta
l-amministratur jagħti l-kunsens tiegħu skont il-paragrafu 2
tal-Artikolu 25 għar-referenzjar tal-indiċi fl-istrument finanzjarju
msemmi fil-paragrafu 1 tal-Artikolu 25.
3.           Amministratur applikant
jipprovdi l-informazzjoni kollha meħtieġa biex jissodisfa lill-awtorità
kompetenti li l-amministratur applikant ikun stabbilixxa, meta tingħata
l-awtorizzazzjoni, l-arranġamenti meħtieġa kollha sabiex jissodisfa r-rekwiżiti
stabbiliti f’dan ir-Regolament.
4.           Fi żmien 15-il jum ta' xogħol
minn meta tasal l-applikazzjoni, l-awtorità kompetenti rilevanti tivvaluta jekk
l-applikazzjoni hijiex kompluta u tinnotifika lill-applikant kif xieraq. Jekk
l-applikazzjoni ma tkunx kompluta, allura l-applikant jissottometti
l-informazzjoni addizzjonali meħtieġa mill-awtorità kompetenti rilevanti.
5.           Fi żmien 45 jum
tax-xogħol mill-wasla ta’ applikazzjoni kompluta, l-awtorità kompetenti
rilevanti, teżamina l-applikazzjoni u tadotta deċiżjoni biex tawtorizza jew tirrifjuta
l-awtorizzazzjoni tal-amministratur applikant. Fi żmien ħamest ijiem ta’ xogħol
wara l-adozzjoni ta’ deċiżjoni jekk tawtorizzax jew tirrifjutax
l-awtorizzazzjoni, l-awtorità kompetenti tinnotifika lill-amministratur
konċernata. Meta l-awtorità kompetenti tirrifjuta li tawtorizza
lill-amministratur applikant, hija tagħti r-raġunijiet għad-deċiżjoni tagħha.
6.           L-awtorità kompetenti
tinnotifika lill-AETS dwar kwalunkwe deċiżjoni li tawtorizza amministratur
applikant jew li tirrifjuta awtorizzazzjoni u l-AETS tippubblika lista
tal-amministraturi awtorizzati skont dan ir-Regolament. Din il-lista tiġi
aġġornata fi żmien sebat (7) ijiem tax-xogħol wara n-notifika msemmija f'dan
il-paragrafu.
7.           Il-Kummissjoni tingħata
s-setgħa tadotta atti delegati f’konformità mal-Artikolu 39 li jikkonċerna
miżuri li jkomplu jispeċifikaw l-informazzjoni li trid tiġi pprovduta
fl-applikazzjoni għal awtorizzazzjoni filwaqt li jitqies il-prinċipju
tal-proporzjonalità u l-ispejjeż tal-amministraturi u l-awtoritajiet kompetenti.

Artikolu 24
Irtirar jew sospensjoni ta' awtorizzazzjoni
1.           L-awtorità kompetenti tirtira
jew tissospendi l-awtorizzazzjoni ta’ amministratur jekk l-amministratur:
(a)
b’mod espliċitu jirrinunzja għall-awtorizzazzjoni
jew ma jkun forna l-ebda parametri referenzjarji matul it-12-il xahar ta’
qabel;
(b)
kiseb l-awtorizzazzjoni billi għamel
dikjarazzjonijiet foloz jew bi kwalunkwe mezz irregolari ieħor;
(c)
ma jkunx għadu jissodisfa l-kundizzjonijiet li ġie
awtorizzat skonthom; jew
(d)
kiser serjament jew repetutament id-dispożizzjonijiet
ta’ dan ir-Regolament.
2.           L-awtorità kompetenti
tinnotifika lill-AETS dwar id-deċiżjoni tagħha fi żmien ħamest ijiem ta’
xogħol.
Kapitolu 2

Notifika
ta’ parametri referenzjarji
Artikolu 25
Notifika lill-AETS tal-użu ta’ indiċi fi strument finanzjarju
1.           Kull meta awtorità kompetenti
ssir taf li indiċi qed jintuża bħala referenza għal strument finanzjarju, jew
li saret talba għal ammissjoni għal negozjar lil ċentru tan-negozjar taħt
is-superviżjoni ta' dik l-awtorità kompetenti fir-rigward ta’ strument
finanzjarju li jirreferenzja ma' indiċi, dik l-awtorità kompetenti tinnotifika
lill-AETS fi żmien għaxart (10) ijiem ta’ xogħol.
2.           Fi żmien għaxart (10) ijiem
ta’ xogħol minn kwalunkwe notifika, l-AETS tinnotifika lill-amministratur
rilevanti ta’ parametru referenzjarju billi tipprovdi d-dettalji sħaħ tal-użu
tiegħu u titlob lill-amministratur biex jikkonferma li qed jagħti l-kunsens
tiegħu biex il-parametru referenzjarju jintuża b'dan il-mod fi żmien għaxart
(10) ijiem ta’ xogħol.
3.           Mingħajr preġudizzju
għall-Artikolu 30 [MIFIR], meta l-amministratur ma jikkonfermax lill-AETS
dwar il-kunsens tiegħu sal-iskadenza stipulata fil-paragrafu 2, l-AETS
tinnotifika lill-awtorità kompetenti rilevanti, li titlob liċ-ċentru
tan-negozjar jirtira l-elenkar ta’ dak l-istrument finanzjarju jew jirrifjuta
l-ammissjoni tiegħu għal negozjar fi żmien għaxart (10) ijiem ta’ xogħol.
4.           L-AETS tippubblika fuq
il-websajt tagħha lista tan-notifiki kollha skont il-paragrafi 1, 2 u 3.
L-AETS tiżviluppa abbozzi ta’ standards tekniċi
ta’ implimentazzjoni sabiex tistabbilixxi l-proċeduri u l-forom għall-iskambju
ta’ informazzjoni msemmija fil-paragrafu 1 u 2.
L-AETS tissottometti lill-Kummissjoni dak l-abbozz
tal-istandards tekniċi ta' implimentazzjoni msemmi fl-ewwel sottoparagrafi sa
[XXXX].
Il-Kummissjoni tingħatalha s-setgħa li tadotta
l-istandards tekniċi ta’ implimentazzjoni msemmija fl-ewwel subparagrafu, skont
l-Artikolu 15 tar-Regolament 1095/2010.
Kapitolu 3
Kooperazzjoni
superviżorja
Artikolu 26
Delega ta’ kompiti bejn l-awtoritajiet kompetenti
1.           Skont l-Artikolu 28
tar-Regolament (UE) Nru 1095/2010 awtorità kompetent tista' tiddelega
l-kompiti tagħha skont dan ir-Regolament lill-awtorità kompetenti ta’ Stat
Membru ieħor. Id-delega tal-kompiti ma għandhiex taffettwa r-responsabbiltà
tal-awtorità kompetenti li tkun qed tiddelega u l-awtoritajiet kompetenti
jinnotifikaw lill-AETS dwar kwalunkwe proposta ta' delega 60 jum qabel ma
tali delega tidħol fis-seħħ.
2.           L-awtorità kompetenti tista’
tiddelega xi kompiti tagħha skont dan ir-Regolament lill-AETS soġġett
għall-qbil tal-AETS. Id-delega tal-kompiti ma għandhiex taffettwa
r-responsabilità tal-awtorità kompetenti li tiddelega.
3.           L-AETS tinnotifika
lill-Istati Membri dwar proposta ta’ delega fi żmien sebat ijiem. L-AETS
tippubblika d-dettalji ta’ kwalunkwe delega fi żmien ħamest ijiem ta’ xogħol
min-notifika.
Artikolu 27
Divulgazzjoni ta' informazzjoni minn Stat Membru ieħor
1.           L-awtorità kompetenti tista’
tiddivulga informazzjoni riċevuta minn awtorità kompetenti oħra biss jekk:
(a)
tkun kisbet il-qbil bil-miktub ta’ dik l-awtorità
kompetenti u l-informazzjoni tiġi ddivulgata biss għall-finijiet li tkun qablet
magħhom dik l-awtorità kompetenti; jew
(b)
meta tali divulgazzjoni tkun meħtieġa għal
proċedimenti legali.
Artikolu 28
Kooperazzjoni f'każ ta' talba fir-rigward ta' spezzjoni fil-post jew
investigazzjonijiet
1.           L-awtorità kompetenti
rilevanti tista’ titlob l-assistenza ta' awtorità kompetenti oħra fir-rigward
ta' spezzjonijiet fil-post jew investigazzjonijiet.
2.           L-awtorità kompetenti li tkun
qed tagħmel it-talba msemmija fil-paragrafu 1 tinforma lill-AETS b’dan.
Fil-każ ta’ investigazzjoni jew spezzjoni b’effett transfruntier,
l-awtoritajiet kompetenti jistgħu jitolbu lill-AETS sabiex tikkoordina
l-ispezzjoni fil-post jew l-investigazzjoni.
3.           Meta awtorità kompetenti
tirċievi talba mingħand awtorità kompetenti oħra biex twettaq spezzjoni
fil-post jew investigazzjoni, tista’:
(a)
twettaq l-ispezzjoni jew l-investigazzjoni fil-post
hija stess;
(b)
tippermetti lill-awtorità kompetenti li bagħtet
it-talba tipparteċipa fl-ispezzjoni fil-post jew l-investigazzjoni;
(c)
taħtar awdituri jew esperti biex iwettqu
l-ispezzjoni fil-post jew investigazzjoni;
Kapitolu 4
Rwol tal-Awtoritajiet Kompetenti
Artikolu 29
Awtoritajiet kompetenti
1.           Għall-amministraturi u
l-kontributuri taħt superviżjoni, kull Stat Membru jaħtar l-awtorità kompetenti
rilevanti responsabbli għat-twettiq tal-kompiti li jirriżultaw minn dan
ir-Regolament u jinforma lill-Kummissjoni u lill-AETS bihom.
2.           Meta Stat Membru jaħtar iżjed
minn awtorità kompetenti waħda, huwa jiddetermina b’mod ċar ir-rwoli rispettivi
u jaħtar awtorità waħda biex tkun responsabbli għall-koordinazzjoni
tal-kooperazzjoni u l-iskambju tal-informazzjoni mal-Kummissjoni, l-AETS u
l-awtoritajiet kompetenti l-oħra tal-Istati Membri.
3.           L-AETS tippubblika
fil-websajt tagħha lista tal-awtoritajiet kompetenti maħtura skont
il-paragrafu 1.
Artikolu 30
Setgħat tal-awtoritajiet kompetenti
1.           Sabiex jaqdu dmirijiethom
skont dan ir-Regolament, l-awtoritajiet kompetenti jkollhom, f’konformità
mal-liġi nazzjonali, mill-inqas is-setgħat superviżorji u investigatorji li
ġejjin:
(a)
ikollhom aċċess għal kwalunkwe dokument u dejta
oħra fi kwalunkwe forma u li jirċievu jew jieħdu kopja tagħhom;
(b)
jitolbu jew jeżiġu informazzjoni mingħand kwalunkwe
persuna, inklużi dawk li huma involuti suċċessivament fit-trażmissjoni ta’
ordnijiet jew fit-twettiq tal-operazzjonijiet konċernati, kif ukoll
is-superjuri tagħhom, u jekk meħtieġ, isejħu u jistaqsu lil kwalunkwe persuna
bħal din bil-għan li jiksbu informazzjoni;
(c)
fir-rigward ta' parametri referenzjarji li d-dejta
tal-input tagħhom tkun komoditajiet, jitolbu informazzjoni mingħand
parteċipanti tas-suq dwar is-swieq spot relatati skont formati standardizzati,
jiksbu rapporti dwar it-tranżazzjonijiet, u jkollhom aċċess dirett għas-sistemi
tan-negozjanti;
(d)
iwettqu spezzjonijiet fil-post jew
investigazzjonijiet, f’siti ħlief fir-residenzi privati ta’ persuni fiżiċi
(e)
jidħlu f'siti tal-persuni fiżiċi u ġuridiċi sabiex
jikkonfiskaw dokumenti u dejta oħra fi kwalunkwe forma, fejn ikun hemm suspett
raġonevoli li dokumenti u dejta oħra marbuta mas-suġġett tal-ispezzjoni jew
l-investigazzjoni jistgħu jkunu relevanti biex jiġi evidenzjat ksur ta’ dan
ir-Regolament. Meta tkun meħtieġa awtorizzazzjoni minn qabel mill-awtorità
ġudizzjarja tal-Istat Membru konċernat, skont il-liġi nazzjonali, tali setgħa
tintuża biss wara li tkun inkisbet awtorizzazzjoni minn qabel;
(f)
jitolbu reġistrazzjonijiet eżistenti ta’
konverżazzjonijiet telefoniċi, komunikazzjonijiet elettroniċi jew reġistri
tat-traffiku tad-dejta ieħor miżmuma minn entitajiet taħt superviżjoni;
(g)
jitolbu l-iffriżar jew is-sekwestru ta' assi jew
iż-żewġ affarijiet;
(h)
jissospendu t-tranżazzjonijiet tal-istrument
finanzjarju konċernat li jirreferenzja parametru referenzjarju;
(i)
jeħtieġu waqfien temporanju ta’ kwalunkwe prassi li
l-awtorità kompetenti tqis li tmur kontra dan ir-Regolament;
(j)
jimponu projbizzjoni temporanja fuq l-eżerċizzju
ta’ attività professjonali;
(k)
jieħdu l-miżuri kollha meħtieġa biex jiġi żgurat li
l-pubbliku jkun infurmat korrettament dwar il-forniment ta’ parametru
referenzjarju, fosthom billi jeżiġu li l-persuna li tkun ippubblikat jew
qassmet il-parametru referenzjarju tippubblika dikjarazzjoni korrettiva dwar
kontribuzzjonijiet jew ċifri passati tal-parametru referenzjarju.
2.           L-awtoritajiet kompetenti
jeżerċitaw il-funzjonijiet u s-setgħat tagħhom, imsemmija fil-paragrafu 1,
fi kwalunkwe minn dawn il-modi li ġejjin:
(a)
direttament;
(b)
f’kollaborazzjoni ma’ awtoritajiet oħra jew
intrapriżi tas-suq;
(c)
fir-responsabbiltà tagħhom b’delega lil dawn
l-awtoritajiet jew l-intrapriżi tas-suq;
(d)
permezz ta’ applikazzjoni lill-awtoritajiet
ġudizzjarji kompetenti.
Għall-eżerċitar ta’ dawk is-setgħat,
l-awtoritajiet kompetenti jkollhom fis-seħħ salvagwardji adegwati u effettivi
fir-rigward tad-dritt għal difiża u d-drittijiet fundamentali.
3.           L-Istati Membri jiżguraw li
jkunu fis-seħħ miżuri xierqa sabiex l-awtoritajiet kompetenti jkollhom
is-setgħat superviżorji u investigatorji li jkunu jeħtieġu biex iwettqu dmirijiethom.
4.           Persuna ma għandhiex titqies
li qed tikser xi restrizzjoni fuq id-divulgazzjoni ta' informazzjoni imposta
minn kuntratt jew minn kwalunkwe dispożizzjoni leġiżlattiva, regolatorja jew
amministrattiva meta tpoġġi għad-dispożizzjoni informazzjoni skont
il-paragrafu 2.
Artikolu 31
Miżuri u sanzjonijiet amministrattivi
1.           Mingħajr preġudizzju
għas-setgħat superviżorji tal-awtoritajiet kompetenti skont l-Artikolu 34,
l-Istati Membri, f’konformità mal-liġi nazzjonali, jipprevedu li l-awtoritajiet
kompetenti jkollhom is-setgħa jieħdu miżuri amministrattivi xierqa u jimponu
l-miżuri u s-sanzjonijiet amministrattivi mill-anqas għal:
(a)
ksur tal-Artikoli 5(1), 6, 7(1), 8, 9, 10, 11,
14, 15, 16, 17, 18, 19, 22 u 23 ta’ dan ir-Regolament; u
(b)
nuqqas ta’ kooperazzjoni jew konformità
f’investigazzjoni jew ma' spezzjoni jew talba koperta mill-Artikolu 30.
2.           F’każ ta’ ksur imsemmi
fil-paragrafu 1, l-Istati Membri, f’konformità mal-liġi nazzjonali, jagħtu
lill-awtoritajiet kompetenti s-setgħa japplikaw mill-inqas dawn il-miżuri u
sanzjonijiet amministrattivi li ġejjin:
(a)
ordni li teħtieġ lill-persuna responsabbli
mill-ksur sabiex twaqqaf l-imġiba u sabiex ma tirrepetix dik l-imġiba;
(b)
l-eliminazzjoni tal-profitti miksuba jew tat-telf
evitat bis-saħħa tal-ksur, meta dawn ikunu jistgħu jiġu ddeterminati;
(c)
twissija pubblika li tindika l-persuna responsabbli
u n-natura tal-ksur;
(d)
irtirar jew sospensjoni tal-awtorizzazzjoni ta’
entità regolata;
(e)
projbizzjoni temporanja li tipprojbixxi kwalunkwe
persuna fiżika, li tinżamm responsabbli għal tali ksur, milli teżerċita
funzjonijiet ta’ mmaniġġar ma' amministraturi jew kontributuri;
(f)
l-impożizzjoni tas-sanzjonijiet amministrattivi
pekunarji massimi sa mill-anqas tliet darbiet l-ammont tal-profitti miksuba jew
it-telf evitat bis-saħħa tal-ksur, meta dawn ikunu jistgħu jiġu ddeterminati;
jew
(1)
fir-rigward ta’ persuna fiżika s-sanzjonijiet
amministrattivi pekunarji massimi ta' mill-anqas:
(i) għall-ksur tal-Artikoli 5(1), 6, 7(1), 8,
9, 10, 11, 14, 15, 16, 17, 18, 19, 22 u 23, EUR 500 000 jew fl-Istati
Membri fejn l-Euro ma tkunx il-munita uffiċjali, il-valur korrispondenti
fil-munita nazzjonali fid-data tad-dħul fis-seħħ ta’ dan ir-Regolament; jew
(ii) għall-ksur tal-punti (b) jew (c)
tal-Artikolu 7(1), EUR 100 000 jew fl-Istati Membri fejn l-Euro
ma tkunx il-munita uffiċjali, il-valur korrispondenti fil-munita nazzjonali
fid-data tad-dħul fis-seħħ ta’ dan ir-Regolament;
(2)
fir-rigward ta’ persuna ġuridika s-sanzjonijiet
amministrattivi pekunarji massimi ta' mill-anqas:
(i) għall-ksur tal-Artikoli 5(1), 6, 7(1), 8,
9, 10, 11, 14, 15, 16, 17, 18, 19, 22 u 23, l-ogħla minn
EUR 1 000 000 jew 10 % tal-fatturat annwali totali tagħha
skont l-aħħar kontijiet disponibbli approvati mill-korp tal-maniġment; Meta
l-persuna ġuridika tkun impriża prinċipali jew sussidjarja ta’ impriża
prinċipali li trid tħejji kontijiet finanzjarji konsolidati skont id-Direttiva
2013/34/UE, il-fatturat annwali totali rilevanti jkun il-fatturat annwali
totali jew tat-tip korrispondenti ta’ dħul skont id-Direttiva 86/635/KE għall-banek
u d-Direttiva 91/674/KE għall-kumpaniji tal-assigurazzjoni skont l-aħħar
kontijiet konsolidati disponibbli approvati mill-korp maniġerjali tal-impriża
prinċipali aħħarija, jew jekk il-persuna tkun assoċjazzjoni, 10 %
tal-fatturat aggregat tal-membri tagħha; jew
(ii) għall-ksur tal-punti (b) u (c)
tal-Artikoli 6(1), l-ogħla minn EUR 250 000 jew 2 %
tal-fatturat annwali totali tagħha skont l-aħħar kontijiet disponibbli
approvati mill-korp tal-maniġment; meta l-persuna ġuridika tkun impriża prinċipali
jew sussidjarja ta’ impriża prinċipali li trid tħejji kontijiet finanzjarji
konsolidati skont id-Direttiva 2013/34/UE, il-fatturat annwali totali rilevanti
jkun il-fatturat annwali totali jew tat-tip korrispondenti ta’ dħul skont
id-Direttiva 86/635/KE għall-banek u d-Direttiva 91/674/KE għall-kumpaniji
tal-assigurazzjoni skont l-aħħar kontijiet konsolidati disponibbli approvati
mill-korp maniġerjali tal-impriża prinċipali aħħarija, jew jekk il-persuna tkun
assoċjazzjoni, 10 % tal-fatturat aggregat tal-membri tagħha.
3.           Sa [12-il xahar wara d-dħul
fis-seħħ ta’ dan ir-Regolament] l-Istati Membri jinnotifikaw ir-regoli
fir-rigward tal-paragrafi 1 u 2 lill-Kummissjoni u lill-AETS. Huma
jinnotifikaw lill-Kummissjoni u lill-AETS minnufih dwar kwalunkwe emenda sussegwenti
fihom.
4.           L-Istati Membri jistgħu
jagħtu setgħat ta’ sanzjonar oħra lill-awtoritajiet kompetenti skont il-liġi
nazzjonali minbarra dawk imsemmija fil-paragrafu 1 u jistgħu jipprevedu
livelli ogħla ta' sanzjonijiet minn dawk stabbiliti f’dak il-paragrafu.
Artikolu 32
Eżerċizzju tas-setgħat ta’ superviżjoni u sanzjonar
1.           L-Istati Membri jiżguraw li,
meta jiddeterminaw it-tip u l-livell ta’ sanzjonijiet amministrattivi,
l-awtoritajiet kompetenti jikkunsidraw iċ-ċirkostanzi rilevanti kollha, inklużi
fejn xieraq:
(a)
is-serjetà u t-tul taż-żmien tal-ksur;
(b)
il-grad tar-responsabbiltà tal-persuna
responsabbli;
(c)
is-saħħa finanzjarja tal-persuna responsabbli, kif
indikat, partikolarment, mill-fatturat totali tal-persuna ġuridika responsabbli
jew mid-dħul annwali tal-persuna fiżika responsabbli;
(d)
il-livell tal-profitti miksuba jew tat-telf evitat
mill-persuna responsabbli, sa fejn dawn jistgħu jiġu ddeterminati;
(e)
il-livell ta’ kooperazzjoni tal-persuna
responsabbli mal-awtorità kompetenti, mingħajr preġudizzju għall-ħtieġa li tiġi
żgurata l-eliminazzjoni tal-profitti miksuba jew tat-telf evitat minn dik
il-persuna;
(f)
ksur preċedenti mill-persuna konċernata;
(g)
miżuri meħuda, wara l-ksur, minn persuna
responsabbli sabiex tiġi evitata r-ripetizzjoni tal-ksur.
2.           Fl-eżerċizzju tas-setgħat
tagħhom ta’ sanzjonar skont iċ-ċirkustanzi definiti fl-Artikolu 31
l-awtoritajiet kompetenti jikkooperaw mill-qrib biex jiżguraw li s-setgħat
superviżorji u investigattivi u s-sanzjonijiet amministrattivi jipproduċu
r-riżultati mixtieqa minn dan ir-Regolament. Huma jikkoordinaw ukoll l-azzjoni
tagħhom sabiex jevitaw il-possibbiltà tad-duplikazzjoni u t-trikkib meta
japplikaw is-setgħat superviżorji u investigattivi u sanzjonijiet
amministrattivi u multi f’każijiet transfruntieri..
Artikolu 33
Pubblikazzjoni tad-deċiżjonijiet
1.           Deċiżjoni li timponi sanzjoni
amministrattiva jew miżura għal ksur ta’ dan ir-Regolament tiġi ppubblikata
mill-awtoritajiet kompetenti fuq il-websajt uffiċjali tagħhom immedjatament
wara li l-persuna sanzjonata tiġi mgħarrfa dwar dik id-deċiżjoni.
Il-pubblikazzjoni tkun tinkludi għall-inqas informazzjoni dwar it-tip u
n-natura tal-ksur u l-identità tal-persuni responsabbli. Dan l-obbligu ma
japplikax għal deċiżjonijiet li jimponu miżuri li huma ta’ natura investigattiva.

2.           Meta l-pubblikazzjoni
tal-identità tal-persuni ġuridiċi jew dejta personali ta’ persuni fiżiċi
titqies mill-awtorità kompetenti li tkun sproporzjonata wara valutazzjoni
individwali mwettqa fuq il-proporzjonalità tal-pubblikazzjoni ta’ din id-dejta,
jew meta l-pubblikazzjoni thedded l-istabbiltà tas-swieq finanzjarji jew
investigazzjoni fis-seħħ, l-awtoritajiet kompetenti jew:
(a)
jittardjaw il-pubblikazzjoni ta’ deċiżjoni li
timponi sanzjoni jew miżura sal-mument meta jispiċċaw ir-raġunijiet għan-nuqqas
ta’ pubblikazzjoni;
(b)
jippubblikaw id-deċiżjoni li tiġi imposta sanzjoni
jew miżura fuq bażi anonima b’mod li huwa konformi mal-liġi nazzjonali, jekk
din il-pubblikazzjoni anonima tiżgura protezzjoni effettiva tad-dejta personali
konċernata; Fil-każ ta’ deċiżjoni li sanzjoni jew miżura tiġi ppubblikata fuq
bażi anonima, il-pubblikazzjoni tad-dejta rilevanti tista’ tiġi posposta għal
perjodu raġonevoli ta’ żmien jekk ikun previst li f’dak il-perjodu r-raġunijiet
għal pubblikazzjoni anonima jispiċċaw;
(c)
ma jippubblikawx id-deċiżjoni li tiġi imposta
sanzjoni jew miżura f’każ li l-għażliet stipulati f’(a) u (b) hawn fuq jitqiesu
insuffiċjenti biex jiżguraw:
(1)
li ma tiġix mhedda l-istabbilità tas-swieq
finanzjarji; jew
(2)
il-proporzjonalità tal-pubblikazzjoni ta’ dawn
id-deċiżjonijiet fir-rigward ta’ miżuri jitqiesu ta’ natura minuri.
3.           Meta d-deċiżjoni li tiġi
imposta sanzjoni jew miżura tkun soġġetta għal appell quddiem l-awtoritajiet
ġudizzjarji jew awtoritajiet rilevanti oħrajn, l-awtoritajiet kompetenti xorta
jippubblikaw, immedjatament, fuq is-sit elettroniku uffiċjali tagħhom din
l-informazzjoni u kwalunkwe informazzjoni sussegwenti dwar ir-riżultat ta’ tali
appell. Barra minn dan, tiġi ppubblikata wkoll kwalunkwe deċiżjoni li
tannulla deċiżjoni preċedenti li tiġi imposta sanzjoni jew miżura.
4.           L-awtoritajiet kompetenti
jiżguraw li kwalunkwe pubblikazzjoni, f’konformità ma’ dan l-Artikolu, tibqa’
fuq is-sit elettroniku uffiċjali tagħhom għal perjodu ta’ mill-inqas ħames snin
wara l-pubblikazzjoni tagħha. Dejta personali li tkun tinsab fil-pubblikazzjoni
tinżamm fuq il-websajt uffiċjali tal-awtorità kompetenti għall-perjodu li hu
meħtieġ skont ir-regoli applikabbli dwar il-protezzjoni tad-dejta biss.
Artikolu 34
Setgħat tal-awtoritajiet kompetenti
1.           Fi żmien 30 jum tax-xogħol
mid-dħul fis-seħħ tad-deċiżjoni msemmija fl-Artikolu 13(1) li tiddetermina
parametru referenzjarju bħala parametru referenzjarju ta' importanza kritika,
l-awtorità kompetenti tistabbilixxi kulleġġ ta’ awtoritajiet kompetenti.
2.           Il-Kulleġġ ikun magħmul
mill-awtorità kompetenti tal-amministratur, l-AETS u l-awtoritajiet kompetenti
tal-kontributuri.
3.           L-awtoritajiet kompetenti ta'
Stati Membri oħra għandhom id-dritt ikunu membri tal-kulleġġ meta, li kieku dak
il-parametru referenzjarju ta' importanza kritika kellu ma jibqax jiġi fornut,
ikun hemm impatt negattiv sinifikanti fuq l-istabbiltà finanzjarja, jew
tal-funzjonament ordnat tas-swieq, jew fuq il-konsumaturi, jew l-ekonomija
reali ta' dawk l-Istati Membri.
Meta awtorità kompetenti jkollha l-intenzjoni li
ssir membru ta’ kulleġġ skont l-ewwel subparagrafu, hija tressaq talba
lill-awtorità kompetenti tal-amministratur li jkun fiha evidenza li r-rekwiżiti
ta’ dik id-dispożizzjoni huma ssodisfati. L-awtorità kompetenti rilevanti
tal-amministratur tikkunsidra t-talba u tinnotifika lill-awtorità li tkun
ressqet it-talba fi żmien 20 jum ta’ xogħol minn meta tasal it-talba jekk
hija tikkunsidrax li dawk rekwiżiti ġew issodisfati. Meta tqis li dawk
ir-rekwiżiti ma ġewx issodisfati, l-awtorità li tkun ressqet it-talba tista’
tirreferi l-kwistjoni lill-AETS skont il-paragrafu 10.
4.           L-AETS tikkontribwixxi
għall-promozzjoni u l-monitoraġġ tal-funzjonament effiċjenti, effettiv u
konsistenti tal-kulleġġi tas-superviżuri msemmija f’dan l-Artikolu skont
l-Artikolu 21 tar-Regolament (UE) Nru 1095/2010. Għal dak l-għan,
l-AETS tipparteċipa kif xieraq u titqies bħala awtorità kompetenti għal dak
l-għan.
5.           L-awtorità kompetenti
tal-amministratur tippresjedi l-laqgħat tal-kulleġġ, tikkoordina l-azzjonijiet
tal-kulleġġ u tiżgura skambju effiċjenti ta’ informazzjoni bejn il-membri
tal-kulleġġ.
6.           L-awtorità kompetenti
tal-amministratur tistabbilixxi arranġamenti bil-miktub fil-qafas tal-kulleġġ
fir-rigward tas-suġġetti li ġejjin:
(a)
l-informazzjoni li għandha tiġi skambjata bejn
l-awtoritajiet kompetenti;
(b)
il-proċess tat-teħid tad-deċiżjonijiet bejn
l-awtoritajiet kompetenti;
(c)
il-każijiet li fihom l-awtoritajiet kompetenti
jridu jikkonsultaw lil xulxin;
(d)
l-assistenza li għandha tingħata skont
l-Artikolu 14(3) fl-infurzar tal-miżuri msemmija fl-Artikolu 14(1)(a)
u (b).
Meta l-amministratur iforni aktar minn parametru
referenzjarju wieħed, l-awtorità kompetenti tal-amministratur tista’
tistabbilixxi kulleġġ wieħed fir-rigward tal-parametri referenzjarji kollha
fornuti minn dak l-amministratur.
7.           Fil-każ ta’ nuqqas ta’ qbil
dwar l-arranġamenti skont il-paragrafu 6, kwalunkwe membru tal-kulleġġ,
minbarra l-AETS, jista’ jirreferi l-kwistjoni lill-AETS. L-awtorità kompetenti
tal-amministratur tqis kif dovut kwalunkwe parir mogħti mill-AETS rigward
l-arranġamenti ta’ koordinazzjoni bil-miktub qabel ma taqbel dwar it-test
finali tagħhom. L-arranġamenti ta’ koordinazzjoni bil-miktub ikunu stipulati
f’dokument uniku li jkun fih ir-raġunijiet sħaħ għal kwalunkwe tbegħid
sinifikattiv mill-parir tal-AETS. L-awtorità kompetenti tal-amministratur
tittrażmetti l-arranġamenti ta’ koordinazzjoni bil-miktub lill-membri
tal-kulleġġ u lill-AETS.
8.           Qabel ma tittieħed kwalunkwe
miżura msemmija l-Artikoli 14, 23, 24 u 31, l-awtorità kompetenti tal-amministratur
tikkonsulta lill-membri tal-kulleġġ. Il-membri tal-kulleġġ jagħmlu dak kollu li
huwa raġonevolment fis-setgħa tagħhom biex jilħqu ftehim.
Kwalunkwe deċiżjoni tal-awtorità kompetenti
tal-amministratur li tieħu tali miżuri tqis l-impatt fuq l-awtoritajiet
kompetenti l-oħra u l-Istati Membri rispettivi tagħhom, b’mod partikolari
l-impatt potenzjali fuq l-istabilità tas-sistema finanzjarja fi kwalunkwe Stat
Membru ieħor konċernat.
9.           Fi żmien 15-il jum ta’ xogħol
wara li l-kwistjoni tkun ġiet innotifikata lill-kulleġġ, u fin-nuqqas ta’ qbil
bejn il-membri tal-kulleġġ dwar jekk għandhiex tittieħed kwalunkwe miżura
msemmija fil-paragrafu 8, l-awtorità kompetenti tal-amministratur tista’
tadotta deċiżjoni. Fil-każ ta' kwalunkwe devjazzjoni ta' dik id-deċiżjoni
mill-opinjonijiet espressi mill-membri l-oħra tal-kulleġġ u, fejn xieraq,
l-AETS tingħata r-raġunijiet sħaħ. L-awtorità kompetenti tal-amministatur
tinnotifika d-deċiżjoni tagħha, mingħajr dewmien bla bżonn, lill-kulleġġ u
lill-AETS.
10.         L-awtoritajiet kompetenti,
minbarra l-AETS, jistgħu jirreferu lill-AETS kwalunkwe sitwazzjoni minn dawn li
ġejjin:
(a)
meta l-awtorità kompetenti ma tkunx ikkomunikat
informazzjoni essenzjali;
(b)
meta, wara talba li ssir skont il-paragrafu 3,
l-awtorità kompetenti tal-amministratur tkun innotifikat lill-awtorità li tkun
ressqet it-talba li r-rekwiżiti ta’ dak il-paragrafu ma ġewx issodisfatti jew
meta ma tkunx aġixxiet fi żmien raġonevoli fir-rigward tat-tali talba;
(c)
meta l-awtoritajiet kompetenti ma jirnexxilhomx
jiftiehmu dwar il-kwistjonijiet stipulati fil-paragrafu 6;
(d)
meta l-parametru referenzjarju jkunparametru
referenzjarju ta' importanza kritika, meta jkun hemm nuqqas ta’ qbil mal-miżura
meħuda skont l-Artikoli 14, 23, 24 u 31.
Mingħajr preġudizzju għall-Artikolu 258 TFUE,
l-AETS tista’ taġixxi f’konformità mas-setgħat mogħtija lilha skont
l-Artikolu 19 tar-Regolament (UE) Nru 1095/2010. L-AETS tista’ wkoll
tassisti lill-awtoritajiet kompetenti fl-iżvilupp ta' prassi ta' kooperazzjoni
konsistenti fuq inizjattiva tagħha stess skont it-tieni subparagrafu
tal-Artikolu 19(1) ta’ dak ir-Regolament.
Artikolu 35
Kooperazzjoni mal-AETS
1.           L-awtoritajiet kompetenti
jikkooperaw mal-AETS għall-finijiet ta’ dan ir-Regolament, skont ir-Regolament
(UE) Nru 1095/2010.
2.           L-awtoritajiet kompetenti
jipprovdu lill-AETS, mingħajr dewmien, l-informazzjoni kollha meħtieġa biex
twettaq d-dmirijietha, skont l-Artikolu 35 tar-Regolament (UE)
Nru 1095/2010.
3.           L-AETS tiżviluppa abbozzi ta’
standards tekniċi ta’ implimentazzjoni sabiex tistabbilixxi l-proċeduri u
l-forom għall-iskambju ta’ informazzjoni kif imsemmi fil-paragrafu 2.
L-AETS tissottometti lill-Kummissjoni l-abbozz
tal-istandards tekniċi ta' implimentazzjoni msemmi fl-ewwel sottoparagrafu sa
[XXXX].
Il-Kummissjoni tingħatalha s-setgħa li tadotta
l-istandards tekniċi ta’ implimentazzjoni msemmija fl-ewwel subparagrafu, skont
l-Artikolu 15 tar-Regolament 1095/2010.
Artikolu 36
Sigriet professjonali
1.           Kwalunkwe informazzjoni
kunfidenzjali li tasal, tiġi skambjata jew trażmessa skont dan ir-Regolament
tkun suġġetta għall-kundizzjonijiet tas-sigriet professjonali stabbiliti
fil-paragrafu 2.
2.           L-obbligu tas-sigriet
professjonali japplika għall-persuni kollha li jaħdmu jew li ħadmu
għall-awtorità kompetenti jew għal kwalunkwe awtorità jew impriża tas-suq jew
persuna fiżika jew ġuridika li l-awtorità kompetenti tkun iddelegat xi setgħat
għandhom, inklużi l-awdituri u l-esperti kuntratti mill-awtorità kompetenti.
3.           L-informazzjoni koperta
mis-sigriet professjonali ma tista' tiġi ddivulgata lil ebda persuna jew
awtorità oħra ħlief permezz tad-dispożizzjonijiet stabbiliti bil-liġi.
4.           L-informazzjoni kollha
skambjata bejn l-awtoritajiet kompetenti skont dan ir-Regolament li tikkonċerna
l-operat jew il-kundizzjonijiet operattivi u kwistjonijiet ekonomiċi jew
personali oħra titqies kunfidenzjali u tkun soġġetta għar-rekwiżiti tas-sigriet
professjonali, ħlief fejn l-awtorità kompetenti tiddikjara, meta ssir
il-komunikazzjoni, li din l-informazzjoni tista’ tiġi ddivulgata jew li din
id-divulgazzjoni hija meħtieġa fi proċedimenti legali.
TITOLU VII
ATTI DELEGATI U TA' IMPLIMENTAZZJONI
Artikolu 37
Eżerċizzju tad-delega
1.           Is-setgħa ta’ adozzjoni ta’
atti delegati tkun mogħtija lill-Kummissjoni soġġetta għall-kundizzjonijiet
stabbiliti f'dan l-Artikolu.
2.           Is-setgħa li tadotta atti
delegati msemmija fl-Artikoli 3(2), 5(3), 7(3), 9(3), 11(4), 12(3), 16(2),
u 23(7) tingħata lill-Kummissjoni għal perjodu ta’ żmien indeterminat minn
[data ta’ dħul fis-seħħ ta’ dan ir-Regolament].
3.           Id-delega ta’ setgħa msemmija
fl-Artikoli 3(2), 5(3), 7(3), 9(3), 11(4), 12(3), 16(2), u 23(7) tista'
tkun irrevokata fi kwalunke ħin mill-Parlament Ewropew jew mill-Kunsill.
Deċiżjoni ta’ revoka ttemm id-delega tas-setgħa speċifikata f’dik id-deċiżjoni.
Din issir effettiva fil-jum ta’ wara dak tal-pubblikazzjoni tad-deċiżjoni f’Il-Ġurnal
Uffiċjali tal-Unjoni Ewropea jew f’data aktar tard speċifikata fiha. Ma
taffettwa l-validità tal-ebda att delegat diġà fis-seħħ.
4.           Malli tadotta att delegat,
il-Kummissjoni tinnotifikah simultanjament lill-Parlament Ewropew u
lill-Kunsill.
5.           Att delegat adottat skont
l-Artikoli 3(2), 5(3), 7(3), 9(3), 11(4), 12(3), 16(2), u 23(7) jidħol
fis-seħħ biss jekk la l-Parlament Ewropew u lanqas il-Kunsill ma jesprimu
oġġezzjoni fi żmien xahrejn min-notifika ta' dak l-att lill-Parlament Ewropew u
lill-Kunsill jew jekk, qabel l-iskadenza ta' dak il-perjodu, kemm il-Parlament
Ewropew kif ukoll il-Kunsill ikunu infurmaw lill-Kummissjoni li mhumiex se
joġġezzjonaw. Dak il-perjodu jiġi estiż b’xahrejn bl-inizjattiva tal-Parlament
Ewropew jew tal-Kunsill.
Artikolu 38
Proċedura ta' kumitat
1.           Il-Kummissjoni tkun megħjuna
mill-Kumitat Ewropew tat-Titoli. Dan il-kumitat ikun kumitat skont it-tifsira
tar-Regolament (UE) Nru 182/2011.
2.           Meta ssir referenza għal dan
il-paragrafu, japplika l-Artikolu 5 tar-Regolament (UE) Nru 182/2011,
wara li kienu kkunsidrati d-dispożizzjonijiet tal-Artikolu 8 tiegħu.
TITOLU VIII
Dispożizzjonijiet Tranżizzjonali u Finali
Artikolu 39
Dispożizzjonijiet tranżizzjonali
1.           Amministratur li jforni
parametru referenzjarju fi [id-data tad-dħul fis-seħħ ta’ dan ir-Regolament]
japplika għal awtorizzazzjoni skont l-Artikolu 23 fi żmien [24 xahar wara
d-data tal-applikazzjoni].
2.           Amministratur li ssottomessa
applikazzjoni għal awtorizzazzjoni skont il-paragrafu 1 jistgħu jibqa'
jipproduċi parametru referenzjarju eżistenti sakemm u sa meta din
l-awtorizzazzjoni ma tiġix irrifjutata.
3.           Jekk parametru referenzjarju
eżistenti ma jissodisfax ir-rekwiżiti ta’ dan ir-Regolament, iżda t-tibdil f'dak
il-parametru referenzjarju biex jikkonforma mar-rekwiżiti ta’ dan ir-Regolament
iwassal għal avveniment ta' force majeure, jiffrustra jew inkella jikser
it-termini ta’ kwalunkwe kuntratt finanzjarju jew strument finanzjarju li
jirreferenzja ma' dak il-parametru referenzjarju japplika l-paragrafu 4
ta' dan l-Artikolu.
4.           L-użu ta’ parametru
referenzjarju jkun permess mill-awtorità kompetenti rilevanti tal-Istat Membru
fejn ikun jinsab l-amministratur sa dak iż-żmien li matul il-parametru
referenzjarju jirreferenzja strumenti finanzjarji u kuntratti finanzjarji
b’valur ta’ mhux aktar minn 5 % tal-valur tal-istrumenti finanzjarji u
l-kuntratti finanzjarji li kienu jirreferenzjaw ma' dan il-parametru
referenzjarju meta daħal fis-seħħ dan ir-Regolament. L-ebda strument
finanzjarju jew kuntratt finanzjarju ma għandu jirreferenzja ma' parametru
referenzjarju bħal dan wara d-dħul fis-seħħ ta’ dan ir-Regolament.
Artikolu 40
Analiżi
Sal-1 ta' Lulju 2018,
il-Kummissjoni tanalizza u tirrapporta għand il-Parlament Ewropew u
lill-Kunsill dwar dan ir-Regolament u partikolarment:
(a)
il-funzjonament u l-effikaċja tar-reġim
tal-parametri referenzjarji ta' importanza kritika u l-parteċipazzjoni
obbligatorja skont l-Artikoli 13 u 14 u d-definizzjoni ta’ parametru
referenzjarju ta' importanza kritika fl-Artikolu 3;
(b)
l-effettività tar-reġim superviżorju
fit-Titolu VI u tal-kulleġġi skont l-Artikolu 34, u l-adegwatezza
tas-superviżjoni ta’ ċerti parametri referenzjarji minn korp tal-Unjoni; u
(c)
l-valur tar-rekwiżit tal-adegwatezza skont
l-Artikolu 18.
Artikolu 41
 Dħul fis-seħħ
Dan ir-Regolament jidħol fis-seħħ l-għada tal-jum
tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Huwa japplika minn [12-il xahar wara d-dħul
fis-seħħ].
Madankollu, l-Artikolu 13(1) u 34 japplikaw
minn [sitt (6) xhur wara d-dħul fis-seħħ].
Dan ir-Regolament jorbot fl-intier
tiegħu u huwa direttament applikabbli fl-Istati Membri kollha.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
ANNESS I
Taqsima A Rekwiżiti ta’ Governanza u Kontroll
biex tiġi żgurata l-konformità mal-Artikolu 5(1)
I. Rekwiżiti tal-governanza u l-kunflitti
ta’ interess li jiżguraw il-konformità mal-Artikolu 5(1)(a)
1.           Il-forniment ta’ parametru
referenzjarju jkun operattivament u funzjonalment separata minn kwalunkwe parti
tal-operat tal-amministratur li tista' toħloq kunflitt ta’ interess reali jew
potenzjali. Jekk dawn il-kunflitti ma jistgħux ikunu mmaniġġati, l-operatur
tal-parametru referenzjarju jwaqqaf kwalunkwe attività jew relazzjoni li toħloq
dawn il-kunflitti jew jieqaf jipproduċi l-parametru referenzjarju.
2.           L-amministratur jippubblika,
jew jiddivulga l-kunflitti potenzjali jew eżistenti kollha ta' interess
għall-kontributuri u l-utenti tal-parametru referenzjarju u għall-awtorità
kompetenti rilevanti, inklużi kunflitti ta’ interess li jirriżultaw mis-sjieda
jew il-kontroll tal-amministratur.
3.           L-amministratur jistabbilixxi
politiki u proċeduri adegwati għall-identifikazzjoni, id-divulgazzjoni,
l-immaniġġar jew il-mitigazzjoni u l-evitar ta’ kunflitti ta’ interess sabiex
tiġi protetta l-integrità u l-indipendenza tad-determinazzjonijiet
tal-parametru referenzjarju. Dawn għandhom jiġu rieżaminati u aġġornati
regolarment. Il-politiki u l-proċeduri għandhom iqisu u jindirizzaw il-livell
ta’ kunflitti ta’ interess, il-grad ta’ diskrezzjoni eżerċitat fil-proċess
tal-parametru referenzjarju u r-riskji li l-parametru referenzjarju joħloq, u
jiżguraw:
(a)
il-kunfidenzjalità ta’ informazzjoni kontribwita
lill-amministratur, jew prodotta minnu, soġġetta għall-obbligi
tad-divulgazzjoni u t-trasparenza skont dan ir-Regolament; u
(b)
speċifikament li jimmitigaw il-kunflitti minħabba
sjieda jew kontroll tal-amministratur, jew minħabba interessi oħra tal-grupp
tiegħu jew bħala riżultat ta’ persuni oħra li jistgħu jeżerċitaw influwenza jew
kontroll fuq l-amministratur f’dak li għandu x’jaqsam mal-istipular
tal-parametru referenzjarju.
4.           L-amministratur jiżgura li
l-impjegati, kif ukoll kwalunkwe persuna fiżika oħra li s-servizzi tagħha
jitqiegħdu għad-dispożizzjoni jew taħt il-kontroll tiegħu u li huma direttament
involuti fl-għoti ta’ parametru referenzjarju:
(a)
ikollhom il-ħiliet, l-għarfien u l-esperjenza
neċessarji biex iwettqu d-dmirijiet assenjati u li jkunu soġġetti għal
immaniġġar u superviżjoni effettivi;
(b)
ma jkunux soġġetti għal influwenza jew kunflitti
ta’ interess mhux dovuti u li l-kumpens u l-evalwazzjoni tal-prestazzjoni ta’
dawn il-persuni ma joħolqux kunflitti ta’ interess jew b’mod ieħor jaffettwaw
l-integrità tal-proċess tal-parametru referenzjarju;
(c)
l-interessi u l-konnessjonijiet kummerċjali tagħhom
ma għandhomx jikkompromettu l-funzjonijiet tal-amministratur;
(d)
ikunu pprojbiti milli jikkontribwixxu
għad-determinazzjoni ta' parametru referenzjarju permezz ta’ involviment
f'offerti ta' prezz jew f'offerti ta' akkwist u tranżazzjonijiet fuq bażi
personali jew f’isem parteċipanti tas-suq; u
(e)
jkunu soġġetti għal proċeduri effettivi li
jikkontrollaw l-iskambju ta’ informazzjoni ma’ impjegati oħra, kif ukoll ma'
kwalunkwe persuna oħra involuta f’attivitajiet li jistgħu joħolqu riskju ta’
kunflitti ta’ interess jew fejn dik l-informazzjoni tista’ taffettwa
l-parametru referenzjarju.
5.           L-amministratur jistabbilixxi
proċeduri ta’ kontroll intern speċifiċi biex jiżguraw l-integrità u
l-kredibbiltà tal-impjegat jew il-persuna li tiddetermina parametru
referenzjarju, inklużi mill-inqas l-iffirmar mill-maniġment qabel it-tixrid
tal-parametru referenzjarju.
6.           Il-punti 7 u 8 ta’ din
it-taqsima japplikaw meta d-dejta tal-input tiġi kkontribwita minn funzjoni ta'
uffiċċju ta' kuntatt, li tfisser kwalunkwe dipartiment, diviżjoni, grupp, jew
persunal tal-kontributuri jew ta' kwalunkwe mill-affiljati tiegħu li jwettaq
kwalunkwe tranżazzjoni ta' prezzar, bejgħ, kummerċjalizzazzjoni, reklamar,
solleċitazzjoni, strutturar, jew attivitajiet ta' senserija.
7.           Meta l-Amministraturi
jirċievu dejta tal-input mingħand impjegati b'funzjoni ta' uffiċċju ta'
kuntatt, l-Amministratur jikseb dejta minn sorsi oħra li tista' tikkonferma dik
id-dejta tal-input.
8.           L-Amministratur ma għandux
jaċċetta dejta tal-input minn funzjonijiet ta' uffiċċju ta' kuntatt sakemm ma
jkunx hemm sorveljanza interna adegwata u proċeduri ta’ verifika għad-dejta
mill-funzjoni tal-uffiċċju ta' kuntatt li jissodisfaw ir-rekwiżiti li ġejjin:
(a)
Ikun hemm validazzjoni tal-input qabel jintuża
fid-determinazzjoni ta' parametru referenzjarju inkluż proċeduri għal
rieżaminazzjonijiet multipli minn persunal superjuri biex jiċċekkjaw l-input u
proċeduri interni ta' ffirmar mill-maniġment għas-sottomissjoni tal-input;
(b)
Ikun hemm separazzjoni fiżika bejn l-impjegati
fil-funzjoni tal-uffiċċju ta' kuntatt u l-linji ta’ rappurtar;
(c)
Tingħata konsiderazzjoni sħiħa lill-miżuri
tal-immaniġġar tal-kunflitti biex jiġu identifikati, iddivulgati, immaniġġati,
mitigati u evitati inċentivi eżistenti jew potenzjali biex id-dejta tal-input
tiġi mmanipulata jew influwenzata b’xi mod ieħor, inkluż permezz ta’ politiki
ta’ rimunerazzjoni u kunflitti ta’ interess bejn l-attivitajiet
tal-kontribuzzjoni tad-dejta tal-input u kwalunkwe operat ieħor tal-Kontributur
jew ta’ kwalunkwe mill-affiljati tiegħu jew kwalunkwe mill-klijenti jew
konsumaturi rispettivi tagħhom.
II. Rekwiżiti ta' sorveljanza biex tiġi
żgurata l-konformità mal-Artikolu 5(1)(b)
9.           L-amministratur jistabbilixxi
u jżomm funzjoni ta’ superviżjoni permanenti effikaċi li topera
indipendentement u li jkollha xi wħud mir-responsabbiltajiet li ġejjin, li jiġu
addattati għall-kumplessità, l-użu u l-vulnerabbiltà tal-parametru
referenzjarju:
(a)
rieżami tad-definizzjoni u l-metodoloġija
tal-parametru referenzjarju;
(b)
sorveljanza ta' kwalunkwe bidla fil-metodoloġija
tal-parametru referenzjarju u l-awtorizzazzjoni lill-amministratur biex iwettaq
konsultazzjoni dwar dawn il-bidliet;
(c)
sorveljanza tal-qafas tal-kontroll
tal-amministratur u tal-kodiċi ta’ kondotta u tal-immaniġġar u tal-operat
tal-parametru referenzjarju;
(d)
rieżami u approvazzjoni tal-proċeduri għall-waqfien
tal-parametru referenzjarju, inkluża kwalunkwe konsultazzjoni dwar il-waqfien;
(e)
sorveljanza ta' kwalunkwe parti terza involuta
fil-forniment tal-parametru referenzjarju, inklużi l-aġenti tal-kalkolu jew
tat-tixrid;
(f)
valutazzjoni tal-awditi jew ir-rieżamijiet interni
u esterni, u l-monitoraġġ tal-implimentazzjoni tal-azzjonijiet identifikati;
(g)
monitoraġġ tad-dejta tal-input u tal-kontributuri u
tal-azzjonijiet tal-amministratur fil-kontestazzjoni jew il-validazzjoni
tal-kontribuzzjonijiet tad-dejta tal-input;
(h)
teħid ta' miżuri effettivi fir-rigward ta’
kwalunkwe ksur tal-kodiċi ta’ kondotta; u
(i)
rappurtar lill-awtoritajiet kompetenti rilevanti
dwar kwalunkwe imġiba ħażina mill-kontributuri jew l-amministraturi li
l-funzjoni ta' sorveljanza ssir taf biha, u ta' kwalunkwe dejta tal-input
anomali jew suspettuża.
10.         Il-funzjoni ta’ sorveljanza
tkun waħda minn dawn li ġejjin:
(a)
meta l-amministratur ikun proprjetà ta’ jew
kontrollat minn kontributuri jew utenti, bord jew kumitat separat, li
l-kompożizzjoni tiegħu tiżgura l-indipendenza tiegħu u n-nuqqas ta’ kunflitti
ta’ interess. Meta l-amministratur ikun proprjetà ta’ jew kontrollat minn kontributuri,
il-maġġoranza tal-kumitat ma għandhiex tkun kontributuri. Meta l-amministratur
ikun proprjetà ta’ jew kontrollat minn utenti, il-maġġoranza tal-kumitat ma
għandhiex tkun utenti.
(b)
meta l-amministratur ma jkunx proprjetà ta’ jew
kontrollat mill-kontributuri jew l-utenti tiegħu, bord jew kumitat intern.
Il-membri tal-bord jew tal-kumitat intern ma jridu jkunu involuti fil-forniment
tal-ebda parametru referenzjarju li jissorveljaw;
(c)
meta l-amministratur jista’ juri li fid-dawl
tan-natura, l-iskala u l-kumplessità tal-forniment tiegħu tal-parametru
referenzjarju, u r-riskju u l-impatt tal-parametru referenzjarju, ir-rekwiżiti
taħt il-punti a u b ma jkunux proporzjonati, persuna fiżika tista' tipprovdi
l-funzjoni ta’ uffiċjal ta’ sorveljanza. L-uffiċjal tas-sorveljanza ma jridx
ikun involut fil-forniment ta’ kwalunkwe parametru referenzjarju li
jissorvelja;
11.         Il-funzjoni ta’ sorveljanza
tista' teżerċita sorveljanza fuq aktar minn parametru referenzjarju wieħed
fornut minn amministratur sakemm xorta waħda tikkonforma mar-rekwiżiti l-oħra
ta’ din it-taqsima.
III. Rekwiżiti ta' kontroll biex tiġi
żgurata l-konformità mal-Artikolu 5(1)(c)
12.         L-amministratur jiżgura li
jkun hemm qafas ta' kontroll xieraq għall-forniment tal-parametru
referenzjarju. Il-qafas ta’ kontroll għandu jkun proporzjonat mal-livell ta’
kunflitti identifikati, il-grad ta’ diskrezzjoni fil-proċess tal-parametru
referenzjarju u n-natura tad-dejta tal-input tal-parametru referenzjarju, u
jinkludi:
(a)
l-immaniġġar tar-riskju operattiv;
(b)
il-kontinwità adegwata u effettiva tal-operat u
pjanijiet ta’ rkupru minn diżastri.
13.         Meta d-dejta tal-input ma
tkunx dejta ta' tranżazzjoni, l-amministratur:
(a)
jistabbilixxi miżuri biex jiżgura li l-kontributuri
jikkonformaw mal-kodiċi ta’ kondotta u l-istandards applikabbli għad-dejta
tal-input;
(b)
jistabbilixxi miżuri għall-monitoraġġ tad-dejta
tal-input, inkluż il-monitoraġġ tad-dejta tal-input qabel il-pubblikazzjoni
tal-parametru referenzjarju u l-validazzjoni tad-dejta tal-input wara
l-pubblikazzjoni biex jiġu identifikati żbalji u anomaliji.
14.         Il-qafas ta’ kontroll ikun
dokumentat, rieżaminat u aġġornat kif xieraq u, wara talba jitqiegħed
għad-dispożizzjoni tal-utenti u l-awtorità kompetenti rilevanti.
IV. Rekwiżiti tal-kontabbiltà biex tiġi
żgurata l-konformità mal-Artikolu 5(1)(d)
15.         L-amministratur jaħtar
funzjoni interna, bil-kapaċità meħtieġa biex tirrieżamina u tirrapporta dwar
il-konformità tal-amministratur mal-metodoloġija tal-parametru referenzjarju u
ma' dan ir-Regolament.
16.         Għall-parametri referenzjarji
ta' importanza kritika, l-amministratur jaħtar awditur estern indipendenti biex
janalizza u jirraporta dwar kemm l-amministratur qed isegwi l-metodoloġija
tal-parametru referenzjarju u dan ir-Regolament jekk id-daqs u l-kumplessità
l-operati tal-amministratur tal-parametru referenzjarju joħolqu riskju
sinifikanti għall-istabbiltà finanzjarja.
17.         B'talba mill-awtorità
kompetenti rilevanti jew minn kwalunkwe utent ta’ parametru referenzjarju
l-amministratur jipprovdi jew jippubblika dettalji tar-rieżamijiet
fil-paragrafu 15 jew l-awditi skont il-paragrafu 16.
18.         L-amministratur iżomm reġistri
ta’:
(a)
id-dejta tal-input kollha;
(b)
l-użu ta’ dan id-dejta tal-input biex jiddetermina
l-parametru referenzjarju u l-metodoloġija użata;
(c)
kwalunkwe eżerċizzju ta’ ġudizzju jew diskrezzjoni
mill-amministratur fid-determinazzjoni tal-parametru referenzjarju, inkluża
ġustifikazzjoni sħiħa għall-ġudizzju jew id-diskrezzjoni, reġistri tat-twarrib
ta’ kwalunkwe dejta tal-input, b’mod partikolari jekk kienet konformi
mar-rekwiżiti tal-metodoloġija tal-parametru referenzjarju, u r-raġunijiet
għalfejn twarrbet;
(d)
min issottometta d-dejta u l-persuni fiżiċi
impjegati mill-amministraturi għad-determinazzjoni tal-parametri referenzjarji;
(e)
id-dokumenti kollha dwar kwalunkwe ilment, inklużi
dawk sottomessi mill-ilmentatur kif ukoll ir-reġistri tal-amministratur; u
(f)
r-reġisrti tal-konverżazzjonijiet telefoniċi jew
ta’ komunikazzjonijiet elettroniċi bejn kwalunkwe persuna impjegata
mill-amministratur u l-kontributuri fir-rigward tal-parametru referenzjarju.
19.         L-amministratur iżomm
ir-reġistri stipulati fil-punt 1 għal mill-inqas ħames snin f’tali forma
li jkunu jistgħu jiġu rreplikati u jinftehmu l-kalkoli tal-parametru
referenzjarju u li tippermetti awditu jew evalwazzjoni tad-dejta tal-input,
tal-kalkoli, il-ġudizzji u d-diskrezzjoni. Ir-reġistri tal-konverżazzjonijiet
telefoniċi jew komunikazzjonijiet elettroniċi reġistrati skont
il-punt 18(f) jiġu pprovduti lill-persuni involuti fil-konverżazzjoni jew
il-komunikazzjoni wara talba għal dan u jinżammu għal perjodu ta’ tliet snin.
20.         L-amministratur jistabbilixxi
u jippubblika proċeduri għall-komunikazzjoni, l-immaniġġar u r-riżoluzzjoni
f'waqtha tal-ilmenti relatati mal-parametru referenzjarju minn persuna, jew
persuni, li jkunu indipendenti minn kwalunkwe persuna marbuta mal-ilment.
Taqsima B Rekwiżiti ta' esternalizzazzjoni
biex tiġi żgurata l-konformità mal-Artikolu 6
1.         Meta ssir esternalizzazzjoni,
amministratur jiżgura li jiġu ssodisfati l-kundizzjonijiet li ġejjin:
(a)
il-fornitur tas-servizz ikollu l-ħila, il-kapaċità
u kwalunkwe awtorizzazzjoni meħtieġa bil-liġi biex iwettaq il-funzjonijiet,
is-servizzi jew l-attivitajiet esternalizzati b’mod kredibbli u professjonali;
(b)
amministratur jieħu azzjoni xierqa jekk ikun jidher
li l-fornitur tas-servizz jista’ ma jkunx qiegħed iwettaq il-funzjonijiet b’mod
effettiv u f'konformità ma’ liġijiet applikabbli u rekwiżiti regolatorji;
(c)
l-amministratur iżomm l-għarfien espert meħtieġ
biex iwettaq effikaċement superviżjoni tal-funzjonijiet esternalizzati u
jimmaniġġa r-riskji assoċjati mal-esternalizzazzjoni;
(d)
il-fornitur tas-servizz jiddivulga
mal-amministratur kwalunkwe żvilupp li jista’ jkollu impatt materjali fuq
il-kapaċità tiegħu li jwettaq il-funzjonijiet esternalizzati b’mod effettiv u
f'konformità mal-liġijiet applikabbli u mar-rekwiżiti regolatorji;
(e)
il-fornitur tas-servizz jikkoopera mal-awtorità
kompetenti rilevanti b’rabta mal-attivitajiet esternalizzati, u l-amministratur
u l-awtorità kompetenti rilevanti jkollhom aċċess effettiv għad-dejta relatata
mal-attivitajiet esternalizzati, kif ukoll għas-siti tal-operat tal-fornitur
tas-servizz, u l-awtorità kompetenti rilevanti tkun tista' teżerċita dawn
id-drittijiet ta’ aċċess;
(f)
l-amministratur ikun jista' jtemm l-arranġamenti
meta meħtieġ.
Taqsima C Rekwiżiti tad-Dejta u
l-Metodoloġija biex tiġi żgurata konformità mal-Artikolu 7(1)
I. Rekwiżiti ta' dejta suffiċjenti u
preċiża u r-rappreżentattività tal-kontributuri biex tiġi żgurata l-konformità
mal-Artikolu 7(1)(a) u (b)
1.           L-amministratur jiżgura li
l-kontrolli fir-rigward tad-dejta tal-input jinkludu:
(a)
kriterji li jiddefinixxu min jista' jissottometti
dejta tal-input lill-amministratur u proċess għall-għażla tal-kontributuri;
(b)
proċess għall-evalwazzjoni tad-dejta tal-input
tal-kontributur, u biex il-kontributur jitwaqqaf milli jipprovdi aktar dejta
tal-input, jew jiġu applikati sanzjonijiet oħra għan-nuqqas ta' konformità
kontra l-kontributur, fejn xieraq; u
(c)
proċess għall-validazzjoni tad-dejta tal-input,
inkluż permezz ta' indikaturi jew dejta oħra, sabiex tiġi żgurata l-integrità u
l-preċiżjoni tagħha.
II. Rekwiżiti għal metodoloġija robusta u
kredibbli biex tiġi żgurata l-konformità mal-Artikolu 7(1)(d)
2.           Meta jiżviluppa
l-metodoloġija tal-parametru referenzjarju l-amministratur tal-parametru
referenzjarju,
(a)
iqis il-fatturi inklużi d-daqs u likwidità normali
tas-suq, it-trasparenza tat-tranżazzjonijiet u l-pożizzjonijiet
tal-parteċipanti tas-suq, il-konċentrazzjoni tas-suq, id-dinamika tas-suq, u
l-adegwatezza ta’ kwalunkwe kampjun biex jirrappreżenta r-realtà ekonomika li
l-parametru referenzjarju hu maħsub biex ikejjel;
(b)
jiddetermina x’jikkostitwixxi suq attiv
għall-finijiet ta’ dak il-parametru referenzjarju; u
(c)
jistabbilixxu l-prijorità mogħtija lil tipi
differenti ta’ dejta tal-input.
3.           L-amministratur juża
metodoloġiji tal-parametri referenzjarji li:
(a)
ikunu rigorużi, kontinwi u li jistgħu jiġu
vvalidati, fosthom bil-back-testing; u
(b)
jkunu reżiljenti u jiżguraw illi l-parametru
referenzjarju jista’ jiġi kkalkulat fl-iktar sett wiesa' ta’ ċirkostanzi
possibbli.
4.           L-amministratur ikollu
fis-seħħ arranġamenti pubblikati ċari li jidentifikaw dawk iċ-ċirkostanzi fejn
il-kwantità jew il-kwalità tad-dejta tal-input taqa’ fl-istandards meħtieġa
mill-metodoloġija biex jiġi ddeterminat il-parametru referenzjarju b’mod preċiż
u kredibbli, u li jiddeskrivi jekk u kif se jiġi kkalkolat il-parametru
referenzjarju f’ċirkustanzi bħal dawn.
III. Rekwiżiti ta' trasparenza biex tiġi
żgurata l-konformità mal-Artikolu 7(1)(e)
5.           L-amministratur jispeċifika
kif se jsiru konsultazzjonijiet dwar bidliet fil-metodoloġija. L-amministratur
jippubblika l-proċeduri u r-raġunijiet għal kwalunkwe proposta ta' bidla
materjali fil-metodoloġija tiegħu, inkluża definizzjoni ta’ x’jikkostitwixxi
bidla materjali u meta se jinnotifika lil utenti b'xi bidliet. Dawn
il-proċeduri:
(a)
jipprovdu avviż bil-quddiem, b’perjodu ta’ żmien
ċar, li jagħti l-opportunità biex jiġi analizzat l-impatt ta’ tali tibdil
propost u jsiru kummenti dwaru; u
(b)
jipprevedu kummenti, u tweġiba mingħand
l-amministratur għal dawk il-kummenti, u li għandhom isiru disponibbli wara
kull konsultazzjoni, ħlief fejn tkun intalbet il-kunfidenzjalità.
Taqsima D Rekwiżiti tal-Kodiċi tal-Kondotta
biex tiġi żgurata l-konformità mal-Artikolu 9
1.           Il-kodiċi ta’ kondotta miktub
skont l-Artikolu 9 jinkludi mill-inqas l-elementi li ġejjin:
(a)
ir-rekwiżiti meħtieġa biex jiġi żgurat li d-dejta
tal-input tingħata skont l-Artikoli 7 u 8; min jista' jikkontribwixxi
dejta tal-input lill-amministratur u l-proċeduri biex tiġi evalwata l-identità
ta’ kontributur u ta' kwalunkwe sottomittenti u l-awtorizzazzjoni ta’ kwalunkwe
sottomittenti;
(b)
politiki li jiżguraw li l-kontributuri jipprovdu
d-dejta tal-input rilevanti kollha; u
(c)
is-sistemi u l-kontrolli li l-kontributur hu
meħtieġ jistabbilixxi, inklużi:
–
proċeduri għas-sottomissjoni tad-dejta tal-input,
inklużi r-rekwiżiti għall-kontributur li jispeċifika jekk id-dejta tal-input
hijiex dejta tat-tranżazzjonijiet u jekk id-dejta tal-input hijiex konformi
mar-rekwiżiti tal-amministratur;
–
politiki dwar l-użu tad-diskrezzjoni fil-forniment
tad-dejta tal-input;
–
kwalunkwe rekwiżit għall-validazzjoni tad-dejta
tal-input qabel ma tingħata lill-amministratur;
–
politiki taż-żamma ta' rekords;
–
rekwiżiti ta’ rappurtar ta' dejta tal-input
suspettuża;
–
rekwiżiti tal-immaniġġar tal-kunflitti
2.           L-amministratur jiżgura li
l-kodiċi ta’ kondotta jikkonforma ma’ dan ir-Regolament.
Taqsima E Rekwiżiti tal-governanza u l-kontroll tal-kontributuri applikati fuq il-kontributuri taħt
superviżjoni biex tiġi żgurata l-konformità mal-Artikolu 11
1.           Kontributur taħt superviżjoni
kollu sistemi u kontrolli effettivi li jiżguraw l-integrità u l-kredibbiltà
tal-kontribuzzjonijiet kollha tad-dejta tal-input lill-amministratur, inklużi:
(a)
kontrolli dwar min jista' jissottometti dejta
tal-input lill-amministratur, inkluż, fejn proporzjonat, proċess ta' ffirmar
minn persuna fiżika superjuri għas-sottomettenti;
(b)
taħriġ xieraq għas-sottomittenti, li jkopru
mill-inqas dan ir-Regolament u [ir-Regolament dwar l-Abbuż tas-Suq];
(c)
miżuri tal-immaniġġar tal-kunflitt, inkluża
separazzjoni fiżika tal-impjegati fejn xieraq u kunsiderazzjoni dwar kif
jitneħħew inċentivi li jinħolqu mill-politiki tar-rimunerazzjoni biex jiġi
mmanipulat kwalunkwe parametru referenzjarju;
(d)
iż-żamma tar-reġistri tal-komunikazzjonijiet
fir-rigward tal-forniment tad-dejta tal-input għal perjodu xieraq ta’ żmien.
2.           Meta d-dejta tal-input ma
tkunx dejta ta’ tranżazzjonijiet, il-kontributuri taħt superviżjoni
jistabbilixxu, flimkien mas-sistemi u l-kontrolli msemmija fil-punt (1),
politiki li jiggwidaw kwalunkwe użu ta’ ġudizzju jew eżerċizzju ta'
diskrezzjoni u ż-żamma ta' reġistri tar-raġunijiet għal kwalunkwe tali ġudizzju
jew diskrezzjoni, u fejn proporzjonat iqisu n-natura tal-parametru
referenzjarju u tad-dejta tal-input.
Taqsima F Rekwiżiti tad-dikjarazzjoni ta'
parametru referenzjarju biex tiġi żgurata l-konformità mal-Artikolu 15
Mill-anqas id-dikjarazzjoni tal-parametru
referenzjarju tinkludi:
(a)
id-definizzjonijiet tat-termini ewlenin kollha
marbuta mal-parametru referenzjarju;
(b)
kif ġew adottati l-metodoloġija u l-proċeduri
għar-rieżami u l-approvazzjoni tal-metodoloġija;
(c)
il-kriterji u l-proċeduri użati
għad-determinazzjoni tal-parametru referenzjarju, inkluża deskrizzjoni
tad-dejta tal-input, il-prijorità mogħtija għal tipi differenti ta’ dejta
tal-input, l-użu ta’ kwalunkwe mudell jew metodu ta’ estrapolazzjoni u
kwalunkwe proċedura għall-ibbilanċjar mill-ġdid tal-komponenti tal-indiċi
tal-parametru referenzjarju;
(d)
il-kontrolli u r-regoli li jirregolaw kwalunkwe
eżerċizzju ta’ diskrezzjoni jew ġudizzju mill-amministratur jew minn kwalunkwe
kontributur, biex tiġi żgurata l-konsistenza fl-użu ta’ din id-diskrezzjoni jew
il-ġudizzju;
(e)
il-proċeduri li jirregolaw id-determinazzjoni
tal-parametru referenzjarju f’perjodi ta’ stress, jew f'perjodi meta s-sorsi
tad-dejta tat-tranżazzjonijiet ma jkunu insuffiċjenti, mhux preċiżi jew mhux
kredibbli u l-limitazzjonijiet potenzjali tal-parametru referenzjarju f’perjodi
bħal dawn; u
(f)
il-proċeduri biex jiġu indirizzati żbalji fid-dejta
tal-input, jew id-determinazzjoni tal-parametru referenzjarju, inkluż meta tkun
meħtieġa determinazzjoni mill-ġdid tal-parametru referenzjarju.
ANNESS II
Parametri referenzjarji tar-Rati tal-Imgħax
1.           Dan l-Anness japplika
għall-parametri referenzjarji tar-rati tal-imgħax interbankarji.
2.           Ir-rekwiżiti li ġejjin
japplikaw flimkien jew b’sostituzzjoni għal dawk stipulati fl-Anness I.
Dejta Preċiża u Suffiċjenti
3.           Il-punti 4 u 5 japplikaw
għall-parametri referenzjarji tar-rata tal-imgħax interbankarja meta d-dejta
tal-input tkun stimi jew kwotazzjonijiet.
4.           Id-dejta tat-tranżazzjonijiet
għall-finijiet tal-Artikolu 7(1)(a) tkun:
(a)
it-tranżazzjonijiet tal-kontributur li
jikkorrispondu mar-rekwiżiti tad-dejta tal-input fil-kodiċi ta’ kondotta fi:
–
is-suq tad-depożiti interbankarji mhux garantiti;
–
swieq tad-depożiti mhux garantiti oħrajn, inklużi
ċertifikati ta’ depożiti u karti kummerċjali; u
–
swaps tal-indiċi mil-lum għall-għada ta' swieq
relatati oħra, ftehimiet ta’ riakkwist, forwards tal-kambju, futures tar-rati
tal-imgħax u opzjonijiet u operazzjonijiet tal-bank ċentrali.
(b)
L-osservazzjonijiet tal-kontributur dwar
tranżazzjonijiet ta’ partijiet terzi fit-tranżazzjonijiet deskritti
fil-paragrafu 2(a).
5.           Fin-nuqqas ta’ dejta
tat-tranżazzjonijiet suffiċjenti fil-paragrafu 1, f’konformità
mal-Artikolu 7(1)(a), biex tiġi ddeterminata d-dejta tal-input jistgħu
jintużaw kwotazzjonijiet minn partijiet terzi għal kontributuri fl-istess swieq
u ġudizzju espert. Id-dejta tal-input tista’ wkoll tiġi aġġustata biex ikun
żgurat li d-dejta tal-input tkun rappreżentattiva tas-suq interbankarju u
konsistenti miegħu. B’mod partikolari, id-dejta tal-input fil-paragrafu 1
tista' tiġi aġġustata bl-applikazzjoni tal-kriterji li ġejjin:
(a)
kemm it-tranżazzjonijiet kienu qrib iż-żmien
tal-għoti tad-dejta tal-input u l-impatt ta’ kwalunkwe avveniment fis-suq bejn
meta saru t-tranżazzjonijiet u meta ngħatat id-dejta tal-input;
(b)
interpolazzjoni jew l-estrapolazzjoni minn dejta
tat-tranżazzjonijiet; u
(c)
aġġustamenti biex jirriflettu bidliet
fil-pożizzjonijiet tal-kreditu tal-kontributuri u ta' parteċipanti oħra
tas-suq.
Trasparenza tad-Dejta tal-Input
6.           Jekk id-dejta tal-input tkun
stimi, l-amministratur jippubblika d-dejta tal-input tliet xhur wara li tkun
ingħatat, inkella d-dejta tal-input tiġi ppubblikata skont l-Artikolu 16.
Funzjoni ta’ sorveljanza
7.           Il-punti 7, 8 u 9
tat-Taqsima A tal-Anness I ma għandhomx japplikaw.
8.           L-amministraturi jkollhom
kumitat indipendenti ta' sorveljanza. Il-kontributuri jkunu minoranza
tal-membri tal-kumitat ta’ sorveljanza. Id-dettalji tas-sħubija jsiru pubbliċi,
flimkien ma’ kwalunkwe dikjarazzjoni ta’ kunflitti ta’ interess u l-proċessi
għall-elezzjoni jew in-nomina tal-membri tal-kumitat ta’ sorveljanza.
9.           Il-kumitat ta’ sorveljanza
tal-anqas jiltaqa' kull xahrejn u jippubblika minuti trasparenti fil-pront.
10.         Ir-responsabbiltajiet
tal-funzjoni ta' sorveljanza jinkludu:
(a)
rieżami tad-definizzjoni u l-metodoloġija
tal-parametru referenzjarju;
(b)
sorveljanza ta' kwalunkwe bidla fil-metodoloġija
tal-parametru referenzjarju u l-awtorizzazzjoni lill-amministratur biex iwettaq
konsultazzjoni dwar dawn il-bidliet;
(c)
sorveljanza tal-qafas tal-kontroll
tal-amministratur u tal-kodiċi ta’ kondotta u tal-immaniġġar u tal-operat
tal-parametru referenzjarju;
(d)
rieżami u approvazzjoni tal-proċeduri għall-waqfien
tal-parametru referenzjarju, inkluża kwalunkwe konsultazzjoni dwar il-waqfien;
(e)
sorveljanza ta' kwalunkwe parti terza involuta
fil-forniment tal-parametru referenzjarju, bħall-aġenti tal-kalkolu jew
tat-tixrid;
(f)
valutazzjoni tal-awditi jew ir-rieżamijiet interni
u esterni, u l-monitoraġġ tal-implimentazzjoni tal-azzjonijiet identifikati;
(g)
monitoraġġ tad-dejta tal-input u tal-kontributuri u
tal-azzjonijiet tal-amministratur fil-kontestazzjoni jew il-validazzjoni tal-kontribuzzjonijiet
tad-dejta tal-input;
(h)
l-impożizzjoni ta' sanzjonijiet għal ksur
tal-kodiċi tal-kondotta fejn xieraq; u
(i)
rappurtar lill-awtoritajiet kompetenti rilevanti
ta' kwalunkwe imġiba ħażina mill-kontributuri jew l-amministraturi li jsiru
jafu bihom, u ta' kwalunkwe dejta tal-input anomali jew suspettuża.
Awditjar
11.         Il-punti 15 u 16
tat-Taqsima A tal-Anness I ma għandhomx japplikaw.
12.         Isir awditu estern
tal-amministraturi kull sentejn, l-ewwel wieħed sitt xhur wara l-introduzzjoni
tal-kodiċi ta’ kondotta, u mbagħad kull sentejn. Il-kumitat ta’ sorveljanza
jista' jeħtieġ awditu estern tad-ditti li jikkontribwixxu jekk ma jkunx
sodisfat b’xi aspetti tal-kondotta tagħhom.
Kodiċi ta' Kondotta
13.         Il-kodiċi ta’ kondotta
jispeċifika fid-dettall il-proċess li bih tiġi pprovduta d-dejta tal-input,
inkluż, b’żieda mar-rekwiżiti tat-Taqsima D tal-Anness I:
(a)
l-użu ta’ dejta tal-input minn tranżazzjonijiet
interbankarji u tranżazzjonijiet oħra, u swieq relatati li tista' tintuża biex
tiġi żviluppata valutazzjoni preċiża tal-finanzjament tas-suq interbankarju.
(b)
rekwiżit li jinżammu reġistri interni preċiżi
tat-tranżazzjonijiet kollha fis-suq interbankarju u ta’ swieq oħra rilevanti,
flimkien ma’ rekwiżit li dawn ir-reġistri jingħataw lill-amministratur
tal-parametru referenzjarju u lill-kumitat ta’ sorveljanza tiegħu fuq bażi
regolari u wara talba għal dan;
(c)
proċeduri ta’ validazzjoni tal-kontribuzzjonijiet
tad-dejta tal-input qabel il-pubblikazzjoni u korroborazzjoni
tal-kontribuzzjonijiet tad-dejta tal-input wara l-pubblikazzjoni.
(d)
politiki għat-taħriġ ta’ kwalunkwe sottomettent,
inkluż liema inputs għandhom jitqiesu meta jiġu ddeterminati
l-kontribuzzjonijiet tad-dejta tal-input u kif għandu jintuża l-ġudizzju espert
u jinkludu r-responsabbiltajiet regolatorji tagħhom;
(e)
rekwiżit għat-taħriġ tal-operaturi tas-suq li
jeżegwixxu tranżazzjonijiet f'derivattivi li jirreferenzjaw ma' dawk
il-parametri referenzjarji, fejn jiġi spjegat fid-detall ir-rwol tagħhom
fil-proċess tad-determinazzjoni u x'inhu kuntatt inaċċettabbli mas-sottomittenti;
u
(f)
rekwiżit li l-kontributuri kollha jkollhom fis-seħħ
proċeduri ta’ rappurtar ta' suspetti lill-amministratur tal-parametru
referenzjarju u lill-kumitat tas-sorveljanza għal analiżi.
Sistemi u Kontrolli tal-Kontributuri
14.         Ir-rekwiżit li ġej japplika
għall-kontributuri flimkien mar-rekwiżiti stipulati fit-Taqsima E
tal-Anness I.
15.         Kull sottomettent ta'
kontributur u l-maniġers diretti tagħhom jikkonfermaw bil-miktub li qraw
il-kodiċi ta’ kondotta u li se jikkonformaw miegħu.
16.         Is-sistemi u l-kontrolli ta'
kontributur jinkludu:
(a)
deskrizzjoni tar-responsabbiltajiet f'kull ditta,
inklużi linji ta’ rappurtar u akkontabbiltà interni, inkluż fejn qegħdin
is-sottomittenti u l-maniġers u l-ismijiet tal-individwi rilevanti u
s-supplenti;
(b)
proċeduri interni għall-iffirmar
tal-kontribuzzjonijiet tad-dejta tal-input;
(c)
proċeduri dixxiplinari fir-rigward ta’ tentattivi
ta' manipulazzjoni, jew nuqqas ta' rappurtar, manipulazzjoni reali jew
tentattiva minn partijiet esterni għall-proċess tal-kontribuzzjoni;
(d)
proċeduri effikaċi tal-immaniġġar tal-kunflitti ta’
interess u kontrolli tal-komunikazzjoni, kemm fi ħdan il-kontributuri u bejn
il-kontributuri u partijiet terzi oħra, biex tiġi evitata kwalunkwe influwenza
esterna mhux xierqa fuq dawk responsabbli għas-sottomissjoni tar-rati.
Is-sottomittenti jaħdmu f’postijiet fiżikament separati minn operaturi tas-suq
tad-derivattivi tar-rati tal-imgħax;
(e)
proċeduri effettivi biex jipprevjenu jew
jikkontrollaw l-iskambju ta’ informazzjoni bejn persuni involuti f’attivitajiet
li jinvolvu riskju ta’ kunflitt ta' interess meta l-iskambju ta’ dik
l-informazzjoni jista’ jaffettwa d-dejta tal-parametru referenzjarju
kontribwita;
(f)
regoli biex tiġi evitata kollużjoni bejn
il-kontributuri, u bejn il-kontributuri u l-amministraturi tal-parametri
referenzjarji;
(g)
miżuri li jimpedixxu, jew jillimitwa, kwalunkwe
persuna milli teżerċita influwenza mhux xierqa fuq il-mod ta’ kif persuni
involuti fl-għoti ta' dejta tal-input iwettqu dawn l-attivitajiet;
(h)
it-tneħħija ta’ kwalunkwe rabta diretta bejn
ir-rimunerazzjoni tal-impjegati involuti fl-għoti tad-dejta tal-input u
r-rimunerazzjoni ta’, jew id-dħul iġġenerat minn, persuni involuti f’attività
oħra, fejn jista’ jinħoloq kunflitt ta’ interess marbut ma’ dawk
l-attivitajiet;
(i)
kontrolli biex tiġi identifikata kwalunkwe
tranżazzjoni b’lura wara l-għoti tad-dejta tal-input.
17.         Il-kontributur iżomm reġistri
dettaljati ta’:
(a)
l-aspetti rilevanti kollha tal-kontribuzzjonijiet
tad-dejta tal-input;
(b)
il-proċess li jirregola d-determinazzjoni tad-dejta
tal-input u l-iffirmar tad-dejta tal-input;
(c)
l-ismijiet tas-sottomittenti u r-responsabbiltajiet
tagħhom;
(d)
kwalunkwe komunikazzjoni bejn is-sottomittenti u
persuni oħra, inklużi operaturi tas-suq u sensara interni u esterni,
b’relazzjoni mad-determinazzjoni jew l-kontribuzzjoni tad-dejta tal-input;
(e)
kwalunkwe interazzjoni tas-sottomittenti
mal-amministratur jew ma' kwalunkwe aġent tal-kalkolu;
(f)
kwalunkwe mistoqsija dwar id-dejta tal-input u
r-riżultat ta’ dawn il-mistoqsijiet;
(g)
rapporti dwar is-sensittività tal-kotba
tat-tranżazzjonijiet ta' swaps tar-rata tal-imgħax u kwalunkwe ktieb ieħor ta'
tranżazzjonijiet ta' derivattivi b’esponiment sinifikanti għall-iffissar
tar-rati tal-imgħax interbankarji fir-rigward tad-dejta tal-imgħax; u
(h)
s-sejbiet ta’ kwalunkwe awditi interni u esterni.
18.         Ir-reġistri jinżammu f’mezz li
jippermetti li l-ħażna tal-informazzjoni tkun aċċessibbli għal referenza
fil-futur b’segwenza dokumentata tal-awditjar.
19.         Il-funzjoni tal-konformità
tal-kontributur tirrapporta kwalunkwe sejba, inklużi tranżazzjonijiet b'lura
lill-maniġment fuq bażi regolari.
20.         Id-dejta tal-input u
l-proċeduri jkunu soġġetti għal analiżijiet interni fuq bażi regolari.
21.         Kull sentejn isir awditu
estern tad-dejta tal-input tal-kontributur, tal-konformità mal-kodiċi ta’
kondotta u d-dispożizzjonijiet ta’ dan ir-regolament, bl-ewwel wieħed isir sitt
xhur wara l-introduzzjoni tal-kodiċi ta’ kondotta, u mbagħad kull sentejn.
ANNESS III
Parametri referenzjarji tal-Komoditajiet
Dan l-Anness japplika għal “parametri referenzjarji
tal-kommoditajiet" li tfisser parametru referenzjarju fejn l-assi
sottostanti għall-finijiet tal-Artikolu 3(1)(c) ikun kommodità skont
it-tifsira tal-punt (2) tal-Artikolu 2 tar-Regolament tal-Kummissjoni
(KE) Nru 1287/2006[28];
Metodoloġija
1.           Għall-finijiet
tal-Artikoli 8, 9 u 16, il-metodoloġija u d-deskrizzjoni tal-metodoloġija
fid-dikjarazzjoni tal-parametru referenzjarju tinkludi l-elementi li ġejjin:
(a)
il-kriterji u l-proċeduri kollha li jintużaw biex
jiġi żviluppat il-parametru referenzjarju, inkluż kif l-amministratur juża
d-dejta tal-input inkluż il-volum speċifiku, it-tranżazzjonijiet konklużi u
rapportati, offerti ta' prezz jew offerti ta' akkwist u kwalunkwe informazzjoni
oħra dwar is-suq fil-valutazzjoni tiegħu u/jew fil-perjodi jew l-intervalli
tal-valutazzjoni, għaliex tintuża unità speċifika ta' referenza, kif
l-amministratur jiġbor din id-dejta tal-input, il-linji gwida li jikkontrollaw
l-eżerċizzju tal-ġudizzju mill-valutaturi u kwalunkwe informazzjoni oħra, bħal
suppożizzjonijiet, mudelli u/jew estrapolazzjonijiet minn dejta miġbura, li
jitqiesu biex issir il-valutazzjoni;
(b)
il-proċeduri u l-prassi tiegħu li huma maħsuba biex
jiżguraw konsistenza bejn il-valutaturi tiegħu fl-eżerċizzju tagħhom ta'
ġudizzju;
(c)
l-importanza relattiva li tingħata lil kull
kriterju użat fil-kalkolu tal-parametru referenzjarju, b’mod partikolari t-tip
ta’ dejta tas-suq użat, u t-tip ta’ kriterju użat biex jiggwida l-ġudizzju
sabiex tiġi żgurata l-kwalità u l-integrità tal-kalkolu tal-parametru
referenzjarju;
(d)
kriterji biex jiġi identifikat l-ammont minimu ta’
dejta tat-tranżazzjonijiet meħtieġ għall-kalkolu ta’ parametru referenzjarju
partikolari. Jekk dan il-limitu ma jiġix previst, jingħataw ir-raġunijiet
għaliex mhuwiex stabbilit limitu minimu, inkluż l-istipular tal-proċeduri fejn
ma jkunx hemm dejta tat-tranżazzjonijiet;
(e)
kriterji li jindirizzaw il-perjodi tal-valutazzjoni
fejn id-dejta sottomessa tkun taħt il-limitu minimu tad-dejta rakkomandat
tal-metodoloġija jew l-istandards ta’ kwalità mitluba mill-amministratur,
inkluż kwalunkwe metodu alternattiv ta’ valutazzjoni inklużi mudelli teoretiċi
ta’ stima;
(f)
kriterji għall-puntwalità fil-kontribuzzjonijiet
tad-dejta tal-input u l-mezzi għal dawn il-kontribuzzjonijiet ta' dejta
tal-input kemm jekk elettronikament, bit-telefown jew b’mod ieħor;
(g)
Kriterji u proċeduri li jindirizzaw il-perjodi
tal-valutazzjoni fejn kontributur wieħed jew aktar jissottometti dejta tas-suq
li tikkostitwixxi proporzjon sinifikanti mid-dejta tal-input totali għal dak
il-parametru referenzjarju. L-amministratur jiddefinixxi wkoll il-kriterji u
l-proċeduri tiegħu għal dak li jikkostitwixxi proporzjon sinifikanti għal kull
kalkolu ta' parametru referenzjarju;
(h)
kriterji skont liema d-dejta ta’ tranżazzjoni
tista’ tiġi eskluża mill-kalkolu ta' parametru referenzjarju.
2.           L-amministratur jippubblika:
(a)
ir-raġunijiet tal-adozzjoni ta' metodoloġija
partikulari, inkluż kwalunkwe tekniki ta' aġġustament fil-prezz u
ġustifikazzjoni għall-perjodu ta' żmien jew intervall li fih huwa aċċetatt li
d-dejta tal-input tkun indikatur kredibbli tal-valuri fiżiċi tas-suq;
(b)
proċedura għal analiżi u approvazzjoni interni ta’
metodoloġija partikolari, kif ukoll il-frekwenza ta’ din l-analiżi; u
(c)
proċedura għal analiżi esterna ta’ metodoloġija
partikolari, inklużi l-proċeduri biex tinkiseb l-aċċettazzjoni fis-suq
tal-metodoloġija permezz ta’ konsultazzjoni mal-utenti dwar bidliet importanti
fil-proċessi tal-kalkolu tagħhom tal-parametru referenzjarju.
Bidliet fil-Metodoloġija
3.           F’konformità
mal-Artikolu 7(1)(e), l-amministratur jadotta u jippubblika lill-utenti
proċeduri espliċiti u r-raġunijiet għal kwalunkwe bidla materjali proposta
fil-metodoloġija tiegħu. Dawk il-proċeduri jkunu konsistenti mal-għan
prevalenti li amministratur irid jiżgura l-integrità kontinwa tal-kalkoli
tal-parametru referenzjarju tiegħu u jimplimenta bidliet għal b'mod korrett
għas-suq partikolari li miegħu huma marbuta dawn il-bidliet. Dawn il-proċeduri
jipprevedu:
(a)
avviż bil-quddiem f’perjodu ta’ żmien ċar li jagħti
lill-utenti opportunità biżżejjed biex janalizzaw u jikkummentaw dwar l-impatt
ta’ dawn il-bidliet proposti, wara li jitqiesu ċ-ċirkustanzi kumplessivi
tal-kalkolu tal-amministratur;
(b)
li l-kummenti tal-utenti, u tweġiba mingħand
l-amministratur għal dawk il-kummenti, isiru disponibbli għall-utenti kollha
tas-suq wara kwalunkwe perjodu ta' konsultazzjoni, ħlief jekk il-kummentatur
ikun talab il-kunfidenzjalità.
4.           L-amministratur jeżamina
regolarment il-metodoloġiji tiegħu bil-għan li jiġi żgurat li dawn jirriflettu
b’mod kredibbli s-suq fiżiku li qed jiġi vvalutat u jinkludi proċess biex
jitqiesu l-opinjonijiet tal-utenti rilevanti.
Kwalità u Integrità l-Kalkoli tal-Parametru
Referenzjarju
5.           Skont l-Artikoli 8 u 9,
l-amministratur:
(a)
jispeċifika l-kriterji li jiddefinixxu l-komodità
fiżika li hija s-suġġett ta’ metodoloġija partikulari;
(b)
jagħti prijorità lid-dejta tal-input fl-ordni li
ġejja, fejn konsistenti mal-metodoloġiji tal-amministraturi:
(1)
tranżazzjonijiet konklużi u rappurtati;
(2)
offerti ta' prezz u offerti ta' akkwist;
(3)
informazzjoni oħra.
Jekk tranżazzjonijiet konklużi u rappurtati ma
jingħatawx prijorità, ir-raġunijiet għandhom jiġu spjegati kif jitlob
il-punt 6(b).
(c)
juża biżżejjed miżuri maħsuba biex jużaw dejta
tas-suq sottomessa u meqjusa fil-kalkolu tal-parametru referenzjarju, li hija in
bona fide, li jfisser li l-partijiet li ssottomettew id-dejta tas-suq ikunu
wettqu, jew ikunu lesti jwettqu tranżazzjonijiet li jiġġeneraw tali dejta
tas-suq u li t-tranżazzjonijiet konklużi kienu eżegwiti b'mod distakkat
bejniethom u tingħata attenzjoni partikolari għal tranżazzjonijiet bejn
affiljati;
(d)
jistabbilixxu u jużaw proċeduri biex jidentifikaw
anomali jew dejta dwar tranżazzjonijiet suspettużi u jżommu reġistri ta’
deċiżjonijiet li tiġi eskluża dejta ta' tranżazzjoni mill-proċess tal-kalkolu tal-parametru
referenzjarju tal-amministratur;
(e)
jinkoraġġixxu lill-kontributuri jissottomettu
d-dejta tas-suq kollha tagħhom li taqa' taħt il-kriterji tal-amministratur għal
dak il-kalkolu. L-amministraturi jfittxu, sa fejn ikunu jistgħu u huwa
raġonevoli, li jiżguraw li d-dejta sottomessa tkun rappreżentattiva
tat-tranżazzjonijiet konklużi attwali tal-kontributuri; u
(f)
jużaw sistema ta’ miżuri xierqa biex jiżguraw li
l-kontributuri jikkonformaw mal-istandards tal-kwalità tal-amministratur u ma'
standards ta' integrità għad-dejta tas-suq.
6.           L-amministratur jiddeskrivi u
jippubblika ma' kull kalkolu, sal-punt possibbli mingħajr ma jikkomprometti
l-pubblikazzjoni dovuta tal-parametru referenzjarju:
(a)
spjegazzjoni qasira, biżżejjed biex tiffaċilita
l-fehim tal-abbonat jew tal-awtorità kompetenti tal-parametru referenzjarju kif
ġie żviluppat il-kalkolu, fosthom, bħala minimu, id-daqs u l-likwidità tas-suq
fiżiku li qed jiġi vvalutat (bħall-għadd u l-volum tat-tranżazzjonijiet
sottomessi), il-firxa u l-volum medju u l-firxa u l-medja tal-prezz, u
l-perċentwali indikattivi ta’ kull tip ta’ dejta tas-suq li tqis fil-kalkolu;
termini li jirreferu għall-metodoloġija tal-ipprezzar jiġu inklużi bħal
“ibbażati fuq it-tranżazzjonijiet”, “ibbażati fuq il-firxa” jew “interpolati/estrapolati”;
(b)
spjegazzjoni qasira ta' sa fejn, u l-bażi li fuqha
intuża fi kwalunkwe kalkolu ġudizzju li jinkludi l-esklużjonijiet ta’ dejta li
mill-bqija kkonformat mar-rekwiżiti tal-metodoloġija rilevanti għal dak
il-kalkolu, li bbaża l-prezzijiet fuq firxiet jew interpolazzjoni,
estrapolazzjoni, jew li ppeża offerti ta' prezz jew offerti ta' akkwist ogħla
mit-tranżazzjonijiet konklużi, jekk ikun hemm.
Integrità tal-Proċess ta’ Rappurtar
7.           Skont l-Artikolu 5,
l-amministratur:
(a)
jispeċifika l-kriterji li jiddefinixxu min jista'
jissottometti dejta tas-suq lill-amministratur;
(b)
ikollu proċeduri tal-kontroll tal-kwalità biex
jevalwa l-identità ta’ kontributur u kwalunkwe impjegat tal-kontributur li
jirrapporta dejta tal-input u l-awtorizzazzjoni ta’ tali persuna biex
tirrapporta dejta tal-input f’isem il-kontributur;
(c)
jispeċifika l-kriterji applikati lill-impjegati ta’
kontributur li huma permessi jissottomettu dejta tal-input lil amministratur
f’isem kontributur; jinkoraġġixxi lill-kontributuri jissottomettu dejta
tat-transazzjonijiet mill-funzjonijiet back office u jfittex dejta ta'
korroborazzjoni minn sorsi oħra fejn id-dejta tat-tranżazzjonijiet tasal
direttament mingħand operatur tas-suq; u
(d)
jimplimenta kontrolli interni u proċeduri
bil-miktub biex jidentifika komunikazzjonijiet bejn kontributuri u valutaturi
li jippruvaw jinfluwenzaw kalkolu għall-benefiċċju ta’ xi pożizzjoni
kummerċjali (kemm jekk tal-kontributur, l-impjegati tiegħu jew kwalunkwe parti
terza), tentattiv biex valutatur jikser r-regoli jew il-linji gwida
tal-amministratur jew jiġu identifikati kontributuri li jinvolvu ruħhom
f'sekwenza ta' sottomissjonijiet anomali jew dejta tat-tranżazzjonijiet
suspettuża. Dawn il-proċeduri jinkludu dispożizzjoni ta' eskalazzjoni
mill-amministratur, ta’ inkjesta fil-kumpanija tal-kontributur. Il-kontrolli
jinkludu indikaturi ta' kontroverifika mis-suq biex tiġi vvalidata
l-informazzjoni sottomessa.
Valutaturi
8.           Skont l-Artikolu 5,
l-amministratur:
(a)
jadotta u jkollu regoli u linji gwida interni
espliċiti għall-għażla tal-valutaturi, inkluż il-livell minimu ta’ taħriġ,
esperjenza u ħiliet tagħhom, kif ukoll il-proċess għall-analiżi perjodika
tal-kompetenza tagħhom;
(b)
jippjana għall-kontinwità u s-suċċessjoni
fir-rigward tal-valutaturi tiegħu sabiex ikun żgurat li l-kalkoli jsiru b’mod
konsistenti u minn impjegati li jkollhom livelli ta’ għarfien espert rilevanti;

(c)
joħloq proċeduri ta’ kontroll intern sabiex tiġi
żgurata l-integrità u l-kredibbiltà tal-kalkoli. Bħala minimu, dawn
il-kontrolli u l-proċeduri interni jeħtieġu superviżjoni kontinwa
tal-valutaturi biex jiżguraw li metodoloġija ġiet applikata b’mod xieraq.
Rendikonti tal-Entrati
9.           Skont l-Artikolu 5,
l-amministratur ikollu regoli u proċeduri biex jiddokumenta kontemporanjament
informazzjoni rilevanti, inkluż:
(a)
id-dejta tas-suq kollha;
(b)
il-ġudizzji li jagħmlu l-valutaturi biex jaslu
għall-kalkolu ta' kull parametru referenzjarju;
(c)
jekk kalkolu eskludiex tranżazzjoni partikolari, li
mill-bqija konformat mar-rekwiżiti tal-metodoloġija rilevanti għal dak
il-kalkolu, u r-raġunijiet għaliex għamel hekk;
(d)
l-identità ta’ kull valutatur u ta’ kwalunkwe
persuna oħra li sottomettiet jew inkella ġenerat kwalunkwe informazzjoni
fil-punti (a), (b) jew (c).
10.         Skont l-Artikolu 5,
l-amministratur ikollu regoli u proċeduri stabbiliti sabiex ikun żgurat li
rendikont tal-entrati tal-informazzjoni rilevanti jinżamm mill-inqas għal ħames
snin sabiex jiddokumenta l-kostruzzjoni tal-kalkoli tiegħu.
Kunflitti ta' Interess
11.         Skont l-Artikolu 5,
il-politiki u l-proċeduri tal-kunflitti ta’ interess ta' amministratur:
(a)
jiżguraw li l-kalkoli ta' parametru referenzjarju
ma jkunux influwenzati bl-eżistenza, jew bil-potenzjal, ta’ relazzjoni jew
interess kummerċjali jew ta' negozju personali bejn l-amministratur jew
l-affiljati tiegħu, il-persunal tiegħu, il-klijenti, kwalunkwe parteċipant
tas-suq jew persuni marbuta magħhom;
(b)
jiżguraw li l-interessi personali u
l-konnessjonijiet kummerċjali tal-persunal tal-amministratur ma jitħallewx
jikkompromettu l-funzjonijiet tal-amministratur, inkluż lil hinn mill-impjieg,
fl-ivvjaġġar u billi jiġu aċċettati divertiment, rigali u ospitalità provduti
mill-klijenti tal-amministratur jew minn parteċipanti oħra fis-suq
tal-kommoditajiet;
(c)
jiżguraw, fir-rigward tal-kunflitti identifikati,
segregazzjoni xierqa tal-funzjonijiet fl-amministratur permezz ta’
superviżjoni, kumpens, sistemi ta' aċċess u flussi tal-informazzjoni;
(d)
jipproteġu l-kunfidenzjalità tal-informazzjoni
sottomessa lill-amministratur, jew prodotta minnu, soġġetta għall-obbligi
tad-divulgazzjoni tal-amministratur;
(e)
jipprojbixxu lill-maniġers, lill-valutaturi u lil
impjegati oħra tal-amministratur milli jikkontribwixxu għal kalkolu ta'
parametru referenzjarju permezz ta’ involviment f'offerti ta’ prezz jew
f'offerti ta’ akkwist u tranżazzjonijiet, kemm fuq bażi personali kif ukoll
f’isem xi parteċipanti tas-suq;
(f)
effettivament jindirizzaw il-kunflitti ta’ interess
identifikati li jista’ jkun hemm bejn il-forniment tal-parametru referenzjarju
tiegħu (inklużi l-impjegati kollha li jwettqu jew b'xi mod jipparteċipaw
fil-kalkolu tal-parametru referenzjarju), u kwalunkwe operat ieħor
tal-amministratur.
12.         L-amministratur jiżgura li
l-operazzjonijiet kummerċjali l-oħra tiegħu jkollhom fis-seħħ proċeduri u
mekkaniżmi maħsuba biex jimminimizzaw il-probabbiltà li l-kunflitti ta’
interess jaffettwaw l-integrità tal-kalkoli tal-parametru referenzjarju.
13.         L-amministratur jiżgura li
jkun fired il-linji ta’ rappurtar bejn il-maniġers, il-valutaturi u impjegati
oħra tiegħu u mill-maniġers sal-ogħla livell ta' maniġment tal-amministratur u
l-bord tiegħu biex jiżgura:
(a)
li l-amministratur jimplimenta b’mod sodisfaċenti
r-rekwiżiti tar-Regolament; u
(b)
li r-responsabbiltajiet huma definiti b’mod ċar u
ma jkunux f’kunflitt jew jikkawżaw perċezzjoni ta’ kunflitt.
14.         L-amministratur jiddivulga
mal-utenti tiegħu kunflitt ta’ interess li jirriżulta mis-sjieda
tal-amministratur malli jsir jaf bih.
Ilmenti
15.         Skont l-Artikolu 5,
l-amministratur ikollu fis-seħħ u jippubblika proċeduri bil-miktub biex
jirċievi, jinvestiga u jżommu reġistri dwar l-ilmenti li jsiru dwar il-proċess
tal-kalkolu tal-amministratur. Tali mekkaniżmi ta’ lment jiżguraw li:
(a)
l-amministratur ikollu fis-seħħ mekkaniżmu
dettaljat bil-miktub ta’ politika ta’ trattament tal-ilmenti, li permezz tagħha
l-abbonati jkunu jistgħu jressqu lmenti dwar jekk il-kalkolu ta' parametru
referenzjarju speċifiku huwiex rappreżentattiv tal-valur tas-suq, it-tibdil
propost fil-kalkolu ta' parametru referenzjarju, l-applikazzjonijiet ta’
metodoloġija fir-rigward ta’ kalkolu ta' parametru referenzjarju speċifiku u
deċiżjonijiet editorjali oħra fir-rigward tal-proċessi ta' kalkolu ta'
parametru referenzjarju;
(b)
l-amministratur jiżgura li l-politika bil-miktub
tiegħu dwar it-trattament tal-ilmenti tinkludi, fost affarijiet oħra,
il-proċess u skeda fil-mira għall-immaniġġar tal-ilmenti;
(c)
ilmenti formali li jsiru kontra amministratur u
l-persunal tiegħu jiġu investigati minn dak l-amministratur fil-waqt u b’mod
ġust;
(d)
l-inkjesta titwettaq indipendentement minn
kwalunkwe persunal li jista' jkun involut fis-suġġett tal-ilment;
(e)
l-amministratur jimmira li jlesti l-investigazzjoni
tiegħu fl-iqsar żmien;
(f)
l-amministratur jinnotifika lill-ilmentatur u lil
kwalunkwe parti rilevanti oħra dwar ir-riżultat tal-investigazzjoni bil-miktub
u fi żmien raġonevoli;
(g)
ikun hemm rikors għand parti terza indipendenti
maħtura mill-amministratur, jekk xi lmentatur ma jkunx sodisfat bil-mod kif ġie
trattat ilment mill-amministratur rilevanti jew mid-deċiżjoni tal-amministratur
f’sitwazzjoni mhux aktar tard minn sitt xhur minn meta sar l-ilment oriġinali;
u
(h)
id-dokumenti kollha dwar ilment, inklużi dawk
sottomessi mill-ilmentatur kif ukoll ir-reġistru tal-amministratur stess,
jinżammu għal minimu ta’ ħames snin.
16.         Tiwlim dwar
determinazzjonijiet fl-ipprezzar ta’ kuljum, li mhumiex ilmenti formali, jiġu
riżolti mill-amministratur b’referenza għall-proċeduri standard xierqa tiegħu.
Jekk ilment jirriżulta f’bidla fil-prezz, dan ikun ikkomunikat lis-suq
mill-aktar fiss possibbli.
DIKJARAZZJONI
FINANZJARJA LEĠIŻLATTIVA
QAFAS TAL-PROPOSTA/INIZJATTIVA
Titolu
tal-proposta/inizjattiva
Regolament
tal-Parlament Ewropew u tal-Kunsill dwar l-indiċi użati bħala parametri
referenzjarji fi strumenti finanzjarji u kuntratti finanzjarji
Qasam/oqsma
ta' politika konċernat/i fl-istruttura ABM/ABB[29]

Suq Intern
Swieq Finanzjarji
Natura
tal-proposta/inizjattiva
X Il-proposta/l-inizjattiva hija relatata ma’
azzjoni ġdida
¨
Il-proposta/inizjattiva tirrelata ma' azzjoni ġdida li ssegwi proġett
pilota/azzjoni ta' tħejjija[30]

¨
Il-proposta/inizjattiva hija relatata mal-estensjoni ta’ azzjoni eżistenti
¨
Il-proposta/l-inizjattiva hija relatata ma’ azzjoni ridiretta lejn azzjoni
ġdida
Għanijiet
L-għan(ijiet)
strateġiku/ċi pluriennali tal-Kummissjoni fil-mira tal-proposta/inizjattiva
Li tissaħħaħ il-fiduċja tal-investituri; jitnaqqas
ir-riskju ta’ diżordni fis-suq, jitnaqqsu r-riskji sistemiċi
L-objettiv(i)
speċifiku/ċi u l-attività(jiet) ABM/ABB konċernata/i
Għanijiet
speċifiċi:
- Jitnaqqas
ir-riskju ta' manipulazzjoni tal-parametru referenzjarju
- Jiġi żgurat
l-użu xieraq ta' parametri referenzjarji robusti u kredibbli
L-attivitajiet
AMB/ABB konċernati
L-għanijiet
speċifiċi elenkati hawn fuq jeħtieġu l-kisba tal-għanijiet operattivi li
ġejjin:
- Jiġu
limitati l-inċentivi u l-opportunitajiet ta' manipulazzjoni
- Tiġi
mminimizzata d-diskrezzjoni - jiġi żgurat li l-parametri referenzjarji jkunu
bbażati fuq dejta suffiċjenti u rappreżentattiva
- Tiġi żgurata
governanza robusta u li l-kontrolli jindirizzaw ir-riskji
- Titjieb
it-trasparenza u jiġi żgurat li l-użu tal-parametri referenzjarji jkun ibbażat
fuq l-adegwatezza
- Tiġi żgurata
sorveljanza effettiva
Riżultat(i)
u impatt mistennija
Speċifika
l-effetti li għandu jkollha l-proposta/inizjattiva fuq il-benefiċjarji/gruppi
fil-mira.
Il-proposta
għandha l-għan li:
- Tirregola
l-forniment tal-parametri referenzjarji u l-għoti ta’ dejta tal-input
għall-parametri referenzjarji
- Tiżgura li
jiġu applikati governanza u kontrolli adegwati għall-forniment tal-parametri
referenzjarji u li l-kunflitti ta’ interess jiġu evitati
- Tiżgura li
l-metodoloġiji tal-parametru referenzjarju u d-dejta tal-input huma robusti u
kredibbli
- Tiżgura li
l-attività ta’ kontribuzzjoni lill-parametri referenzjarji tkun soġġetta għal
kontrolli xierqa u li jiġu evitati l-kunflitti ta’ interess
- Tiżgura li
l-parametri referenzjarji jiġu fornuti b'mod trasparenti
- Tiżgura li
titwettaq valutazzjoni tal-adegwatezza meta parametri referenzjarji jintużaw
bħala referenza f’kuntratt finanzjarju ma’ konsumatur
Indikaturi
tar-riżultati u l-impatt
1. Jitnaqqas ir-riskju ta' manipulazzjoni
tal-parametru referenzjarju
- Għadd ta' ksur tar-regolament dwar l-abbuż tas-suq
fir-rigward tal-parametri referenzjarji
- Għadd ta' sanzjonijiet u penali imposti
- Għadd ta’ spezzjonijiet fil-post
- Għadd ta’ miżuri superviżorji
2. Jiġi żgurat l-użu xieraq ta' parametri
referenzjarji robusti u kredibbli
- Għadd ta' ksur tar-regolament
- Għadd ta' sanzjonijiet u penali imposti
- Għadd ta’ spezzjonijiet fil-post
- Għadd ta’ miżuri superviżorji
- Għadd ta’ azzjonijiet ċivili għal nuqqas ta’
konformità ma’ dan ir-Regolament minn utenti ta’ parametru referenzjarju kontra
amministraturi u kontributuri
- Għadd ta' ilmenti li jaslu għand il-Kummissjoni
mingħand utenti ta' parametru referenzjarju
Raġunijiet
għall-proposta/inizjattiva
Rekwiżit(i)
li għandu/hom jiġi/u ssodisfat(i) fi żmien qasir jew twil
B'riżultat
tal-applikazzjoni tar-Regolament fl-Istati Membri:
- Jonqos
ir-riskju ta' manipulazzjoni tal-parametri referenzjarji
- Jiġi żgurat
l-użu ta' parametri referenzjarji robusti u adegwati
Valur miżjud
tal-involviment tal-UE
Il-parametri
referenzjarji huma ta' natura transfruntiera fir-rigward tal-użu u l-forniment
tagħhom. Fin-nuqqas ta’ qafas leġiżlattiv tal-UE, azzjonijiet nazzjonali minn
stati membri jkunu ineffettivi, billi ma hemmx obbligu jew inċentiv
għall-Istati Membri biex jikkooperaw ma’ xulxin u n-nuqqas ta’ din
il-kooperazzjoni tħalli spazju għal arbitraġġ regolatorju. L-involviment tal-UE
jiżgura reazzjoni konsistenti u koordinat li timminimizza l-ineffiċjenzi li
jinħolqu permezz ta' approċċi diverġenti u l-possibbiltajiet għal arbitraġġ
regolatorju li kieku jkunu jeżistu.
Lezzjonijiet
minn esperjenzi simili fil-passat
Il-parametri referenzjarji huma simili
għall-klassifikazzjonijiet tal-kreditu billi t-tnejn huma punti ta’ referenza
għall-investimenti jew il-kuntratti finanzjarji. Fiż-żewġ każijiet il-kriżi
finanzjarja wriet kif dubji dwar l-integrità u l-preċiżjoni tagħhom jistgħu
jheddu s-swieq u jikkawżaw ħsara kemm fl-ekonomija reali kif ukoll lill-investituri.
Din il-proposta tibni fuq l-esperjenza regolatorja f’rabta mar-regolament dwar
l-aġenziji tal-klassifikazzjoni tal-kreditu, b’mod partikolari f’dak li għandu
x’jaqsam mal-istrutturi regolatorji u superviżorji l-aktar effiċjenti u
effettivi u r-rekwiżiti tal-governanza.
Il-kompatibbiltà
u s-sinerġija possibbli ma’ strumenti xierqa oħra
Din il-proposta għandha sinerġiji sinifikanti
mal-proposta għal Regolament dwar l-Abbuż tas-Suq (RAS)
fl-Artikoli 2(3)(d) u 8(1)(d) u d-Direttiva dwar sanzjonijiet kriminali
għall-abbuż tas-suq (criminal sanctions for market abuse Directive, CSMAD), li
tiċċara li kwalunkwe manipulazzjoni ta’ parametri referenzjarji hija b’mod ċar
u bla ekwivoku illegali u suġġetta għal sanzjonijiet amministrattivi jew
kriminali. Ir-Regolament dwar l-integrità u t-trasparenza tas-suq tal-enerġija
(REMIT) jipprevedi wkoll li l-manipulazzjoni tal-parametri referenzjarji li
jintużaw għal bejgħ fil-livell ta' operaturi ta' prodotti tal-enerġija hija
illegali. Dawn l-istrumenti għalhekk jindirizzaw l-imġiba tal-individwi
fir-rigward tal-manipulazzjoni tal-parametri referenzjarji filwaqt li din
il-proposta tindirizza d-dgħufijiet fil-qafas tal-produzzjoni tal-parametri
referenzjarji li jiffaċilitaw il-manipulazzjoni tal-parametri referenzjarji.
Id-Direttiva dwar is-Swieq fl-Istrumenti Finanzjarji
u r-regolament ta’ implimentazzjoni ta’ dik id-direttiva, id-Direttiva dwar
il-Prospett u r-regolament ta’ implimentazzjoni u d-Direttiva dwar l-Impriżi
ta’ Investiment Kollettiv f’Titoli Trasferibbli kollha jirregolaw l-użu u
t-trasparenza tal-parametri referenzjarji u b’hekk jikkumplimentaw
l-azzjonijiet ta’ din il-proposta.
Tul ta'
żmien u impatt finanzjarju
¨ Proposta/inizjattiva ta’ tul ta’ żmien
limitat
Proposta/inizjattiva fis-seħħ minn [JJ/XX]SSSS
sa [JJ/XX]SSSS
Impatt finanzjarju minn SSSS sa SSSS
X Proposta/inizjattiva b'tul taż-żmien mhux
limitat
Metodu/i ta’
mmaniġġar previst(i)[31]

X Immaniġġar dirett ċentralizzat
mill-Kummissjoni
X Immaniġġar indiretta ċentralizzat
bid-delega tal-kompiti tal-implimentazzjoni lil:
aġenziji eżekuttivi
X         korpi stabbiliti mill-Komunitajiet[32]
korpi nazzjonali tas-settur pubbliku/korpi
b’missjoni ta' servizz pubbliku
persuni fdati bl-implimentazzjoni ta’
azzjonijiet speċifiċi skont it-Titolu V tat-Trattat tal-Unjoni Ewropea u
identifikati fl-att bażiku rilevanti skont it-tifsira tal-Artikolu 49
tar-Regolament Finanzjarju
¨ Immaniġġar kodiviż
mal-Istati Membri
¨ Immaniġġar deċentralizzat ma' pajjiżi terzi
¨ Immaniġġar konġunt
ma’ organizzazzjonijiet internazzjonali (jiġu speċifikati aktar 'il
quddiem)
Jekk jiġi indikat
aktar minn mod ta’ mmaniġġar wieħed, jekk jogħġbok agħti dettalji fit-taqsima
"Kummenti".
Kummenti
Kombinazzjoni ta’ mmaniġġar dirett ċentralizzat (DĠ MARKT) u mmaniġġar
ċentralizzat indiretta bid-delega ta’ kompiti ta’ implimentazzjoni lil korp
maħluqa mill-KE (AETS)
MIŻURI TA’ MMANIĠĠAR
Regoli ta'
monitoraġġ u rapportar
Speċifika
l-frekwenza u l-kundizzjonijiet.
L-Artikolu 81
tar-Regolament (UE) Nru 1095/2010 tal-Parlament Ewropew u tal-Kunsill
tal-24 ta’ Novembru 2010 li jistabbilixxi l-Awtorità Ewropea
tat-Titoli u s-Swieq jipprevedi evalwazzjoni tal-esperjenza miksuba b'riżultat
tal-operat tal-Awtorità kull tliet snin mill-bidu effettiv tal-operat tagħha.
Skont l-Artikolu 35 tar-Regolament, se jiġu prodotti rapport dwar
l-applikazzjoni ta’ dan ir-Regolament sal-1 ta’ Jannar 2019.
Sistema ta’
mmaniġġar u kontroll
Riskju/i
identifikat(i)
Twettqet
valutazzjoni tal-impatt għall-proposta ta’ riforma tas-sistema ta’ superviżjoni
finanzjarja fl-UE sabiex takkumpanja l-abbozz tar-Regolamenti li jistabbilixxu
l-Awtorità Bankarja Ewropea, l-Awtorità Ewropea tal-Assigurazzjoni u
l-Pensjonijiet tax-Xogħol u l-Awtorità Ewropea tat-Titoli u s-Swieq (AETS).
Ir-riżorsi
addizzjonali għall-AETS previsti bħala riżultat tal-proposta attwali huma
meħtieġa sabiex l-AETS tkun tista’ twettaq il-kompetenzi tagħha u b’mod
partikolari r-rwol tagħha f'dawn li ġejjin:
- Tipparteċipa
fil-kulleġġi tas-superviżuri għal parametri referenzjarji ta' importanza kritika
u tistabbilixxi mekkaniżmu ta’ medjazzjoni, inkluża medjazzjoni vinkolanti dwar
suġġetti importanti speċifikati f’dan ir-Regolament, tgħin biex tintlaħaq fehma
komuni bejn l-awtoritajiet kompetenti fil-każ ta’ kwalunkwe nuqqas ta’ ftehim
fir-rigward ta’ dan ir-Regolament.
- Tikkoordina
l-iżvilupp ta’ arranġamenti ta’ kooperazzjoni ma' pajjiżi terzi u l-iskambju
ta’ informazzjoni rċevuta minn pajjiżi terzi bejn l-awtoritajiet kompetenti.
- Tabbozza
linji gwida għall-promozzjoni tal-konverġenza u l-konsistenza transsettorjali
tar-reġimi tal-penali fir-rigward ta’ ksur ta’ dan ir-Regolament.
- Iż-żamma ta'
lista ta’ amministraturi reġistrati skont dan ir-Regolament u d-ditti minn
pajjiżi terzi li jfornu parametri referenzjarji fl-Unjoni.
- Li tirċievi
notifiki tal-użu ta’ parametru referenzjarju fi strument finanzjarju jew
kuntratt finanzjarju fl-Unjoni, u żżomm reġistru u tiżgura li l-amministraturi
jkunu konxji minn dan l-użu.
Mingħajr
ir-riżorsi meħtieġa ma jistax ikun żgurat it-twettiq f’waqtu u effiċjenti
tar-rwol tal-Awtorità.
Metodu/i ta'
kontroll previst(i)
Is-sistemi ta’
mmaniġġar u kontroll kif previsti fir-Regolament tal-AETS se japplikaw ukoll
fir-rigward tar-rwol tal-AETS f'din il-proposta.
Is-sett finali
ta’ indikaturi sabiex tiġi vvalutata l-prestazzjoni tal-AETS se jiġi deċiż
mill-Kummissjoni fi żmien it-twettiq tal-ewwel evalwazzjoni. Għall-valutazzjoni
finali, l-indikaturi kwantitattivi se jkunu importanti daqs il-provi
kwalitattivi miġbura fil-konsultazzjonijiet. L-evalwazzjoni tiġi rrepetuta kull
tliet snin.
Kostijiet u
benefiċċji tal-kontrolli u r-rata probabbli ta' nonkomformità
Il-kostijiet huma estimati fit-Taqsima 3.
Il-benefiċċji ewlenin jinkludu li:
- Jitnaqqas ir-riskju ta’ manipulazzjoni u għalhekk
tissaħħaħ l-istabbiltà tas-suq u l-fiduċja restawrata fis-swieq finanzjarji.
- Tittejjeb l-kredibbiltà tal-parametri
referenzjarji u b’hekk titjieb tal-imparzjalità, l-integrità u l-effiċjenza
tas-swieq finanzjarji.
- Jiġi żgurat l-użu xieraq ta' parametri
referenzjarji robusti u kredibbli      u għalhekk protezzjoni aħjar
għall-konsumaturi u għall-investituri.
B’konsegwenza, din il-proposta tagħti kontribut biex
titjieb l-imparzjalità tas-suq u tiżgura l-protezzjoni tal-konsumaturi u
l-investitur. Dawn il-benefiċċji huwa diffiċli li jiġu kkwantifikati.
Madankollu, minħabba l-importanza globali ta’ parametri referenzjarji robusti u
kredibbli biex tinżamm l-istabbiltà tas-suq u tiġi restawrata l-fiduċja
fis-swieq, il-benefiċċji huma sostanzjali meta mqabbla mal-kostijiet.
Qed jiġi estimat li r-rata ta’ nonkonformità tkun
baxxa minħabba li l-inizjattiva tipproponi regoli ċari u infurzabbli
b’inċentivi biex jiżguraw il-konformità.
Miżuri
għall-prevenzjoni tal-frodi u l-irregolaritajiet:
Speċifika l-miżuri ta' prevenzjoni u ta'
protezzjoni eżistenti jew previsti.
Għall-finijiet tal-ġlieda kontra l-frodi,
il-korruzzjoni u kwalunkwe attività illegali oħra, id-dispożizzjonijiet
tar-Regolament (KE) Nru 1073/1999 tal-Parlament Ewropew u tal-Kunsill
tal-25 ta’ Mejju 1999 dwar investigazzjonijiet immexxija mill-Uffiċċju
Ewropew ta' Kontra l-Frodi (OLAF) japplikaw għall-AETS mingħajr l-ebda
restrizzjoni.
L-Awtorità taċċedi mal-Ftehim Interistituzzjonali
tal-25 ta’ Mejju 1999 bejn il-Parlament Ewropew, il-Kunsill
tal-Unjoni Ewropea u l-Kummissjoni tal-Komunitajiet Ewropej rigward
l-investigazzjonijiet interni mill-Uffiċċju Ewropew Kontra l-Frodi (OLAF) u
tadotta minnufih dispożizzjonijiet xierqa għall-persunal kollu tal-Awtorità.
Id-deċiżjonijiet ta’ finanzjament u l-ftehimiet u
l-istrumenti ta’ implimentazzjoni li jirriżultaw minnhom jistipulaw
espliċitament li l-Qorti tal-Awdituri u l-OLAF jistgħu, jekk ikun hemm bżonn,
iwettqu kontrolli fil-post tal-benefiċjarji ta’ flus żburzati mill-Awtorità,
kif ukoll fuq il-persunal responsabbli għall-allokazzjoni ta’ dan il-flus.
IMPATT FINANZJARJU ESTIMAT
TAL-PROPOSTA/INIZJATTIVA
Intestatura/i
tal-qafas finanzjarju pluriennali u tal-linja/i baġitarja/i tan-nefqa
affettwata/i
Linji baġitarji eżistenti
Skont l-ordni
tal-intestaturi tal-qafas finanzjarju pluriennali u linji baġitarji.
 Intestatura tal-qafas finanzjarju pluriennali || Linja baġitarja || Tip ta' nefqa || Kontribuzzjoni
 Numru [Deskrizzjoni] || Diff.   || minn pajjiżi tal-EFTA[33]   || minn pajjiżi kandidati[34]   || minn pajjiżi terzi || skont it-tifsira tal-Artikolu 18(1)(aa) tar-Regolament Finanzjarju
   || 12.03.04 L-Awtorità Ewropea tat-Titoli u s-Swieq (ESMA) || Diff. || IVA || IVA || LE || LE
Din l-inizjattiva leġiżlattiva se jkollha dawn
l-impatti fuq l-infiq:
a) DĠ MARKT
għall-abbozzar tal-atti delegati, kif ukoll għall-evalwazzjoni, il-monitoraġġ tal-implimentazzjoni
u r-rieżami potenzjali tal-inizjattiva.
1 AD membru tal-persunal (full-time) u
l-ispejjeż relatati; spejjeż annwali estimati ta’ EUR 0,142 miljun
fis-sena.
b) AETS
(i) Spejjeż għar-Riżorsi Umani: żewġ aġenti temporanji biex jipparteċipaw u jimmedjaw fil-kulleġġi
tas-superviżuri għall-parametri referenzjarji ta' importanza kritika, jagħtu
pariri tekniċi lill-Kummissjoni dwar l-implimentazzjoni ta’ dan ir-Regolament,
jikkoordinaw l-iżvilupp ta’ arranġamenti ta’ kooperazzjoni ma’ pajjiżi terzi,
jabbozzaw linji gwida għall-promozzjoni tal-konverġenza u l-konsistenza bejn
is-setturi tar-reġimi tal-penali u jżommu reġistri ta’ notifiki dwar l-użu
tal-parametri referenzjarji u lista ta’ amministraturi reġistrati tal-parametri
referenzjarji.
L-ispiża annwali totali ta’ dawn iż-żewġ (2)
aġenti temporanji tkun ta’ EUR 0,326 miljun, li minnhom il-Kummissjoni
tikkontribwixxi 40 % (EUR 0,130 miljun) u l-Istati Membri 60 %
(EUR 0,196 miljun).
Mhuwiex previst li l-membri tal-persunal
allokati mal-AETS jistgħu jitnaqqsu fil-ġejjieni (wara l-2020) billi l-għadd
ta’ parametri referenzjarji, inklużi parametri referenzjarji ta' importanza
kritika, x'aktarx li mhux se jonqos fil-ġejjieni iżda pjuttost se jiżdied u
l-AETS xortra se jkun jeħtiġilha tipparteċipa u timmedja fil-kulleġġi
tas-superviżuri għall-parametri referenzjarji ta' importanza kritika u twettaq
kompiti rilevanti oħra stipulati hawn fuq.
(ii) Spejjeż operattivi u infrastrutturali:
nefqa inizjali ta’ EUR 0,25 miljun hija stmata
għall-AETS, li minnha l-Kummissjoni tikkontribwixxi 40 % (EUR 0,1 miljun)
u l-Istati Membri 60 % (EUR 0,15 miljun). Din in-nefqa tirrigwarda
prinċipalment is-sistemi tal-IT għall-AETS biex jiġu ssodisfati r-rekwiżiti
ta’:
- Iż-żamma ta' lista ta’ amministraturi
reġistrati skont dan ir-Regolament u d-ditti minn pajjiżi terzi li jfornu
parametri referenzjarji fl-Unjoni.
- Li tirċievi notifiki tal-użu ta’ parametru
referenzjarju fi strument finanzjarju jew kuntratt finanzjarju fl-Unjoni, u
żżomm reġistru u tiżgura li l-amministraturi jkunu konxji minn dan l-użu.
L-AETS se jkun jeħtiġilha wkoll tipproduċi
rapport dwar l-applikazzjoni ta’ dan ir-Regolament
sal-1 ta’ Jannar 2018. L-ispiża totali
ta’ EUR 0,3 miljun li minnhom il-Kummissjoni se tikkontribwixxi 40 %
(EUR 0,12 miljun) u l-Istati Membri 60 % (EUR 0,18 miljun)
fl-2017.
Impatt
estimat fuq in-nefqa
Il-kompiti l-ġodda jitwettqu bir-riżorsi
umani disponibbli fl-allokazzjoni tal-baġit annwali, fid-dawl tal-limiti
baġitarji li huma applikabbli għall-korpi kollha tal-UE u f'konformità
mal-programmar finanzjarju għall-aġenziji. Partikolarment, ir-riżorsi meħtieġa mill-aġenzija għall-kompiti l-ġodda
u indikati fid-dikjarazzjonijiet finanzjarji attwali jkunu konsistenti u
kompatibbli mal-ipprogrammar tar-riżorsi umani u finanzjarji għall-AETS,
stabbilit permezz tal-Komunikazzjoni reċenti lill-Parlament Ewropew u
lill-Kunsill Programmar tar-riżorsi umani u finanzjarji għall-aġenziji
deċentralizzati 2014-2020" (COM(2013) 519).
Sommarju
tal-impatt estimat fuq in-nefqa
EUR miljuni (sa tliet (3) ċifri wara l-punt deċimali)
 Intestatura tal-qafas finanzjarju pluriennali: || Numru 1A || Kompetittività għat-Tkabbir u l-Impjiegi
 DĠ: MARKT ||   ||   || Sena 2015[35] || Sena 2016 || Sena 2017 || Sena 2018 || Sena 2019 || Sena 2020 || TOTAL
  Approprjazzjonijiet operattivi ||   ||   ||   ||   ||   ||   ||
 12.03.04 - Awtorità Ewropea tat-Titoli u s-Swieq (AETS) || Impenji || (1) || 0,240 || 0,130 || 0,250 || 0,130 || 0,130 || 0,130 || 1,010
 Pagamenti || (2) || 0,240 || 0,130 || 0,250 || 0,130 || 0,130 || 0,130 || 1,010
 Approprjazzjonjiet ta’ natura amministrattiva finanzjati mill-pakkett ta’ programmi speċifiċi[36] ||   ||   ||   ||   ||   ||   ||
 Numru tal-linja baġitarja || 12.03.04 || (3) ||   || 0 || 0 || 0 || 0 || 0 || 0
 Approprjazzjonijiet TOTALI għad-DĠ MARKT || Impenji || =1+1a +3 || 0,240 || 0,130 || 0,250 || 0,130 || 0,130 || 0,130 || 1,010
 Pagamenti || =2+2a +3 || 0,240 || 0,130 || 0,250 || 0,130 || 0,130 || 0,130 || 1.010
  TOTAL tal-approprjazzjonijiet operattivi || Impenji || (4) || 0 || 0 || 0 || 0 || 0 || 0 ||
 Pagamenti || (5) || 0 || 0 || 0 || 0 || 0 || 0 ||
  TOTAL tal-approprjazzjonijiet ta’ natura amministrattiva finanzjati mill-pakkett ta' programmi speċifiċi || (6) || 0 || 0 || 0 || 0 || 0 || 0 ||
 Approprjazzjonijiet TOTALI taħt l-INTESTATURA Numru 1A tal-qafas finanzjarju plurieannali || Impenji || =4+ 6 || 0,240 || 0,130 || 0,250 || 0,130 || 0,130 || 0,130 || 1,010
 Pagamenti || =5+ 6 || 0,240 || 0,130 || 0,250 || 0,130 || 0,130 || 0,130 || 1,010

 Intestatura tal-qafas finanzjarju pluriennali || 5 || "Nefqa amministrattiva"
EUR miljuni (sa tliet (3) ċifri wara l-punt deċimali)
   ||   ||   || Sena 2015 || Sena 2016 || Sena 2017 || Sena 2018 || Sena 2019 || Sena 2020 || TOTAL
 DĠ: MARKT ||   ||
  Riżorsi Umani (tad-DĠ MARKT) || 0,132 || 0,132 || 0,132 || 0,132 || 0,132 || 0,132 || 0,792
  Nefqa amministrattiva oħra || 0,010 || 0,010 || 0,010 || 0,010 || 0,010 || 0,010 || 0,060
 TOTAL DĠ MARKT || Approprjazzjonijiet || 0,142 || 0,142 || 0,142 || 0,142 || 0,142 || 0,142 || 0,852
 Approprjazzjonijiet TOTALI għall-INTESTATURA 5 tal-qafas finanzjarju plurieannali || (Impenji totali = Pagamenti totali) || 0,142 || 0,142 || 0,142 || 0,142 || 0,142 || 0,142 || 0,852
EUR miljuni (sa tliet (3) ċifri wara l-punt deċimali)
   ||   ||   || Sena 2015 || Sena 2016 || Sena 2017 || Sena 2018 || Sena 2019 || Sena 2020 || TOTAL
 Approprjazzjonijiet TOTALI taħt l-INTESTATURI minn 1 sa 5 tal-qafas finanzjarju plurieannali || Impenji || 0,382 || 0,272 || 0,392 || 0,272 || 0,272 || 0,272 || 1,862
 Pagamenti || 0,382 || 0,272 || 0,392 || 0,272 || 0,272 || 0,272 || 1,862
Estimu
tal-impatt fuq l-approprjazzjonijiet operattivi
¨         Il-proposta/inizjattiva ma tirrikjedix l-użu ta'
approprjazzjonijiet operattivi
X         Il-proposta/inizjattiva jeħtiġilha
tuża approprjazzjonijiet operattivi, kif spjegat hawn taħt:
Il-parti l-kbira mill-approprjazzjonijiet operattivi mill-Kummissjoni
jirrelataw maż-żieda tal-finanzjament tal-AETS minħabba r-rekwiżiti skont dan
ir-Regolament. B’mod partikolari, l-AETS se teħtieġ żewġ (2) membri oħra
tal-persunal (aġenti temporanji) bi spiża totali ta’ EUR 0,326 miljun
fis-sena, li jkunu kofinanzjati mill-Kummissjoni (EUR 0,130 miljun) u
mill-Istati Membri (EUR 0,196 miljun). Dawn se jwettqu dawn
l-attivitajiet:
Jipparteċipaw u jimmedjaw fil-kulleġġi tas-superviżuri għal parametri
referenzjarji
Jipprovdu pariri tekniċi lill-Kummissjoni dwar l-implimentazzjoni ta’
dan ir-Regolament.
Jikkoordinaw l-iżvilupp ta’ arranġamenti ta’ kooperazzjoni ma’ pajjiżi
terzi
Jabbozzaw linji gwida għall-promozzjoni tal-konverġenza u l-konsistenza
transettorjali tar-reġimi tal-penali
Iżommu reġistri ta’ notifiki dwar l-użu ta’ parametri referenzjarji u
lista ta' amministraturi reġistrati tal-parametri referenzjarji
Hija wkoll stmata nefqa operattiva inizjali ta’ EUR 0,25 miljun
għall-AETS, li minnha l-Kummissjoni tikkontribwixxi 40 % (EUR 0,1
miljun) u l-Istati Membri 60 % (EUR 0,15 miljun). Din in-nefqa
tirrigwarda prinċipalment is-sistemi tal-IT għall-AETS biex jiġu ssodisfati r-rekwiżiti
ta’:
Iż-żamma ta' lista ta’ amministraturi reġistrati skont dan
ir-Regolament u d-ditti minn pajjiżi terzi li jfornu parametri referenzjarji
fl-Unjoni.
Li tirċievi notifiki tal-użu ta’ parametru referenzjarju fi strument
finanzjarju jew kuntratt finanzjarju fl-Unjoni, u żżomm reġistru.
Din l-inizjattiva teħtieġ ukoll iż-żieda tal-finanzjament tal-AETS
fl-2017 biex tkopri l-ispejjeż tat-tħejjija ta’ rapport dwar l-applikazzjoni
ta’ dan ir-Regolament sal-1 ta’ Jannar 2018. L-ispiża totali
tat-tħejjija ta’ dan ir-rapport se tkun ta’ EUR 0,3 miljun (li għandhom
jiġu impenjati u ttrasferiti lill-AETS fl-2017) li minnhom il-Kummissjoni
tikkontribwixxi 40 % (EUR 0,12 miljun) u l-Istati Membri 60 %
(EUR 0,18 miljun) fl-2017.
Estimu
tal-impatt fuq l-approprjazzjonijiet ta’ natura amministrattiva
Sommarju
¨         Il-proposta/inizjattiva ma tirrikjedix l-użu ta'
approprjazzjonijiet ta’ natura amministrattiva
X         Il-proposta/l-inizjattiva jeħtiġilha
tuża approprjazzjonijiet ta' natura amministrattiva, kif spjegat hawn taħt:
EUR miljuni (sa tliet
(3) ċifri wara l-punt deċimali)
   || Sena 2015[37] || Sena 2016 || Sena 2017 || Sena 2018 || Sena 2019 || Sena 2020 || TOTAL
 INTESTATURA 5 tal-qafas finanzjarju plurieannali || 0,142 || 0,142 || 0,142 || 0,142 || 0,142 || 0,142 || 0,852
 Riżorsi umani || 0,132 || 0,132 || 0,132 || 0,132 || 0,132 || 0,132 || 0,792
 Nefqa amministrattiva oħra || 0,010 || 0,010 || 0,010 || 0,010 || 0,010 || 0,010 || 0,060
 Subtotal INTESTATURA 5 tal-qafas finanzjarju plurieannali || 0,142 || 0,141 || 0,142 || 0,142 || 0,142 || 0,142 || 0,852
 TOTAL || 0,142 || 0,142 || 0,142 || 0,142 || 0,142 || 0,142 || 0,852
L-approprjazzjonijiet tar-riżorsi umani
meħtieġa se jiġu ssodisfati mill-approprjazzjonijiet mid-DĠ li huma diġà
assenjati għall-immaniġġar tal-azzjoni u/jew ġew riallokati fid-DĠ, flimkien,
jekk ikun meħtieġ, ma’ kwalunkwe allokazzjoni addizzjonali li tista’ tingħata
lid-DĠ li jkun qed imexxi l-azzjoni skont il-proċedura ta’ allokazzjoni annwali
u fid-dawl tal-limitazzjonijiet baġitarji.
Suppożizzjonijiet:
- ibbażati fuq uffiċjal wieħed (1) AD li
jaħdem full-time fuq din l-inizjattiva fid-DĠ MARKT (spejjeż medji ta’
EUR 132 000 fis-sena);
- spejjeż medji annwali tas-salarji
tal-persunal huma bbażati fuq il-gwida tad-DĠ BUDG;
- spejjeż għal missjonijiet ta’
EUR 10 000 fis-sena, stima bbażata fuq l-abbozz tal-baġit tal-2012
għall-missjonijiet għal kull persuna.
 Ħtiġijiet
estimati għar-riżorsi umani
¨         Il-proposta/l-inizjattiva ma teħtieġx l-użu ta’ riżorsi umani.
X         Il-proposta/inizjattiva teħtieġ
l-użu ta’ uffiċjal wieħed (1) tal-Kummissjoni fi grad AD fil-Kwartieri Ġenerali
tal-Kummissjoni (DĠ MARKT) kif spjegat hawn taħt. MARKT huwa l-qasam
tal-politika jew l-intestatura baġitarja konċernata. L-uffiċjal wieħed (1)
tal-Kummissjoni fi grad AD se jkunu ffinanzjati permezz ta’ riallokazzjoni.
Deskrizzjoni tal-kompiti li jridu jitwettqu:
adozzjoni ta’ Atti Delegati li jispeċifikaw aktar il-leġiżlazzjoni u fosthom
atti delegati kontinwi li jispeċifikaw aktar setturi differenti ta' parametri
referenzjarji fid-dawl tal-iżviluppi teknoloġiċi u tas-suq. Identifikazzjoni
ta' parametri referenzjarji transfruntieri ta' importanza kritika u
speċifikazzjoni ulterjuri tal-kundizzjonijiet għalihom.
L-estimu għandu jiġi espress f'unitajiet
ekwivalenti għal full time
   || Sena 2015 || Sena 2016 || Sena 2017 || Sena 2018 || Sena 2019 || Sena 2020
   ||  Postijiet ta' stabbiliment tal-persunal (uffiċjali u aġenti temporanji)
 XX 01 01 01 (Kwartieri Ġenerali u l-Uffiċċji ta’ Rappreżentanza tal-Kummissjoni) || 1 || 1 || 1 || 1 || 1 || 1
 XX 01 01 02 (Delegazzjonijiet) ||   ||   ||   ||   ||   ||
 XX 01 05 01 (Riċerka indiretta) ||   ||   ||   ||   ||   ||
 10 01 05 01 (Riċerka diretta) ||   ||   ||   ||   ||   ||
   ||  Persunal estern (f'unitajiet Ekwivalenti għal Full Time: FTE)[38]
 XX 01 02 01 (CA, INT, SNE mill-"pakkett globali") ||   ||   ||   ||   ||   ||
 XX 01 02 02 (CA, INT, JED, LA u SNE fid-delegazzjonijiet) ||   ||   ||   ||   ||   ||
 XX 01 04 ss[39] || - fil-kwartieri ġenerali ||   ||   ||   ||   ||   ||
 - fid-delegazzjonijiet ||   ||   ||   ||   ||   ||
 XX 01 05 02 (CA, SNE, INT – Riċerka indiretta) ||   ||   ||   ||   ||   ||
 10 01 05 02 (CA, SNE, INT – Riċerka diretta) ||   ||   ||   ||   ||   ||
 Linji baġitarji oħra (speċifika) ||   ||   ||   ||   ||   ||
 TOTAL || 1 || 1 || 1 || 1 || 1 || 1
Ir-riżorsi umani meħtieġa se jkunu
mill-persunal tad-DĠ li diġà huma assenjati għall-immaniġġar tal-azzjoni u/jew
ġie riallokati fid-DĠ, flimkien ma', jekk meħtieġ, kwalunkwe allokazzjoni
addizzjonali li tista’ tingħata lid-DĠ tal-immaniġġar skont il-proċedura ta’
allokazzjoni annwali u fid-dawl tal-limiti baġitarji.
Kompatibbiltà
mal-qafas finanzjarju pluriennali attwali
X Il-proposta/inizjattiva hi kompatibbli
mal-qafas finanzjarju pluriennali l-ġdid.
¨         Il-proposta/inizjattiva se tinvolvi riprogrammazzjoni
tal-intestatura rilevanti fil-qafas finanzjarju pluriennali.
Spjega r-ripprogrammar meħtieġ, billi tispeċifika
l-linji baġitarji konċernati u l-ammonti korrispondenti.
M/A
¨         Il-proposta/inizjattiva teħtieġ l-applikazzjoni tal-istrument
tal-flessibbiltà jew ir-reviżjoni tal-qafas finanzjarju pluriennali.[40]
Spjega x’inhu meħtieġ, billi tispeċifika l-intestaturi
u l-intestaturi tal-baġit konċernati u l-ammonti korrispondenti.
M/A
Kontribuzzjonijiet
minn partijiet terzi
¨         Il-proposta/inizjattiva ma tipprevedix kofinanzjament minn
partijiet terzi.
X Il-proposta/inizjattiva tipprovdi
għall-kofinanzjament kif stmat hawn taħt:
Approprjazzjonijiet f’EUR miljuni (sa tliet (3) ċifri
wara l-punt deċimali)
   || Sena 2015 || Sena 2016 || Sena 2017 || Sena 2018 || Sena 2019 || Sena 2020 || Total
 Speċifika l-korp ta’ kofinanzjament || Stati Membri || Stati Membri || Stati Membri || Stati Membri || Stati Membri || Stati Membri || Stati Membri
 TOTAL tal-approprjazzjonijiet kofinanzjati || 0,361 || 0,196 || 0,376 || 0,196 || 0,196 || 0,196 || 1,521

Il-kontribuzzjonijiet minn partijiet terzi għall-2015 jirreferu
għall-kofinanzjament tal-AETS mill-Istati Membri. L-ispejjeż finanzjati
għandhom x’jaqsmu prinċipalment ma’:
a) Spejjeż għall-persunal: L-Istati Membri se jikkontribwixxu 60 % għall-iffinanzjar
taż-żewġ (2) aġenti temporanji meħtieġa fl-uffiċċju prinċipali tal-AETS
għall-implimentazzjoni tar-rekwiżiti skont dan ir-Regolament. Dan jimplika
kontribuzzjoni annwali mill-Istati Membri ta’ EUR 0,196 miljun.
b) Nefqa operattiva inizjali: L-Istati Membri jkun ukoll jeћtiġilhom jikkontribwixxu 60 % ta’
EUR 0,25 miljun ta' nefqa operattiva inizjali mill-AETS fl-2015, li
jammontaw għal EUR 0,15 miljun. Din in-nefqa tirrigwarda prinċipalment
is-sistemi tal-IT biex l-AETS tissodisfa r-rekwiżiti f'dan ir-Regolament.
c) Rappurtar dwar l-implimentazzjoni: L-Istati Membri jikkontribwixxu wkoll għall-finanzjament ta’ rapport
mill-AETS dwar l-applikazzjoni ta’ dan ir-Regolament
sal-1 ta’ Jannar 2018. L-ispejjeż totali tar-rapport huma
previsti għal EUR 0,3 miljun[41]
li minnhom l-Istati Membri se jikkontribwixxu 60 % (EUR 0,18 miljun)
fl-2017.
Impatt estimat fuq id-dħul
X         Il-proposta/inizjattiva ma għandha
l-ebda impatt finanzjarju fuq id-dħul
¨         Il-proposta/inizjattiva għandha l-impatt finanzjarju li ġej:
ANNESS
għad-Dikjarazzjoni Finanzjarja Leġiżlattiva għal Proposta għal Regolament dwar
il-parametri referenzjarji fuq l-ispiża estimata għall-AETS skont ir-rekwiżiti
tal-proposta
L-ispejjeż relatati mal-kompiti li għandhom
jitwettqu mill-AETS ġew estimati skont tliet kategoriji ta’ spejjeż: l-ispejjeż
tal-persunal, l-ispejjeż fuq l-infrastruttura u l-ispejjeż operattivi,
f’konformità mal-klassifikazzjoni fl-abbozz tal-baġit ġenerali tal-AETS.
a) Spejjeż għall-persunal: il-ħtieġa għal żieda fl-għadd tal-persunal tirrifletti d-dmirijiet
ġodda tal-AETS li jirriżultaw minn dan ir-Regolament. Dawn jirrelataw mal-parteċipazzjoni tal-AETS u
mal-medjazzjoni fil-kulleġġi tas-superviżuri għall-parametri referenzjarji ta'
importanza kritika. Ukoll biex jagħtu pariri tekniċi lill-Kummissjoni dwar
l-implimentazzjoni ta’ dan ir-Regolament, jikkoordinaw l-arranġamenti ta’
kooperazzjoni ma’ pajjiżi terzi, jabbozzaw linji gwida għall-promozzjoni tal-konverġenza
u l-konsistenza bejn is-setturi tar-reġimi tal-penali u jżommu reġistri ta’
notifiki dwar l-użu tal-parametri referenzjarji u lista ta’ amministraturi
reġistrati tal-parametri referenzjarji.
Skont l-estimi attwali mill-istimi proprji
tal-Kummissjoni u l-istimi tal-AETS, l-attivitajiet se jeħtieġu żewġ (2) aġenti
temporanji. Dan huwa b'żieda mal-membri tal-persunal li attwalment qed jaħdmu
fuq il-parametri referenzjarji fl-AETS. L-ispejjeż annwali addizzjonali
estimati għall-persunal tal-AETS huma ta' EUR 0,326 miljun, li minnhom
il-Kummissjoni se tikkontribwixxi 40 % (EUR 0,130 miljun) u l-Istati
Membri 60 % (EUR 0,196 miljun).
b) Spejjeż operattivi u infrastrutturali: nefqa operattiva inizjali ta’ EUR 0,25 miljun hija stmata
għall-AETS, li minnha l-Kummissjoni tikkontribwixxi 40 % (EUR 0,1
miljun) u l-Istati Membri 60 % (EUR 0,15 miljun) fl-2015. Din
in-nefqa tirrigwarda prinċipalment is-sistemi tal-IT għall-AETS biex jiġu
ssodisfati r-rekwiżiti ta’:
- Iż-żamma ta' lista ta’ amministraturi reġistrati
skont dan ir-Regolament u d-ditti minn pajjiżi terzi li jfornu parametri
referenzjarji fl-Unjoni.
- Li tirċievi notifiki tal-użu ta’ parametru
referenzjarju fi strument finanzjarju jew kuntratt finanzjarju fl-Unjoni, u
żżomm reġistru u tiżgura li l-amministraturi jkunu konxji minn dan l-użu.
Din l-inizjattiva teħtieġ ukoll iż-żieda
tal-finanzjament tal-AETS b’EUR 0,3 miljun fl-2017 biex tkopri l-ispejjeż
tat-tħejjija ta’ rapport dwar l-applikazzjoni ta’ dan ir-Regolament
sal-1 ta’ Jannar 2018. L-ispiża totali
tat-tħejjija ta’ dan ir-rapport hija stmata li hija EUR 0,3 miljun (li
għandhom jiġu impenjati u mħallsa fl-2017) li minnhom il-Kummissjoni
tikkontribwixxi 40 % (EUR 0,12 miljun) u l-Istati Membri 60 %
(EUR 0,18 miljun). Dawn l-ispejjeż ġew estimati abbażi tal-ispejjeż medji
fid-DĠ MARKT biex jitħejjew rapporti simili u billi ġiet applikata korrezzjoni
biex tirrifletti l-impatt tal-inflazzjoni.
Il-proposta MA GĦANDHIEX implikazzjonijiet finanzjarji fuq id-dħul
tal-AETS.
L-ispjegazzjoni dettaljata tal-ispejjeż stmati għall-persunal skont
il-kategoriji differenti hija ppreżentata fit-Tabella 1 hawn isfel.
Suppożizzjonijiet oħrajn:
- fuq il-bażi tad-distribuzzjoni tal-FTEs
fl-abbozz tal-baġit tal-2012, huwa preżunt li żewġ (2) FTEs addizzjonali huma magħmula
minn żewġ (2) aġenti temporanji, bi spiża totali ta’ EUR 0,326 miljun
fis-sena, li jkunu kofinanzjati mill-Kummissjoni (EUR 0,130 miljun) u
mill-Istati Membri (EUR 0,196 miljun) fis-sena.
- l-ispejjeż annwali medji għas-salarji
għall-kategoriji differenti tal-persunal huma bbażati fuq il-gwida tad-DĠ BUDG
ta' EUR 132 000 fis-sena;
- koeffiċjenti tal-ippeżar tas-salarji għal
Pariġi ta’ 1,161;
- spejjeż għal missjonijiet ta’
EUR 10,000, stima bbażata fuq l-abbozz tal-baġit tal-2012
għall-missjonijiet għal kull persuna;
- spejjeż relatati mar-reklutaġġ (vjaġġi,
lukanda, eżamijiet mediċi, illoġġjar u benefiċċji oħrajn, spejjeż tal-ġarr,
eċċ.) ta’ EUR 12 700, stima bbażata fuq l-abbozz tal-baġit tal-2012
għar-reklutaġġ għal kull persuna ġdida.
 SPEJJEŻ TAL-PERSUNAL TAL-AETS ||   ||   ||   || Euro (miljuni, tliet (3) ċifri wara l-punt deċimali) ||   ||
 Tip ta' spiża || Numru || Spiża medja || 2015 || 2016 || 2017 || 2018 || 2019 || 2020 || TOTAL
 Titolu 1: Nefqa fuq il-persunal ||   ||   ||   ||   ||   ||   ||   ||   ||
 li minnhom aġenti temporanji || 2 || 0,153 || 0,306 || 0,306 || 0,306 || 0,306 || 0,306 || 0,306 || 1,836
   ||   ||   ||   ||   ||   ||   ||   ||   ||
 Nefqa relatata mar-reklutaġġ ||   || 0,025 ||   ||   ||   ||   ||   || 0,025
   ||   ||   ||   ||   ||   ||   ||   ||   ||
 Spejjeż għall-missjonijiet ||   ||   || 0,020 || 0,020 || 0,020 || 0,020 || 0,020 || 0,020 || 0,120
   ||   ||   ||   ||   ||   ||   ||   ||   ||
 Total tal-intestatura nru 1 Spiża tal-Persunal ||   || 0,351 || 0,326 || 0,326 || 0,326 || 0,326 || 0,326 || 1,981
   ||   ||   ||   ||   ||   ||   ||   ||   ||
 li minnhom il-Komunità tikkontribwixxi (40 %) ||   || 0,140 || 0,130 || 0,130 || 0,130 || 0,130 || 0,130 || 0,790
 li minnhom l-Istati Membri jikkontribwixxu (60 %) ||   || 0,211 || 0,196 || 0,196 || 0,196 || 0,196 || 0,196 || 1,191
[1]               COM(2011) 651 finali 2011/0295 (COD)
http://eur-lex.europa.eu/LexUriServ/LexUriServ.do?uri=COM:2011:0651:FIN:EN:PDF
[2]               Brussell, 20.10.2011 COM(2011) 654 finali 2011/0297
(COD)
http://eur-lex.europa.eu/LexUriServ/LexUriServ.do?uri=COM:2011:0654:FIN:EN:PDF
[3]               Ir-regolament REMIT: http://eur-lex.europa.eu/LexUriServ/LexUriServ.do?uri=OJ:L:2011:326:0001:01:MT:HTML
[4]               MiFID, l-Artikolu 40(1):
http://ec.europa.eu/internal_market/securities/isd/mifid_en.htm
[5]               Ir-Regolament ta’ Implimentazzjoni tal-MiFID
l-Artikolu 37(1)b http://ec.europa.eu/internal_market/securities/isd/mifid2_en.htm
[6]               http://eur-lex.europa.eu/LexUriServ/LexUriServ.do?uri=COM:2011:0652:FIN:EN:PDF
[7]               Id-Direttiva 2003/71/KE u r-Regolament (KE)
Nru 809/2004, l-Anness XII, punt 4.2.2
[8]               Id-Direttiva dwar l-Impriżi għall-Investiment Kollettiv
fit-Titoli Trasferibbli (2009/65/KE), l-Artikolu 53
[9]               http://www.esma.europa.eu/consultation/Consultation-Principles-Benchmarks-Setting-Processes-EU
[10]             http://www.esma.europa.eu/system/files/2013-150.pdf
[11]             [ xxx]
[12]             ĠU L 145, 30.4.2004, p. 1.
[13]             ĠU L 345, 31.12.2003, p. 64.
[14]             ĠU L 302, 17.11.2009, p. 32
[15]             ĠU L 326 , 8.12.2011, p. 1.
[16]             ĠU L 281, 23.11.1995, p. 31.
[17]             ĠU L 8, 12.1.2001, p. 1.
[18]             ĠU L 55, 28.2.2011, p. 13.
[19]             ĠU L 211 14,8.2009 p. 55.
[20]             ĠU L 9 14,8.2009 p. 112.
[21]             ĠU L 176 27,6.2013 p. 338.
[22]             ĠU L 335, 17.12.2009, p. 1.
[23]             ĠU L 302 17.11.2009 p. 32.
[24]             ĠU L 174, 1.7.2011, p. 1.
[25]             ĠU L 174, 1.7.2011, p. 1.
[26]             ĠU L 133,
22.5.2008, p. 66.
[27]             ĠU L 241, 2.9.2006 p. 1.
[28]             ĠU L 241, 2.9.2006 p. 1
[29]             ABM: Immaniġġar Ibbażat fuq l-Attività - ABB: Ibbaġittjar
Ibbażat fuq l-Attività (Activity-Based Budget).
[30]             Kif imsemmi fl-Artikolu49(6)(a) jew (b) tar-Regolament
Finanzjarju.
[31]             Id-dettalji tal-metodi tal-immaniġġar u r-referenzi
għar-Regolament Finanzjarju jinsabu fis-sit BudgWeb: http://www.cc.cec/budg/man/budgmanag/budgmanag_en.html
[32]             Kif imsemmija fl-Artikolu 185 tar-Regolament
Finanzjarju.
[33]             EFTA: Assoċjazzjoni Ewropea tal-Kummerċ Ħieles.
[34]             Pajjiżi kandidati u, meta applikabbli, il-pajjiżi
kandidati potenzjali mill-Balkani tal-Punent.
[35]             Is-sena N hija s-sena li fiha tibda l-implimentazzjoni
tal-proposta/inizjattiva.
[36]             Assistenza teknika u/jew amministrattiva u nefqa b’appoġġ
għall-implimentazzjoni tal-programmi u/jew l-azzjonijiet tal-UE (ex linji "BA"), riċerka indiretta, riċerka
diretta.
[37]
[38]             AK= Aġent Kuntrattwali; LA = Aġent
Lokali; SNE = Espert Nazzjonali Sekondat; INT = persunal tal-aġenziji ("Intérimaire"); JED= "Jeune Expert en Délégation" (Esperti Żgħażagħ
fid-Delegazzjonijiet)).
[39]             Sublimitumassimu,
għall-persunal estern kopert mill-approprjazzjonijiet operattivi (ex
linji "BA").
[40]             Ara l-punti 19 u 24 tal-Ftehim Interistituzzjonali.
[41]             Dawn l-ispejjeż ġew estimati abbażi tal-ispejjeż medji
biex id-DĠ MARKT jipproduċi rapporti simili u billi ġiet applikata korrezzjoni
biex tirrifletti l-impatt tal-inflazzjoni.